
jepo ———— SE s... 


sense 


I. 


tale se skupljati prve jesenje magle u veliku dolinu 

Koviljevačkih sela, gdje ih u to doba godine bude 

nesamo u ranim jutrima, već i u večer, čim sunce 
zadje za veliku Javorovu kosu. Skupljale se one, jer 
sila se voda razlijevalo onom dolinom, u koju je 
svaka uvala puštala svoje vrelašce, prije pomamno, 
pak močvarno i tiho. 

Čudno je bilo u toj mirnoj i vlažnoj jesenskoj 
večeri čuti cigansku pjesmu, a osobito na onim pustim 
putima, što se vijugahu okolo niskih breščića, sa le- 
dinama i rijetkim grmljem. Po njima su se često čule 
klepke domaćega blaga, svirale, diple i popijevka 
čobanska, no te je večeri sve zamuklo kao od 
čuda. Sjećali se ljudi i cigana, ali samo u proljeće, 
kada povrvi zemljom crnom i ono, čemu se nadati 
nije, ali sada je sve utihnulo, kao da sluša neobične 
glasove. 

Na jednom zavoju, pod Žarkovom dragom, 
nedaleko niska mostića i potoka puna žabokračine 
i žukve, smjestila se da konači ciganska družba, 
što je, ko zna kako, zakasnila na svome ljetnom 
putovanju kroz varošice dalmatinskog Zagorja. Sje- 
ćalo je to društvance na malo jato lastavica, što ih 
rana jesen zaustavila, da ne otputuju, pa se tješe 
cvrkućući, dok promisle, kamo da sklone glavu pred 
tim maglama, što naviještaju zimu. 


Mali plamečci istom naložene vatre, što su li- 
zali vlažne ogranke, slabo su se vidjeli zbog još jakoga 
večernjeg svijetla i staložena dima okolo toga neo- 
bičnoga tabora. Iz njega se čula hrapava pjesma 
umornih grla, uz oštar cilik gusala još neukroćenih. 

To su mladić i ciganska djevojka stali da sviraju 
dvojici nepoznate gospode, što se namjeriše tuda, 
neka bi im izbili obilatiji darak, kome se ondje nijesu 
nikako nadali. 

Stariji od gospode, ugojen i plav, stajao je na 
putu blizu kočije, nezadovoljan što mora čekati, 
dok se drugi, mlado crnomanjasto momče, zadubio u 
brzi i tajanstveni govor stare ciganke. 


Kad bi se desio časak, te bi zamukla pjesma i. 


šaputanje starice, čuo se i šušanj lišća, što je padao 
sa stabala više njih na ledinu, u jarak i na vlažan 
put: tako je bila tiha ova večer u polju. 

Još jutros u varoši, kad je stara ciganka ugle- 
dala Stanka, viknula je za njim :.— ,,Dodji, mladiću, 
pak ću ti kazati, zašto si tako zamišljen i tužan.“ 
To ga je začudilo vrlo, no stidio se pred svijetom 
pristupiti k njojzi. Ali sada, kad ju je slučajno stigao 
na tome pustom mjestu, željno je potrčao, da čuje, 
što će mu ona reći, 

Stanko nije mislio, da već i drugi mogu znati 
za njegovu tugu i nemir, nu sada, eto i ta neznana 
ciganka govori mu takove stvari, kao da je bila u 
njegovu srcu. 

— Nije za svačiju dušu biti bez doma i kiča — 
to je samo za nas, za cigane. Pribavi ti sebi kućicu, 
pak onda mladu ženicu po srcu svome, i tuga će tvoja 
proći — šapće mu stara ciganka i gleda ga kao stara 
znanka i prijateljica. 

— Da, da — može biti, da je tako — mislio je u 
sebi Stanko — no kako ona vidi, što je u mojoj duši? 
A što, kako će to biti meni kasnije ? — zapita na glas. 

— Još ćeš se promučiti, još ćeš se promučiti, 
no kuću ćeš svoju ipak imati i ženicu ćeš lijepu steći 
— reče ciganka čvrstim glasom, pak ispusti njegov 
dlan i odmah pruži svoj, da primi darak, 

Stanko se povrati jednako zamišljen k drugu, 

a dvoje mladih cigana zagudiše pomamno neku plesnu 
pjesmu u počast. 

Kad se kola zaputiše, Stanko se često obazirao 
na noćište njihovo, a njegove lijepe tamne oči i tamno- 
putno lice bilo je sjetno, dok je na rumenim ustima 
sa garavim nausnicama treptio djetinji smiješak. 

I kada na zakretu okolo nečijeg voćnjaka nestade 
s vida ciganskog tabora, uzdahne Stanko i kao za- 
stidjen okrene glavu od svoga debelog suputnika, 
kad ga je pogledao začudjeno i otvorio svoja velika 
usta. 

Dapače i kočijaš i pijani čupavi seljak, što je 
sjedio kod njega, obazreše se, ko zna zašto, ali ne 
progovoriše. 

— Ja Vas slabo poznajem, gosparu Stanko — 
ta u svemu smo bili dva dana zajedno, ako se sjećate, 
ali Vam se ipak čudim kao čovjeku od svijeta — reče 
napokon doktor. 

A Stanko samo osjeti plamen u licu i pomakne 
se na sjedalu. 

— Jer ako ste Vi išli k ciganki zato, što vjeru- 
jete, da Vam ona može proreći budućnost, to onda, 
oprostite mi, ali ne znam ni sam, što bih rekao u tom 
slučaju... A ti, budalo, ne šibaj tako konje, ta vidiš, 
da su se  ddištiali uz brijeg ! 


I zbilja, konji se stali penjati uz Stražine, a to 
je bio dosta visok brijeg od crvene zemlje, s jarugama, 
što su zarasle rakitom i niskim vrbama, medju ko- 
jima je stršio po koji mladi jablan i po koje staro 
osušeno deblo. 

Kočijaš  zatakne pokorno bič u stalak, a pijani 
seljak stade se neobično ljuljati: vidjelo se, da je 
zaspao, čim se kola počeše voziti laganije. 

Stanko je kao razmišljao, što će odgovoriti na 
onaj prijekor, no kao da mu ne dodjoše na pamet 
riječi, koje bi mogle iskazati njegovu misao, a još 
manje ono, što je ćutio. A to ga rasrdi i reče oporo : 

— U mene nije sama misao već i čuvstvo ; ako 
li njega nemate, bolje da i ne govorimo o sličnim 
stvarima. 

-— Ha-ha-ha! Stara ciganka, dlan, nekoliko 
krajcara i — čuvstvo ! Oprostite, ali se moram tomu 

smijati... Ne ljutite se, gosparu, kad smo eto poslije 
toliko vremena obnovili poznanstvo, i vjerujte, meni 
je vrlo drago, da smo se opet našli zajedno. Sjećate 
li se još našega putovanja ? 

Čar noći i samoća u lijepoj obasjanoj okolici, 
oživješe u doktorovoj duši ono staro pritajano po- 
uzdanje i ljubav prama svijetu, pa i glas iz njegovih ve- 
likih ali simpatičnih usta zvučio je iskreno i milo. 

Stanko je odmah oćutio mekoću njegova glasa, 
ali se prestraši, da bi mogao podleći i suzama, pa se 
tako osramotiti teško, te odgovori, sileći se da mu glas 
bude što običniji : 

— Oh, da! Ja se ne srdim nikad bez razloga, 
a Vama hvala, što me uzeste sa sobom, jer tko zna, 
kad bi mi se desila prilika, da se primaknem Sablja- 
rima. A onoga se putovanja sjećam slabo, jer je cio 

moj život neprekidno putovanje. No Vas se spominjem 
dobro i odmah sam Vas prepoznao. 

— Oprostite, što Vas pitam, ali radi česa idete 
Vi u Sabljare P Imate li kakva posla ? 

Stanko opet malo počeka s odgovorom, kao da 
misli o nečem drugom, pak reče: 

— Sabljari su moje rodno mjesto — ja sam se 
rodio ondje. 

— Vi, u Sabljarima ? 

— Da, moj je otac bio zakupnik manjih radnja i 
gradio ondje most, kad sam se ja rodio. 

—- Pa imate ondje znanaca i prijatelja, dakako ! 

— Eh da! Odatle me odnesoše, kad su mi jedva 
dvije godine bile, a tada sam bivao po različitim 
mjestima, gdje se gradila kakva crkva, škola, cesta 
ili opet kakav most i samo toliko, koliko bi trajala 
ona gradnja. I tako ja nisam nigdje proživio više od 
dvije godine i meni su sva mjesta jednako tudja. 
Bio ovdje ili ondje, meni je posve svejedno. Nemam 
nigdje ni rodbine ni prijatelja. A bi li vjerovali ? Ja 
se u svako mjesto zaljubim i čeljad mi jako omili, 
ali mi ipak ostanu tudja, pak odem još tužniji. Nije li 
to čudno ? 

Doktor Mirko stade drijemati, no kad je Stanko 
zamuknuo, otvori oči i okrećući se sasvim k njemu, 
pokaza želju, da čuje i ostalo. No Stanko zapali 
cigaretu i stade gledati na niske ševarate kućice pod 
brijegom, na koje se osim dima i magle stala spuštati 
još i noć, pa su se jedva vidjeli njihovi tamni i zača- 
djeni krovovi. 

Sva je dolina, iz koje su se uspinjali, bila u tmini, 
jer se već bio ugasio zapadni žar, a neko bijelo svijetlo, 
što se širilo s istoka, zaklanjao je brijeg. 


I kao da ga osokolio mirisan dim cigarete, pro- 
duži neupitan : 

— A sada bih želio vidjeti svoje rodno mjesto, 
da vidim, hoće li mi se učiniti srcu bliže negoli druga, 
i ako ga se nimalo ne sjećam. Ta ljudi toliko govore 
o svom rodnom mjestu, pa bih želio znati, što je u 
njemu tako čarobno! Eto bio sam u Jagodnjaku, 
.gdje mi je umrla i pokopana majka, bio sam u Mila- 
kovini, gdje mi sahraniše brata i sestru, pa bio sam i 
u dalekom Bučavcu, gdje mi je očev grob! Ali mi se 
učiniše sve to tudji grobovi i nijesam oćutio nikakvo 
osobito čuvstvo, a naročito kad mi rekoše, da mi je 
s ocem u onom grobu ko zna koliko još drugih kostura. 
Grobovi otaca! — usklikne na silu podrugljivo i pre- 
stade. — A ja smrti njihove ni vidio nijesam — nadoda 
opet — jedanput sam bio na gimnaziji, drugi put 
na realci, a treći put sam bio na liječenju u Karlovim 
Varima. 

Htio je još nešto da reče, ali baš tada izidjoše na 
brijeg. Konji zakasaše brže i pred očima im se pokaza 
u daljini velika dolina ponešto zaklonjena čmadinom, 
a još dalje dizao se pun mjesec iza niskih humaka. 
Rekao bi, da se zemlja pred očima savijala naglo, 
dolje k istoku i jugu. 

Stanko malo uzdrhta, kad je ugledao tu obasjanu 
i nepoznatu dolinu i veliku rijeku, što se ljeskala na 
mjesečini. Nije se ni vidjela ta rijeka preko cijelog 
polja, kojim je tekla, jer ju na zavojima zaklanjahu 
mali lugovi. Visoko jablanje virilo je iz magle i vrhunci 
su nepomično sjali, i bit će, da snjih nije još bilo ot. 
palo lišće. 

A kad je Stanko ugledao amo tamo kraj polja, 
ispod brda, gdjekoja crvena svijetla na kućicama 

onih sela, zadrhta i opet, te se začudi, što se sjetio po- 
ziva stare ciganke : ,,Dodji mladiću, pak ću ti kazati, 
zašto si tako zamišljen i tužan." 

Na brdašcu se stao osjećati hladan vjetrić, što 
donosi sobom miris gljiva i mladoga vina, pa i sva ta 
hladna noć kasne jeseni budila je zakopane misli i 
želju za toplim domaćim ognjištem. 

— Što Vam je studeno ? I zbilja u ovim doli- 
nama ima groznice dosta, a zrak je nešto hladan, 
pak bi dobro bilo, da se i zagrnete — evo ovako... 
reče doktor. 

No Stanko nije skidao očiju s onih rumenih okašca 
u daljini i prene se istom onda, kad se kola stadoše 
spuštati brzo niza stranu i kad se pijani čupavi seljak 
poče na prednjem sjedalu tako silno ljuljati, da su 
njih sva trojica pružili ruke, da ga zadrže i probude. 

— Sin ti umire, a ti si eto pijan i spavaš — vikne 
srdito doktor Mirko i čvrsto prodrma seljaka za rame. 

A ovaj se zbilja prene i stade svejednako se lju- 
ljajući trti oči i gledati oko sebe, da sazna, gdje je. 

— Nijesam, gospodaru, pijan, ali sam trudan i 
umoran, pak me uhvatio taki san, da mu odoljeti ne 
mogu... Ali sam se eto razdrijemao, pa, hvala Bogu, 
eto brzo i Krvavog potoka, a s mosta do Kreševa malo 
više od p6 ure puta. Bože pomozi! Ha-ha-ha...i 
stade zijevati toliko puta zaredice, da ga je kočijaš 
svaki put pogledao, kao da čeka, kad će prestati. 

— Pa kako si se mogao tako opiti — nastavi 
tvrdokorno doktor — kad kažeš, da ti umire sin, a 
još si tražio u mene krunu, da kupiš lijek! A s čim 
si se opio, ako si kupio ljekariju ? 

— Evo ljekarije u džepu, samo ako se ne bude 
bila razbila — i stade je tražiti oko sebe. — Pa sam 

još uzeo u prijatelja na pazaru, a ti se ne boj, .da ti 
ne ću platiti, kad dodjemo tamo. 

A doktor se okrene Stanku : 

— Vas kao da ganjivaju ova mjesta i ovaj svijet ! 

— Nu što ćete! Priznajem, da ni sam sa sobom 
nijesam na čistu i ne znam, što da počnem. Ja se nau- 
kom nijesam bavio ozbiljno nikad, ali sam čitao i 
mislio mnogo, pa bih sada htio da stanem ozbiljno 
živjeti i raditi, ako što bude. Ali što ćete da radim? ... 
Ja ću Vam reći iskreno, pa makar se vi narugali. 
Ja sam počeo da pišem... znate... onako... 
obične novele, jer me nešto tjera, da budem... Da, 
i napisao sam dosta toga, ali kad čitam, uvidjam i 
sam, da je to nešto preveć blijedo, vodeno, bez ikakva 
žara... a riječi su tu tako lijepe — Zvonke... A 
ipak ništa! Sve izidje nekako neprirodno i lažno. 

— To se Vama samo tako čini. A jeste li i dru- 
gome davali čitati ? 
' — Ne rekoše ništa. Ili: — Lijepo, lijepo — no 
takim glasom, znate, da sam odmah osjetio, kako je 
ono strašno vodeno. A kad čitam, što su napisali 
drugi — kako to mene uznese, da i po cijele noći .ne 
spavam, već samo čitam i čitam. A riječi su u njih 
iste kao i u mene, ali duša je druga... No, slabo 
sam rekao; ne da je u njih druga duša, jer ja, može 
biti, osjećam bolje i više nego oni, ali nema duše u 
onome, što ja napišem i ja svejednako tražim tu snagu: 
odakle tolika snaga u velikih pisaca ? 

— No, ni po ovim pustolinama ne ćete je naći! 
Što, ili zar vi nemate nikakvih uspomena iz djetinjstva ? 
Nemate u prošlosti nikakvih jakih dojmova ? 

Ova pitanja kao da poraziše Stanka te izazvaše 
u njemu sasvim nove misli. 

-— Kako ste to rekli ? Kako ste to rekli ?. 
Ne, ja nemam nikakvih osobitih utisaka iz djetinjstva, 
ni jakih dojmova. Bilo je samo hodanja od mjesta 
do mjesta — uvijek novi krajevi i novi ljudi, pa je 
ta sada u mojoj duši sve blijedo... Da, blijedo, vodeno, 
dobro sam rekao. Uspomene iz jedne godine izbrisaše 
one u drugoj. 

— A vi se primite kakva ozbiljna posla, ta ne 
možete još mnogo — samo tako... 

— Kako ? Ozbiljnijeg * Ne znam, što hoćete 
reći. No eto ukratko da Vam kažem : ja bih htio 
živjeti — zadovoljan. Ja i ne tražim borbe ni veli- 
koga rada, već onako, život čovječji, bliz prirodi, 
domaći | Eto, otac mi je zaštedio na svojim radnjama 
dosta, a zajedno s materinstvom bit će više od dvjesta 
tisuća kruna u banci, i sada, kad sam navršio dvadeset 
i četvrtu, gospodar sam toga novca, i sad bih želio biti 
čovjek i — sretan... 

— Ah, moj gospodine, sa dvjesta tisuća kruna 
dade se lako biti i čovjek i sretan, samo da ste po- 
kušali živjeti, a osobito u veliku gradu... i česa 
tu nema ! 

— Pokušao sam, pokušao, ali sve mi je tako tudje, 
znate, onako neugodno tudje... ako vi razumijete 
ono, što bih ja htio reći. Meni doista kažu, da sam ne- 
običan stvor, ali se meni čini, da su i svi drugi ovaki. 

— Da, imate pravo — kakvi obični i neobični ! 
Mi smo svi gradjani jednaki, osim ovih ovdje... i 
doktor pokaže na seljaka i kočijaša. 

— Može biti... Ali ja nijesam gradjanin, jer 
se nijesam odgojio u gradu, ali nijesam ni seljanin ni 
varošanin. Ja sam svagdje živio, tako reći, po malo 
dana i nemam nikakve boje i ništa svoje. 

Iz njegova se glasa razabirala iskrena tuga i 
duševna bol. 

— Osim ono dvjesta tisuća ! He-he-he — smijao 
se doktor, nastojeći da shvati šaljivo ono, što je rekao 
Stanko. : 

— Ah što — novac! Ono nije ničije, za ono se ne 
može znati, čije je. Moj je otac na pr. dao u banku 
jedan novac, a meni će dati ko zna koji, noitaj će 
prebrzo prijeći k drugome... To naprosto nije ničije, 
to su nekakve igračke, to nije nikakav imetak ! 

— No, vi zbilja shvaćate stvari malo čudnovato 
i pravo su vam rekli, da nijeste običan čovjek. Ili se vi 
možda samo šalite sa mnom ? 

— Ne, zašto bih se šalio ? Kad ja rečem : ovo 
su banknote moje, to nije isto, kao kad posjednik reče, 
ovo je moja podvornica, moje livade ili moja kuća. 
Razumijete li vi, što ja hoću da kažem ? 

Ali mu doktor nije ništa odgovorio i činilo se, da 
je mislio o nečem drugom. I zbilja zamalo upita 
seljaka : ' 

— A kako si ti mene mogao zvati ovako daleko, 
kad nemaš novaca ? Ti si iz druge općine, pa znaš li, 
koliko mi imaš platiti ? Od varoša do Kreševa, to je 
blizu 30 kilometara puta! 

— A što ja znam — ja nisam nikada zvao lje- 
kara. Ovo mi je prvi put. Nego će biti u moje stare, ta 
rekao sam vam već | 

— Imadeš mi dati 28 kruna, jesi li me razumio ? 

Seljak je nešto promišljae, pogleda okom preko 
polja i savi pogled nadesno kroz bregove, kao da 
mjeri, koliko im još preostaje do kuće. A kad uvidje, 
da su prošli pune tri četvrtine puta, poče nekako 
zagonetno : 

— Ako vi podjete u našega Matka, ja ću vam 
dati 14 kruna, a I4 nek vam dade on. Svaki popola 
i tako je pravo |! 

— Kakav je to Matko, ta on nije mene zvao! — 
vikne nemirno doktor. Slutio sam ja — reče Stanku — 
i više puta mi sličnih stvari učine. ' 

— No čuj ti... kako se zoveš ? 

— Nikola... Nikola Runje ja sam. Što ste to 
zaboravili ? Runje iz Kreševa. 

— A šta si ti zaboravio, da si me zvao na svoj 
račun, a od toga vašega Matka nije bilo nikakva go- 
vora. Šta ti meni sada... 

— Evo, kako je to — sad ću vam ja odmah ka- 
zati — obrne se starac važno i skine kapu, kao da 
se sprema na koju svečanu izjavu. Sijeda mu se 
rijetka kosa srebrila na mjesečini. — Moj je sin bio 
na radji i na povratku ga znojna i umorna uhvatila 
kiša — vikao je na sav glas, jer su zapeta kola jako 
strugala nizbrdicom. 

Doktor se nagnuo prama njemu, da bolje čuje, 
te je sav bio u sjeni, a Stanko je samo napolak slušao, 
jer je iopet stao milo promatrati obasjanu dolinu, kao 
da mu ona hotice daje toliki užitak. 

— Zaboljelo ga odmah na putu i jedva domakao 
živ. A mome bratu Matku, što se odijelio od nas još 
preklani, zaboljelo ženu, i nju teško — a koji je vrag 
njoj bio, ja ne znam... Čekali mi nekoliko dana 
jedan drugoga, hoće li ko prvi po vas, ali on se ne miče, 
a ne mičem se ni ja. Čekaj ja, čekaj on — a ja naj- 
poslije k njemu, pa mu rečem, da dovedemo ljekara 
zajedno i platimo popola. Znao, lopov, da ću ja poći 
i sam, jer je u mene taj sin jedinac, pa mi kaže, da je 
njegovoj Perini malo lašnje, a nije istina bilo. A i 

mom sinu sve to gore, pa ja podjoh sam, a on se još 
smije, jer da će vama dati samo krunu ! 

Sada se i doktor nasmija, a smijao se i kočijaš i 
Stanko, a seljak se i onako stao smijati prvi. 

— Pa što bi ti dakle htio ? — zapita doktor sus- 
prežući smiješak, kad je vidio, kako ga starac lu- 
kavo gleda. : 

— Eto da platimo popola, ako podjete i k njemu, 
a ako ne podjete, ja plaćam sam : neka mu samo ne 
podje za rukom, što je zamislio. Akoli pak podjete 
i u njega, bogami, ne ćete primiti od mene već samih 
14 kruna — pa radite, kako znate ! 

Očito je bilo, daje to govorio iz nekoga prkosa, 
a doktor se zagleda u njegovo jako izderano i sputano 
odijelo, kao da je obukao staru odoru kakva dječaka. 

— Vi ste zaista siromašni ljudi — reče. 

— He — tako, pa i nismo toliko siremašni : u 
nas braće bit će preko 20 ovaca i svake godine... 

— Dobro, dobro, samo ne govori nikome, a 
ja od vas ne tražim ništa, jesili čuo, ali ću i u brata 
tvoga poći. 

— Bog vam dao, gospodine, hvala ! Pa i jest siro- 
mašak veći od mene. Odijelio se svojom ludom glavom, 
pa mu je slabo, ai ženu njegovu zaboljelo od velikoga 
truda... A vidite li lijepe noći : čuo bi i lisicu, da 
se libi, kad ne bi bilo ovoga škripanja -— reče i hakne, 
da će zapjevati, ali se sjeti, zašto putuje, te zamukne 
i obori glavu. ' 

Ovaj kratki razgovor razveseli sve, a medjutim 
sadjoše i u dolinu. Dva lijepa zelenka zakasaše oštrije 
i veselije ravnom cestom kroz voćnjake i vinograde. 

Lijepo je bilo slušati u jasnoj noći i kroz mirnu 
okolicu složan topot konjskih kopita, uz šum neda- 

leke rijeke, što je pratila cestu i napola ogoljelo dr- 
veće kraj nje. Lišće, što preostade, maklo bi se kadi- 
kad, gdje crno, a gdje sjajno od mjeseca, što se dizao 
tiho više dalekih, neznanih bregova. 
Odjedared se na poljskom putu ispod sela začuju 
još neka kola i sitna zvonca na konjima. 
— Čija je ono dje-voj-ka — 
Što rano rani na vo-du... 


pjevalo je mlado grlo u tim kolima kroz polje. Svi su 
slušali pažljivo, jer je taj glas bio neobično lijep i 
mekan. 

— Činili vam se ona pjesma pomiješana sa su- 
zama — reče Stanko, a i njemu se skoro ovlažiše oči. 

A Nikola se okrene gospodi : 

— Ono je Bošnjak kupio u našem selu vina, pa 
se eno pijan vraća kući. 

Stanko ga pogleda strogo i kao da brani nepo- 
znata kirijaša stade govoriti živahno doktoru : 

— Ja već zamišljam njegovu kućicu, svu u sni- 
jegu, tamo ispod koje bosanske planine, pak Badnji 
večer i Božić kod ognjišta, gdje će se redati bukara 
s onim vinom, nudeći jedno drugo, s očima punim 
ljubavi i sreće... 

— A možda je ono vino i za koju krčmetinu, 
gdje će pijanci razbijati jedan drugome glavu! He- - 
he-he!... 

— Moja je ono dje-voj-ka, 
Sto rano rani na vo-du... 


začu se opet mlad i mio glas. 

— Ne — reče Stanko — nije ono vino za krčmu, 
a može biti, da je i za čiji pir. 

Još malo, pa ni kola ni pjesme nije više bilo. 

— Odoše medju daleke planine domu svome — 
pomisli Stanko, ali ne izreče te svoje misli. Za one 
bi druge to bile puste riječi, no u njegovoj su duši 
imale veliko značenje. 

Sad se kola dosta širokom i ravnom cestom 
primicahu nekakvim niskim brežuljcima bez šume 
i grmlja. Na njima su bili sve sami vinogradi, sada 
crveni i žuti, iz kojih je groždje bilo već davno po- 
trgano. Amo tamo bile su napolak razvaljene pudarske 
kolibice, podignute na- stupovima, kao davne stra- 
žarnice na kordunu. Ćutio se odsvuda neki osobiti 
miris od sokova zemlje, što se smiruju, te od vlažna 
dima bližih sela. 

Cesta se penjala i opet uz neku strančicu, da se 
ukloni močvarama, što su se širile od sredine polja sve 
do pod obronke brdašca, 

Navrh breščića započeše iznova ljeskove šumice, 
ali nijesu zaklanjale vidika. Selo, u koje su išli, bilo 
je blizu. 

Ždrakasta brda nadesno pričinjahu se odatle 
kao golema kokošija čampra, što se uputila k istoku 
i najedanput stala pred rijekom i cestom. Medju ona 
tri prsta smjestila se dva sela, a dijelio ih srednji 
prst, dugačak i grbav. Pravo je čudo, koliko su sličila 
ta dva sela jedno drugome: jednaka dolina s jednakim 
bregovima okolo njih, te isto razmještenim kućama 
i svako sa svojom crkvom u dnu doline. Nedaleko 
od jedne i druge crkve izvirale su jednake rječice i 
slijevale se malo prije nego se sastanu sa rijekom 
u polju, no jednoj vele Krvavi potok, a drugoj Mali 
Jordan. 

I crkve su bile vrlo slične : obje stare, sa grobljem 
naokolo, ali se jedna zvala Lazarica, a druga Sveti 

Ante, kakvi su već stanovnici bili u tim selima. I. 
sela su se drukčije zvala: Kreševo i Ljubeć. 

Kad bi s velike ceste kolnim putem došao u jedno 
ili drugo selo, na prvi mah nijesi mogao znati, u kom 
si od njih: svagda bi se ukazao isti vidik. No čim 
bi susreo makar koga, već bi znao, u kom si selu, 
Ako si došao u Kreševo i susreo dijete, ono bi odmah. 


“ostalo, pa bi te gledalo mrko i nepovjerljivo pipajući 


svoj nožić za pasom, ili pak oštro i ponosno, ne pro- 
govarajući ni riječi. No ako si u Ljubeću, njihovo 
će dijete brzo skinuti kapicu i milo reći: ,,Faljen 
Isus!" — ili će pak brzo pobjeći šapćući nešto i 
obzirući se nebrojeno puta. I po tom ćeš odmah 
znati, jesi li u Kreševu ili Ljubeću. 

Od nedavna dobiše oba sela i školu, svako svoju, 
da ne bude nikome krivo, t. j. da se ne ljute samo 
oni, u čijem je selu postavljena -— i poslaše po 
jednu učiteljicu u svaku. No Kreševljani ne imadjahu 
mira, dok je ne potjeraše, jer nije bila njihovo če- 
ljade, a u Ljubeću ostade i nadalje nekakva Bea- 
trica, koju Kreševljani za inad Ljubećanima prozvaše 
Bakrica. 

I k tim su se selima vozili oni. 

Domala  prijedjoše drveni mostić na Malom 
Jordanu i svi pogledaše u dolinu, gdje se smjestilo 
selo Ljubeć, ali se moglo vidjeti malo što, jer mjesec 
ne bijaše još zavirio u tu duboku uvalu, Dolazila je 
otuda samo nekaka osobita svježina, kao da rječica 
diše hladnim zrakom, Kad obadjoše i onu kosu, što 
je sličila srednjem kokošijem prstu, dovezoše se i 
na Krvavi potok sa sličnim drvenim mostom i na- 
pokon zaokrenuše nadesno u Kreševo, uz dragu, 
gdje je bila Nikolina kuća. 


Dinko Šimunović : Tudjina, ' 2 

Gotovo u tmini prilično su se dugo vozili tom 
dragom, jer su konji bili već jako umorni, no nitko 
nije tražio, da se vozi brže. Krvavi potok je šumio, 
prebacujući se povrh tamnog kamenja i zapinjući 
o vrbe, pa svako malo o koji skup kućica medju 
drvećem ili o mlin na crnim svodovima, 

Na gdjekojim mjestima čuli se pojačani glasovi 


konjskog topota, kao da se približuju koja druga | 


kola, ali je to bila samo jeka. U selu je tako tiho, 
kao da je izumrlo, a bilo je ugodno voziti se polako, 
te gledati i prisluškivati, svedj očekujući nešto novo 
i neobično. ' 


II. 


Mjesec je tiho prelazeći osvijetlio svu dragu pa 
već stao i zalaziti, a Stanko i doktor još su sjedili 
u prostranoj ali niskoj sobi popa Vlade, pak su se, 
oba rumena i znojna, živahno razgovarali. ; 

— Čekaj, da ti kažem, što mislim | — vikao je 
Stanko. Ja sam povjerovao, da si ti lakom i zao čovjek 
i da zbilja misliš, kako su novci nekakav imetak. 
Ali sam čuo, što si rekao onome : Ništa vam ne ću 
uzeti, ali i k bratu ću tvome doći... 

— To je druga stvar, nego treba da netko i na 
to misli. Da pop Vlade i popadija ne drže ovdje krčmu, 
gdje bi se mi napili i počinuli ? Nama je ovdje dobro 
samo zato, jer oni žele dobiti novaca. A popadija 
je, reci pravo, krasna žena! 

— Krasna | Tako krasna, da mi je žao, što sam 
je upoznao i vidio, kako ljubi muža... 

—— Samo ne viči tako, probudit ćemo svu kuću. 
Pij, ali ne viči! — a sam je vikao kao da je u šumi. 
— Ostani ti, brate, ovdje, ovdje, za koje vrijeme, i 

onako nemaš posla, pak ćeš steći i doživljaja i uspo- 
mena za svoje novele. A podji i kuda sam ti rekao. 
Take ljepote nijesi zaista još vidio, pa i popadija bi 
bila kraj nje pravi opanak. 

— Ali hoću, da mi rečeš sve, sve! Kakav je to 
doživljaj... 

— Naprosto tako, bilo je slučajno — razgovor 
sam samo čuo, a doživljaja nema tu nikakva. — 
Ali otvori prozor, zadušit ćemo se od dima i vrućine. 
Mi preveć pušimo, a i pili smo dosta. 

Kad je stanko otvorio prozor, postade svježije 
u sobi : dim stade sukljati van i začu se šum Krvavog 
potoka. Sad su se jasnije razabirale stvari u sobi i 
slike po zidovima: nizak širok ormar, dva kreveta 
i nekoliko sjedala oko dugačka stola, a na zidovima 
sve slika do slike. To su bili kosovski junaci, slike 
zadužbina srpskih vladara, različiti dogadjaji iz srpske 
historije, pa slika Save Svetitelja s kandilom. 

— Pfuj, kako ovdje mora biti zadušljivo ne- 
djeljom, reče doktor. 

— Kakvom to nedjeljom ? 

— Zar nisi čuo ? Ovdje pop Vlado poučava narod 
u blagdane i tada mora da je sve puno. 

— Da, čuo sam — ali mi kaži tu pripovijest... 

— Ta rekao sam ti, da tu nema nikakve pri- 
povijesti, a ti sve — pripovijest !... Idem ti ja k bo- 
lesniku, a kišica padala — proljeće je bilo. Dodjem 
u Strmendolac sav mokar, a tu je i dobra krčma — 
kod pošte. Poštanska su kola već davno prošla, pa 
sam mislio, da ne ću naći ondje nikakva putnika, 
ali na moje veliko čudo nadjem ništa manje već 
tri gospodje. Iz daljega mi se učinile sve tri mlade 
dame, jer su bile obučene tako elegantno, da sam se 

Ed 

začudio. Nego iz bližega opazim, da je jedna od njih 
stara gospodja, druga zrelija djevojka, ali vrlo lijepa, 
a treća je bila dosta visoka, ali baš pravo dijete. To 
je ona, o kojoj sam ti govorio malo prije. Ah, Bože 
moj! Vi ne možete ni zamisliti, kakvo je to čudo 
od ljepote, no sad je malo narasla i podivljala, ali je 
još ljepša nego onda, ako je to moguće — nu vidjet 
ćete. Ali podivljala, znaš — osa, prava osa! — I 
kao da se razveselio, što mu pade na pamet baš ova 
riječ, koja je tumačila najbolje njegovu misao, nastavi 
sav zadovoljan i sa smiješkom : 

— Osal!... Stajale su sve tri na nogama, kao 
da se još ne mogu na nešto odlučiti. Starija se djevojka 
naslonila kao skamenjena, a i lice je u nje bilo mirno 
i blijedo, a niza nj sve same suze cure, tako da sam 
se čudio, odakle tolike suze u nje. Kažem ti, cio 
potok | A stara joj svedj nešto brbljala, jako nemirna, 
a na moje veliko čudo djevojčica se uvijek smiješila 
i gledala u sestru i suze njezine... Ali taj smiješak... 
Ja ti to ne mogu reći — činilo se, da je ona mnogo 
nad njima, pa sve vidi, razumije i prašta, kao djeci 
— a sama je dijete, i kao da se smije životu, koji je 
svagdje tako lijep, i u toj pustoj krčmici — samo što 
one ne mogu razumjeti svu tu ljepotu, što je ona 
vidi i ćuti... K vragu! Tko bi sve to izrekao — 
ali meni je dosta samo zatvoriti oči i opet vidim taj 
smiješak. 

— Nu, pa ti si je vidio i poslije, što treba — 
zatvoriti oči! 

— Pa da, ja sam je i liječio, utopila se bila — 
u vodu upala! Dva puta sam je pregledao, no nije 
joj bilo ništa... A što si ti, najedanput... zinuo 
tako ? 

-— Ništa, pripovijedaj. Kako si ti sretan ! 

— Kakva je to sreća — zanat, brate moj, i 
ništa drugo. Ali mi ovaj prvi sastanak ostade u duši 
zauvijek. Prvi utisci, to su utisci, a ono sve kašnje 
— obikne se čovjek, i ne opaža. Iz početka se začude 
i uznemire, kad sam ušao u sobu, a ja brzo podjem 
za pregradak — ondje je meni sve poznato — i oni 
nastave svoj razgovor. A da ti kažem odmah, to je bila 
majka sa dvije kćeri : pratila stariju u Ljubeć k svojoj 
rodici učiteljici, da je ukloni od neke opasne ljubavi, 
a mladju, da živi s njom. Tako sam ja razumio. 

Stanko je disao brzo i popio opet čašu vina, 
da se umiri i mislio u sebi: ,,Kako je to, da baš ja 
ništa doživio nijesam, pa ni poznanstva makar kakva, 
a eto, on na primjer, kud samo makne..." 

— Oca je njihova bolesna spominjala, pa mladića 
nekakva, aristokrata, i ljubav njezinu, te ,,džardin' 


tamni, Boninovo... svega je smiješala pomalo. — 
»Ne ćete biti uvijek ni u Dalmaciji — baš ,,u Dal- 
maciji“ rekla je, toga se dobro sjećam — ,,pak ćete 


se vratiti u naš Dubrovnik, na Kono pod čemprese i 
odrinu, i nagledat ćete se Grada i Mora, i vaše cvijeće 
ne će usahnuti u džardinu, majka će ga vaša zalijevati 
i srce će se tvoje smiriti dotle" — sipala babetina 
kao mlin. Tu je, čini mi se, cijeli roman i — 

— Baš mi je stalo — vikne Stanko strašno raz- 
dražen i još bljedji, — Što da se uzrujavam za tudje 
poslove. Zašto vi svi hoćete, da tim ženskima dajete 
neki osobiti čar, što ga nemaju, i njima i tim njihovim 
mjestima. Ja ih sve mrzim, mrzim, razumiješ ? A 
ne ću ni ići u Ljubeć, da ih vidim. Baš mi je stalo 
za njima, za njihovim Gradom i Morem! Ja ih se 
ne bojim — i, ne kazuj više ništa — pij! i 

— A što ti je ? Česa da se bojiš ? A ja sam se 
ipak bojao, da se ne zaljubim, smrtno. Ta sam si 
želio, da ti pripovijedam — ili si zbilja lud ? Pa više 
nije ništa ni bilo, više ti i nemam što kazati. Pošle 
su u Ljubeć ono isto popodne, a eno ih još i sada 
ondje : dvije su godine otada prošle, a njih još eno 
tamo. 

— Pa i jesam lud ; koliko li sam ja samo pre- 
trpio radi te vaše budalaste poezije i tih ,,tajna njihovih 


bića", ,zakutaka srca“ i tako dalje! Pfuj! Zašto | 


to mora u njih da bude sve skrovito i mistično, a 
srce njihovo zagonetno ? Pa ta njihova ljubav, koju 
da ne može nitko odgonenuti, niti ikad spoznati čara 
njihove duše i srca — i ta težnja za ljubavi, za nečim 
tajnovitim... pustimo to — pravo mi se gadi. 

— A tko ti je to rekao ? Kako, da se ne ra- 
zumije... ' 

— A svi vi eto tako pišete i pripovijedate, pa 
čovjek mora zbilja da misli, kako su tamo neki dvori, 
u koje se unići ne može bez žrtve, da pregoriš svega 
sebe — pa ni onda nijesi stalan : i opet tajne, neki 
posebni mirisi... 

— Ma kako to, kad si već — 

— Ta u vas svako, svako mjesto. ima neki 
svoj posebni miris, i napokon ne možeš razumjeti — 

— To samo ti ne razumiješ, ali mi svi razu- 
mijemo. 

— Pusti me, da rečem, neka mi oduši, jer odavna 
grcam ... Pa ni onda, kad se pregoriš, opet nijesi 
stalan : opet ostaju te tajne i ti ,,zakuci srca", koje 
vi slavite i klanjate im se, mjesto da ih turnete 
nogom. A u tim zakucima krije se možda samo iz- 
daja i otrov, što vi zovete: slatkim tajnama 

ženskog bića vazda čarobnog i zago- 
netnog — ah! 

— Pa tko je govorio o svemu tome! Ta sjedni 
i ne budi dijete. Ja nijesam imao ni na kraju pameti 
takove stvari. ' 

— Nisi! A sve mlčite. Koliko sam pretrpio 
samo za ljetnih večeri ispred liceja... Oni hodnici 
— a sve promiču djevojčice u suknjicama sa zlatnim 
ili vranim kosama, tako začešljane.. A iz neke 


dvorane pjesma njihova, uz piano i harfu — take 
pjesme — same želje! Pak cvijeće i ogranci zeleni 
uz prozore. Sabralo se tu cvijeća, pak smijeh 
i šala u hodnicima njihovim, i zadirkivanje... Ra- 


zumiješ ? I o čemu su to govorile i čemu su se smijale 
one tako, te sve mladei nevine djevojčice ? 
Ah, da mi je ući u sve te tajne njihova bića te doznati 
povijest i razvitak njihove ljubavi — a svaka u srcu 
ima nešto, što tinja i što nitko nikada doznati rie će 
— barem ja ne! 

— Pa eto vidiš, tko te muči. Ti mučiš sam sebe ! 
A ti pristupi k tom svetištu, pa se raduj zajedno 
s njima, i te tajne neka budu tvoje. 

— Jesam, kušao sam i to, ali to nije ono, što 
ja zamišljam. One imadu nešto sasvim drugo prama 
tudjoj čeljadi, a unutra i prama svojima te ,,zakutke" 
_ a mene ne ljubi nitko, i ja sam tudji svagdje, gdje 
dodjem i korijena ne mogu nigdje pustiti. Pa i na- 
metati se nikome ne ću, ni buniti tudje sne i tudju 
ljubav. 

_— Ta ima i takovih, što nemaju zakutaka i 
kazuju sve, pa podji k njima! 

— Ti hajde k takimal — zaviče Stanko tako gromko 
i srdito; da se u bližnjoj sobi probudiše i stadoše 

nešto šaptati na prekide, kao da se prisluškujući 
čude tome noćnom razgovoru. 

Stanko sjede kao iza teška posla i svejednako 
srdito gledajući u doktora Mirka sušio je oznojeno 
čelo. ' 

Gledali su se tako nekoliko časaka i napokon 
prasnu obojica u smijeh. Netko se i iza pregratka 
tiho nasmija, a zatim se novi prijatelji stadoše svlačiti, 
i domalo zavlada potpuni mir i u kući popa Vlade, 
kao što je odavna bio u svemu Kreševu. 

uuasern Već je sva okolica bila u silnom sunčanom 
svijetlu, kad se oni rastadoše. Stanko i zbilja osta 
u Kreševu, da podje u Ljubeć, pak u Sabljare i obeća 
pisati vjerujući, da će imati o čemu i da je to dužan 
svome drugu, s kojim je došao u ta lijepa mjesta. 

Vazduh je bio tako bistar i tih, da se u jutarnjem 
sjaju prikazivalo u toj dolini sve jasno i blisko ; naj- 
sitniji glasovi čuli se izbliza i daleka, a mirisi ne bijahu 
više onako jaki kao prošle večeri, ali ugodni i razno- 
vrsni. Svježina vazduha i toplina zraka sunčanih 
prožimala je tijelo, kao da se odasvud sila neba i 
zemlje spajala sa snagom duše i tijela, pa se Stanku 
činilo, da mu je postalo sve moguće i lako. Brijeg, 
uz koji je koračao, kao da nije brijeg, već ravna, 
meka livada, a snaga i nada najednom u njemu po- 
rastoše, s čega je i pomislio u sebi :. ,,Sada znadem, 
zašto je ova čeljad uvijek vesela i sretna; znadem, 
zašto je zadovoljna i ponosna u svom siromaštvu : 
zemlja je u njih taka!“ 

A zbilja, naokolo po strminama, s kamena na 
kamen skakahu brsteći vesele koze, pa kroz ogranke 
niske šume promaljahu svaki čas te nemirne životinje, 
ili bi se zabjelasala košulja čobanska, zacrvenila kapa, 

zaljeskali srebrni djerdani oko djevojačkih vratova, 
a pjesme i usklici dopirahu iz svake uvale i sa svakoga 
humka. 

I ako je Stanka tjeralo nešto naprijed, postajkivao 
je na svakoj novoj leđenici, da bolje čuje i vidi ,,nji- 
hovo jutro", pa nije m tražio putove za Ljubeć, 
jer je znao, da će i onako doći u drugu dolinu. Veliko 
se polje odatle vidjelo, ali zato, kad bi se obazreo, 
ukazala bi mu se mnogobrojna kreševačka poljca u 
samoj uvali: duge i ostrme podvornice zelenile se 
mladim jesenskim žitom — više njih žutkasta gumna 
medju mrkim pojatama, a malo gore voćnjaci sa 
šarenim lišćem te crveni i bijeli krovovi i povrh svega 
rijetki, sivkasti dim — sve obasjano i sve pozlaćeno 
suncem. 

Dva tri puta htio je i on da zapjeva, da dade 
kakav mu drago glas u taj bistri vazduh, ali se sustegne 
sjetivši se, kako ga i onako čobanice iz daljega za- 
čudjeno i zastajući pogledaju. Koračao je lagano 
sve po nekom ritmu, dodajući u misli svakom koraku 
po koju riječ. Aon je govorio u sebi : ,,Goji mi, sele, 
cvijeće, goji ga, sele, do treći dan, kad bude, sele, 
treći dan, trgaj mi sele, cvijeće..." 

— Nu šta ja ovo govorim ? — stade misliti — 
odakle meni ova pjesma ? Jesam li to ja složio ? 
Ne, ovo sam čitao još davno u nekakvoj čitanci, da, 
baš ovako : ,,Goji mi, sele, cvijeće, goji ga..." Nu 
kako je meni to na pamet došlo ? Ah! I kakvo su 
onda za mene značenje imale ove riječi u čitanci, a 
kakvo, eto sada, na ovome brdu... ,,Kad bude, sele, 
treći dan, trgaj mi, sele, cvijeće!“ ,.. Što je to krasno! 

Okolica je postajala sve sjajnija i sjajnija, i sve ne- 
brojene jesenske boje žarče, a sunce je sve više toplilo. 


26 


No Stanko se nije ćutio nimalo umoran, jer se u 
njemu razgaralo veselje, baš zato snažno i lijepo, 
što je nastajalo s razloga, koji mu nijesu bili jasni. 

— Meni je i dosad tako bivalo — mislio je malo 
kasnije — pak bi me opet napala moja stara tuga. I 
ovoga će puta bitiisto, a ja ću nastaviti svoje skitanje, 
pa niti ću koga ljubiti niti ko mene, kao i dosad. 

No i ako je mislio tako, nije se sneveselio, jer 
mu se činilo, da on to samo mašta i da će se ipak 
dogoditi nešto sasvim drugo. 

Odjedanput, na drugoj strani brijega, začuju se 
brzi puščani hici: tak — tak — tak, tak — tak, 
tik... a zatim muk, te opet tak — tak, tak... 
Dosjeti se, da su to velike jesenske vježbe, o kojima 
je već čuo govoriti, samo se začudi, kako se baš on 
namjerio ondje. Hici učestaše sve žešće i zato korači 
malo brže, a kad se uspe na hrbat kose, ustavi se 
iznebušen ljepotom onoga, što je ugledao, jedva se 
nadajući malo prije, da će vidjeti štogod. 

U dolinu je ulazila cijela pukovnija vojnika u 
modrim uniformama, a neki su odjeli već bili prešli 
rječicu, razlazeći se u duge redove, i stali se penjati 
uz položite obronke ljubećke. Tamo i amo živahno bi 
zablještile časničke sablje, prama još tamnozelenoj 
hrastovoj šumi, a livadama, tik Malog Jordana, jašili 
su konjanici u sivim odorama, pa kako ih mjesti- 
mice zaklanjahu vrbe kraj potoka, činilo se, da ih je 
mnogo više. Na nekom golom breščiću, tik ulaza u 
dolinu, vidjela se četica raznobojnih konjanika, a 
ispod nje, preko mosta, hitro je prolazio dug red to- 
pova, auznjih, s jedne i druge strane, trčali su vojnici. 

Sva je dolina kipjela mladim i radosnim ži- 
votom, kao da se natječe s valovima bistre rječice, 

što se obijesno prebacivala preko kamenja i skakala 
pjeneći se niz bukove, njišući prućem i trstikom, što 
je rasla uz niske obale. 

— Tk tk, tk, trrzrrrr... posuše veseli hici 
sa sviju strana, te Stanko istom sada opazi, da su i 
obronci bili puni vojnika,  zaklonjenih stablima, 
grmljem i gdjekojom liticom, što se obukla u tamno- 
zelenu mahovinu. 

Kao da je još samo ovo trebalo tome prekrasnom 
jesenskom jutru i suncu, da se poigra s bojama i 
bujanjem na zemlji, te da napuni zvukovima onu 
tišinu polja i bregova. 

Stanko se toliko zadubio u kretnje vojske kroz 
dolinu te vojnike u zasjedama, da ga posve iznena- 
diše nove čete tik njega na brijegu. Nove su se čete 
brzo redale i smještale mašinske puške i dva topa 
protiv onih, što su se krili po obroncima. Nekoliko 
časnika u crnim i plavetnim uniformama, sa žutim 
pasovima okolo bokova i preko ramena, stadoše 
baš pokraj njega i začeše pomnjivo razgledati su- 
protne. bregove i brzo davati zapovijedi onima, što su 
pridolazili. Sva su lica bila svježa i vesela, baš kao da 
zbaciše sa sebe svagdanje sitne brige i započeše nešto 
radosno i novo, 

Na više mjesta mahalo se barjačićima raznih 
šara, i kao na odgovor zapucketaše nebrojeni hici 
odsvukud, a mašinske puške sipahu zvukove, kao kad 
gusta tuča udara po tankim drvenim krovovima. I 
kad se činilo, da je vazduh prepun tih oštrih zvukova, 
zatutnjiše gromko u dolini i topovski hici, ispunju- 
jući je muklom jekom, a i brda kao da su podrhta- 
vala i htjela početi nešto novo, kao i ljudi po njima 
i njihovu podnožju. 

Pokraj Stanka nekoliko puta protrčaše veće i 
manje čete vojnika, pa i pojedini vojnici, svi prignuti 
što ponavljaju igre svoje prve mladosti. Nekoliko puta 
zamuče, a toliko se puta ponovi živo puškaranje, ali 
se nije pomutila bistrina uzduha. 

Gledao je i gledao to šarenilo i vrevu, a uto se 
začu sa breščića, što je čuvao ulaz u dolinu, jasan 
glas trublje, i hici prestadoše sasvim. Sa drugih se 
strana odazvaše i opet trublje, zapovijedi i poklici, 
pak topot mnogih nogu, a kraj Stanka se stadoše spu- 
štati u dolinu mladi i zdravi momci uz obijesno zakidi- 
vanje i hihot. Niza sav brijeg čulo se zveketanje 
pušaka i druge opreme na njima, a onda nastade 
na brijegu opet ono isto svečano i tiho jutro. Sunce i 
sva priroda kao da se smiješila toj igri, i Stanku po- 
stade upravo žao, što je trajala kratko. 

— Da, imao je sasvim pravo onaj, što reče, da 
su rat i ljubav jedine dvije stvari, za koje vrijedi da 
čovjek žive i da umre — mislio je silazeći za vojni- 
cima — ali ja nijesam stvoren ni za rat ni za ljubav, 
čemu se baš žensko srce najviše divi, a bit će, da je 
lijepo ono, što se milinjima... A što je ono doktor 
Mirko rekao ? Da, rekao je: ,,I ona mladja, ona 
lijepa ,,osa“, pripravna je na ljubav i čeka, ne boj se, 
samo da se namjeri...“ Ili on to nije rekao? Da, ja 
sam to samo izmislio, ne, nije rekao, ali bit će, da je 
tako — isve mu smiješak titrao na ustima od tih misli. 

Gornji se dio dna ljubećke doline nije mogao 
vidjeti od krošanja guste šume, u koju su iščezavali 
vojnici, po svoj prilici, da se utabore i počinu. Odatle 
se čuo samo nejasan štropot i šum nekakva slapa u 
šumi, 

Kad se spustio dolje, našao je sve bučno i živo 
od mnogih vojnika. Svuda su bile ledine i hlad, a 
hladan dah dopirao je od potoka, te su mnogi vojnici 
već bili legli na suncem obasjana mjesta i pokrili 
glave šarenim rupcima. Jedni su ložili vatre i sprav- 
ljali veliko posudje, jedni vukli drva, a neki naprosto 
hodali amo tamo, da se nije razumjelo, kuda ni zašto 
idu. Stogovi nauzgor složenih pušaka protezali se u 
dugim redovima, a medju njima i hrpama vojnika 
pleli se i meli časnici na sve strane, nastojeći uzalud, 
da im lice bude zabrinuto i strogo. Odasvud dopirahu 
nesmislene psovke, vika i smijeh, jer je daleko bila 
svaka ozbiljna briga, a pečalnih misli, što prekapaju 
prošlost i budućnost, nije ondje bilo. Stanko je gledao 
okolo sebe i prolazio brzo, sudarajući se često s kakvim 
vojnikom ili se spotičući o razbacane stvari ; smiješio 
se, ali kao žaleći, što ga ne htjedoše ni u vojnike 
da uzmu. 

Kao što mu se često dogadjalo, i ovoga je puta 
išao, ne znajući ni sam, kud ide, te nabasa na širok 
put kroz dubravu i uputi se njime. 

Više nije bilo tabora ni buke, pa ni vlastite korake 


nije čuo, jer je sav put bio zastrt mekanim šarenim 


lišćem, što ga stabla prosuše svuda okolo sebe. 

Kad je napokon izišao iz šume, ukaže se pred 
njim malo zeleno poljce, što je takodjer bilo pusto, 
a više njega vidjeli se skupovi kuća medju voćnjacima, 
a ispod njih pojate, gumna i podvornice, baš kao i u 
Kreševu. 

S ove strane polja protezalo se dugo grmlje : 
kupina, trnovina i glog, sa gdjekojom zovinom već bez 
lišća. Tamo i amo bilo sasušenih jagoda, što ostadoše 
iza djece i ptic4, a svuda se uz to grmlje penjala pa- 


30 


vitina, na kojoj je visjelo suho i koviljasto njezino 
perje. Odatle, pa sve do jaružice, u kojoj se ljeskala ze- 
lenkasta voda, stršila je žukva i ševar, a medju kratkom 
suhom travom vidjali se tragovi stopa ljubećke marve, 

Starac neki s visokim rašljastim štapom stajao je 
ondje, tražio očima i dozivao ždrijebe nekakvo, kad 
ga upitao Stanko, dali je u njih kakvo mjesto, 
gdje bi mogao počinuti. Stari se Ljubećanin prestraši, 
kao da je čemu kriv, te nenavikao pitanju bez po- 
zdrava uzdahne : 

— Vazda Isus i Marija!... A ima u nas krčma, 
kud bi mogao poći — kod škole. Krčma je ondje i 
škola skupa u jednoj kući. Vidi se odavle : ona lijepa 
nova kuća nasamu. 

Stanko pogleda tamo i ugleda novu, bijelu i ve- 
liku zgradu sa zelenim prozorima, okolo koje nije 
bilo ni stabalca, niti išta, što bi je zaklanjalo pogledu. 

On je mrzio nove kuće, a osobito one osamljene, 

. pravilne, na visoku i bez zelenila, i kad bi god ugledao 
takovu kuću, odvratio bi glavu, kao da želi ne vi- 
djeti je više i zaboraviti. Jednog je dana u Milako- 
vini hodio p6 sata dulje, samo da ne prodje ispred 
jedne tek načinjene kuće, okolo koje se još ljeskahu 
okresine novog bijelog kamenja, izmedju kojega je 
ona stršila kao velika kutija. Na veliko čudo i smijeh 
društva jednoč je rekao, da ni nova kuća nije imetak 
kao ni novac, pak da mora proći barem pedeset go- 
dina, ako će da postane čijim vlasništvom. 

A kad je pomislio, da je u toj novoj i bijeloj kući 
ona lijepa neznanka sa sestrom, izgubiše začas u 
njegovoj duši sav onaj čar, s kojim ih je bio obavio 
u svojoj mašti. On ih je mislio susresti u kakvoj tamnoj 
uvali, pred kućom, pravo zatrpanoj gustim stablima 

i bršljanom, i u takoj zabiti, gdje se čuje samo tiho 
strujanje kakva potočića preko mahovine. Mjesto 
toga ugledao je svuda okolo te nove kuće velike hrpe 
vojnika i seljaka, i kad bi god zastao, čuo je njihovu 
viku i graju, te bi se i vratio; samo kad bi znao za 
koje drugo mjesto, gdje bi mogao pristati. 

— A zašto sam se ja nadao, da ću ih upoznati 
u kakvu mirnu zakutku poput sova, pak da mi se 
začude i obraduju kao pojavi iz drugoga svijeta? — 
mislio je u sebi, idući što je mogao sporije. — Ta ja 
sam ona ista stara budala i ništa nije u svijetu onako, 
kao što zamislim. 

Prvo nego što se počne penjati uz podvornice 
k selu, morao je proći preko Malog Jordana po brvnu, 
kuda ga je naputio onaj stari seljak sa dugom rašljastom 
palicom. 

Još iz daljega začuje se lupanje prakljača, a 
Stanko se opet obveseli kao i uvijek, kad bi začuo 
živu vodu. I zbilja, to su bile peračice, i to slučajno 
same djevojke, zavrnutih rukava sve do ramena, što 
su ćeretajući lupale veselo prakljačama po mokrom 
pralu. Košulje im se činile još bjelje prama kratkom 
tamnomodrom sadačiću, a na glavi im bliještile kape, 
sasvim prikrivene srebrenim cvancikama. Vezeni su 
im pasovi visjeli na vrbovim ograncima nad glavom, 
pa su im se vitki strukovi savijali više potoka, kao 
gipko vrbovo pruće. Sve su to bile mlade i lijepe lju- 
bećke djevojke. Okolo njih su prskale kristalne kapljice 
bistre vode, u snopovima jarkog svijetla, što je pro- 
diralo kroz napola ogoljele ogranke. 

: Na veliko svoje čudo opazi Stanko, da medju 
njima, na visoku vrbovu panju, sjedi i gospodska 
djevojčica, još u kratkoj modroj suknjici i bijelom 

haljetku. U krilu je držala velik slamni šešir sa cr- 
venom vrpcom i kitom hrastova lišća ; podbradak 
oslonjen na dlan, a lakat na koljeno, pa se vidjelo, 
da pomnjivo prisluškuje njihov razgovor. Stanko 
je odatle mogao vidjeti, kako je to još vrlo mlada i 
vrlo lijepa djevojčica, s vijencem smedje kose oko 
glave, savijene baš kao i u peračica. Od svega je lica 
opazio samo prekrasna usta i na njima ustavio naj- 
dulje svoj pogled. 

Zatim je brzo prešao brvno i obašao ih, nasto- 
jeći da ga ne opaze, te osokoljen njihovom lupom, 
stade iza njih nedaleko, ne bi li čuo ma što od dje- 
vojačkog razgovora ; vjerovao je, da sve one imadu 
nekakve tajne, pak je silno želio, da za njih dozna 
i makar malo zaviri u te ,,zakutke srca“ i »tajne 
njihova bića“, kao što je govorio doktoru Mirku 
prošle noći. 

Peračice su ćeretale i ne prekidajući posla, samo 
bi ispod oka pogledale kadikad jedna drugu. 

— A ona je zbilja pošla na Vilino vrelo, baš 
uoči Ilindana, u zoru, i uhvatila u čašu vodu, 
što je kapala sa bradavica njezinih prsiju — govorila 
je mlada, crnomanjasta, vitka peračica i popra- 
vljala smedju kosu, što joj se prosula ispod kape. 
Djevojka je govorila vrlo glasno, jer su ostale sve- 
jednako lupale prakljačama i ako su pažljivo slušale, 
što im to drugarica kazuje. 

— Druge nedjelje dade mu tetka njezina po- 
piti tu vodu, ne znam ni ja kako, i odonda, driige 
moje, ne da mu se od nje, a i po noći čuči joj kod 
vrata kao pas. A Iku više, kažu, da i ne spominje ! 

— Ija sam preklani vodu hvatala, ali kad bi 
se podigla iz vrela, bile bi mi prsi. samo mokre, ali 

se ne bi uhvatilo na njima ni kapi, pa nijesam ništa 
ni skupila. Vilino je vrelo plitko, pa je sasvim teško 
zaroniti i ramena u vodu, sve ako i legneš. Zato 
kažu, da je najbolje u dvije poći, pa se malo ra 
nuti, a druga neka ti pomalo lijeva vodu za vrat i 
onda preko njih cure dva mlaza, baš kako i treba. 
Samo valja i s jedne i s druge uhvatiti u čašu... Ja 
sam i dvije čaše onda nosila, pod svaku jednu, ali 
onda su prsi u mene bile još malene — reče gojna 
plavka i diže se prebacujući preko pune i snježne 
ruke gotovo pralo. 

I ako su Stanku noge bile obamrle i srce na ma- 
hove prestajalo kucati, stade se udaljivati brzo, bo- 
jeći se i obazreti na djevojke, to više, kad je začuo 
njihov zvonki smijeh. 

— Jesu li me opazile ? Pa i ako jesu, samo 
neka znadem, neka znadem... A jelitobila ona? 
Pa ovdje ih je stara sakrila od ljubavi! Od ljubavi 
se ne možeš sakriti nigdje, isto kao ni od smrti. , : 
Kod njih je samo ljubav i uvijek ljubav, a mi, 
vrag zna o čemu govorimo : o općinskim izborima 
i tvornicama cementa... 

Pa i ako je nastojao, da se utiša, bivao je 
sve nemirniji, jer gologlava: djevojčica u kratkoj 
suknji, peračice i Vilino vrelo nijesu mu nikako išli 
s pameti, 

Učiteljica Mirković, ona, što su je Kreševljani 
zvali Bakrica, i njezina dalja rodjakinja Pavle Bu- 
danko, sestra onoj djevojčici, što ju je Stanko vidio 
na potoku i o kojima mu je pripovijedao doktor, 
stajale su za ogradom u vrtu, gledajući kako se tis- 

kaju vojnici i seljaci pred krčmom i okolo škole. 
Krčma je bila takodjer puna, jer se i tamo prodavalo, 
a vani je mršava krčmarica s nekim zamusanim 
dječakom raznosila meso, kruh, sir i vino, oboje 
znojni i zabrinuti, nenavikli tolikom poslu, te uvijek 
u strahu za svoje pamćenje. : 

Krčmarica se još većma zabunila, kad je Stanko 
umoli za malo mjesta, tim više, što prikladna pro- 
stora nije nigdje bilo i što je Stanko bio fino obučen 
gospodin. Zato se stade brzo opravdavati, kako joj 
je u ovim prilikama nemoguće poslužiti ga, kao što 
se pristoji. . 

No kad je ugledala, kako gospodjice smiješeći 
se gledaju njezinu nepriliku, pristupi bliže i zamoli 
ih, neka bi pustile Stanka o»makar u vrt za ljetni 
stolić“. . One dragovoljno pristanu, pozovu Stanka, 
pa iza kako im se prikazao, ne bez zabune, i kad su 
malo prošetali po vrtu, što je bio već pust i izgoren 
od dugotrajne suše, pozovu ga u kuću, pak na objed. 
Primile su ga s onom ljubežljivošću seoske inteli- 
gencije, željne pohodnika, pa se Stanko zamalo snašao 
i bio veoma zadovoljan, što se upoznao s njima na 
tako prirodan i jednostavan način. 

I baš kao da su došli onamo samo zato, da mu 
olakšaju poznanstvo, vojnici i seljani, što su ih pratili, 
vratiše se u tabor, čim je Stanko ušao u stan i počeo 
uz običan razgovor promatrati svoje nove znanice. 

Mislio je, da su Beatricu prozvali Bakricu samo 
zato, što je njezino krsno ime sličilo imenu te domaće 
posude, ali je ona i drukčije sjećala na bakricu. Bila 
je malena, crna, uslužna i priprosta — baš draga ba“ 
krica : jedna od onih, što se djeca s njome igraju i 
uvijek je u njoj naći slatkoga mlijeka. A Pavle se 

prama njoj činila kao elegantna, visoka i vitka va 
od kristala, puna bistre vode s izvora, spravna za bia 
živoga cvijeća, da joj sačuva svježinu i miris. , 
: mn njih je još živjela i postarija udovica, koja 
je došla s učiteljicom u Ljubeć, da joj vodi Simao 
stvo te bude čuvarica i majka. I zbilja, djevojke su . 
vladale prama njoj kao prama domaćici, a to im je bilo 
Me. ugodno, jer su se tako oslobadjale sviju kućnih 
Brzo je Stanko opazio, da se u toj kući ljubi 
prezija i umjetnost : na zidu visjele su veoma lijepe 
originalne slike, po svoj prilici posao djenojenkoh | 
ruku, pak dvije police, velik stol s uvezanim izda- 
njima Puveamene beletristike, a u kutu malen pianino 
kitara i gusle. Cijeli je donji zboj te kuće bio uko da 
u zemlju, tako da se s prvoga poda na zapad išlo u 
mad malen vrtić, pun svježe neobične flore : 
psa južno grmlje i cvijeće, pa je Stanko, razgle- 
pojuči sve to, sasvim zaboravio, da je u Ljubeću i da 
je to ona nova, osamljena kuća. ' 
a . Sjedili su bi velikoj, svijetloj i prijatnoj sobi, 
raj stola urešena svježim cvijećem, knjigama i 
Husnim stvarčicama od mramora i škelatada : samo 
običajnih albuma i fotografija nije bilo. Stanko se 
smjestio u širok naslonjač i kao da se odmarao od 
Prvog razgovora i prvih utisaka, pak bi bio najradije 
BPrhatrao šatke te lijepe djevojke i njihov stan. 
adi o. svoj svijet sa sobom, kao i svoje 
m eče napokon — i ja se sve obazirem, kad 
u još ugledati more. ' 
shin ne, tomu se ne nadajte ; ono je vrlo, vrlo 
: o odgovori Pavle, i Stanko se začudi, kako 
Je ona to izrekla ozbiljnim i tvrdim glasom. ' 
* 

— Oprostite, gospodjice, ali kao da Vi ne lju- 

bite ovih zagorskih mjesta, a ona su inak tako krasna. 

— Da, ja ih ljubim, ali na drugi način : kao 
lijep stan, u kome imaš samo jedanput prespati, ali 
ne kao dom, u kom si uzrastao, te gdje se nadaš i 
umrijeti. 

Stanko uzdahne i htjede pogledati, kakvo li je u 
taj par njezino lice, nu ona je bila zamišljeno oborila 
glavu, dok se Beatrica smiješila i krotkim očima 
gledala oboje, kao da ih hvali i sokoli, da nastave taj 
razgovor. 

— IVi se ne biste mogli nikada svim srcem pri- 
ljubiti tudjem mjestu ? 

— Ne, čini mi se, da ne bih nikada, jer jedino, što 
vrijedi u čovječjem životu, to je djetinjstvo i prva 
mladost... 

— I ljubav! — vikne Stanko gotovo srdito. 

Da, i ljubav — pa uspomene, koje su vezane 
za kuću, za vrt, za uvalu, za šumicu, za barku, da, 
i to baš za onu jednu barku, a ne bilo koju — odgovori 
ona mirno i podigne glavu. Tihi joj zanos gorio na 
licu i u njezinim krasnim očima, pa se Stanku učinila 
tako lijepa, da je spustio glavu i nije rekao ništa. 

Beatrica se još uvijek smiješila i kao da nije 
sasvim. razumijevala smisao njihova razgovora. 

— A ipak, meni se čini, da čovjek ne može i ne 
smije svoju dušu vezati za komadić zemlje, već treba 
da svojom misli, svojim osjećajem i svojom ljubavi 
obuhvati sve, što je lijepo, cijeli svijet ili barem sav 
svoj narod, svu svoju domovinu — reče i malo se 
zastidi, jer mu se učiniše zadnje riječi kao fraza iz 
političkih novina i govora, pa “bojazljivo pogleda, 
što će Pavle. Nu ona se samo tužno nasmiješi, 

— Da, valjda bi se moralo, ali mi ženske to ne 
možemo : naše srce nije tako veliko ; u njemu ima 


prostora samo za jedno mjesto i jednoga — jednu obitelj. 


Kao da je vjetrić iz vrta donio i odnio te riječi, a 
ne da su se čule iz njezinih usta, i Stanko se zamisli 
gledajući joj, kao od umora, spuštene trepavice. 

— Ta nemoj ponizivati nas i samu sebe — i 
onako nas muškarci malo cijene — progovori napokon 
i Beatrica, s istim smiješkom, jer po svoj prilici dru- 
goga u nje nije ni bilo. A taj je smiješak značio, da je 
to sve sama šala, što govore, te da drugo i ne može 
biti već šala. 

— Ne, zašto ponizivati ? Ta u tome i jest sva 
naša slava i sva vrijednost : moći ljubiti samo jedno 
ognjište i biti vjerna svojoj prošlosti. 

— Ali je zadaća žene, da to ognjište bude ondje, 
gdje joj je muž, a ne ono mjesto, što ga izabrala ona. 

I Stanko se uozbiljio, kao da se sprema na borbu 
s pogibeljnim neprijateljem. Njega su uvijek mučila 
ovakova pitanja, pa se uznemirio sluteći, da će baš 
ovdje doznati nešto veliko i važno za svoj život. 

— Dakako, o tome nema sumnje — ali to ognjište 
izabere svaka djevojčica sebi vrlo rano, a kasnije je 
uzalud, kad se duša ispuni uspomenama. Odatle i 
razočaranje i nesretan život, a da se često i ne zna, 
otkuda je to došlo. 

— Vi sve o prošlosti i uspomenama, ali prošlost 
ne postoji isto kao ni budućnost, a sama je sadašnjost 
nešto zazbiljno. Tolstoj kaže, da smo nesrećni baš radi 
toga, što nitko ne će da uživa u sadašnjosti, koja jest, 
nego misli ili na prošlost ili na budućnost, kojih nema — 
govorio je Stanko naglasujući, jer mu je bilo veoma 
drago, što mu je pala na pamet ova misao. 

— No baš eto, kad smo zabrazdili u filozofiju, 


ja ću Vam reći, da baš sadašnjosti nema, jer dok ste 
nešto pomislili, već je i prošlo, a budućnost svakako 
ima, jer drukčije ne bi bio moguć ni život... Ašto 
se tiče uspomena i ljubavi za mjesto, gdje smo proveli 
svoje djetinjstvo i mladost... Jeste li čitali ,,Trilo- 
giju“ Iva Vojnovića ? 

— Ne, nijesam. 

— A ,Dubrovačke elegije“ brata mu Luja? 

— Ni to. 

— Onda čitajte, a možete, ako hoćete i poslije 
podne. Vi ostajete ovdje cio dan ? Ja ću Vam ih po- 
zajmiti, nije dugo, pročitajte i onda ćete znati nešto 
od onoga, što ćutim. Ja sam Dubrovkinja. 

— I ja sam iz Dubrovnika — reče Beatrica 
uvijek s istim smiješkom — i htjela sam pročitati i 
»Trilogiju“ i ,Elegije“, ali mi se učinilo prem 
ezaltano, pak sam dovršila čitanje i jedne i druge, 
negdje u polovini... A ja se mogu obiknuti svagdje 
i ako mi je žao moga mjesta. ' 

Pavle su se neugodno dojmile ove riječi i taj 
smiješak, pak je i nehote stisla svoje garave obrve 
te rekla : 

— I moja sestra — ja imam i sestru ovdje, 
Madu — vi ćete već vidjeti — sasvim se svikla u Lju- 
beću, nu ona je još vrlo mlada. I sada će biti gdje sa 
seoskim djevojkama ; ja joj ne smetam, kad već uživa 
s njima : dobra su ovdje čeljad. 

— Vidio sam je jutros na potoku s peračicama, 
ako je to ona, no bit će, jer Vam jako sliči. 

— U modroj brnjici i bijelom haljetku ? Da, 
to je ona i po svoj prilici ne će ni danas prije 
objeda doma. Jako je nemirna i nema dana, da nas 

ne zabrine. Lani je bila upala u vodu i, jedva su 
je spasili, 

Kad se otvoriše vrata i zašuštiše ženske haljine, 
Stanko se pridigne i obazre brzo, misleći da će to biti 
Made. No to je ušla udovica, ,,domaćica“ njihova, 
sa prijaznim smiješkom na velikim ustima, Bila je 
u prostom crnom odijelu i bijeloj pregači, s rupcem 
na glavi i prosijedom kosom. Vidjelo se, da je već 
sve uredila i spremila za objed, jer je zadovoljno ta- 
rući ruke došla u sobu, da pozdravi gosta, pripravna 
da zamijeni djevojke u razgovoru, I njezino je lice 
bilo milovidno, pa ga nije nagrdjivala ni velika brada- 
vica na desnom obrazu. 

_— Dobar dan, gospodine, dobro nam došli — 
reče klanjajući se više puta samom glavom. Stanko 
joj se prikaže i kad je Klare rekavši taj komplimenat 
sjela, nije više znala, što bi rekla, a oni su svoj raz- 
govor bili dovršili i šutjeli zamišljeno. 

Sunce je uprlo kroz dva velika prozora i u sobi 
je počelo bivati sparno. Udovica se vrtjela na stočiću, 
gledala je po zidovima i napokon izusti : 

— Jeste li vidjeli, kako Pavle lijepo slika ? I sve 
ovo ona radi po pameti : ovo su sve ,,motivi“ iz-našeg 
Dubrovnika, 

Beatrica i Pavle gledale su je ljubezno, ali ipak kao 
moleći, da ne govori o tim stvarima i kao da se boje 
za ono, što će reći. No Klara nije opažala njihove 
želje, jer je bila posve zaokupljena time, kako bi ras- 
prela razgovor, a istodobno, kako. bi prikazala svoje 
gospodjice tome stranome gospodinu u najljepšem 


svijetlu, 


— One uvijek, kad nemaju pravo sosla, ili čita 
jedna drugoj ili slikaju ili pak pjevaju i sviraju, što 

mi je najdraže. Beatrica ima lijepu plaću, a Pavli 
majka šalje i do trista kruna na mjesec, nu one i po 
četvrtinu toga potroše za knjige i slike. Da Vam je 
samo vidjeti, kakve su im lijepe pornografije 
u nedjelju stigle.... 

Obje se djevojke silno zacrveniše i htjedoše za- 
priječiti Klari, da nastavi, nu ona je shvatila, da joj 
one zbog skromnosti ne dadu svršiti i proslijedi još 
jače : 

— Da, i kako lijepe pornografije, gospodine: dva 
su ih dana uvijek razgledale. 

— Ali Klara... Gospodine — ona stalno ne zna, 
što je rekla! To su zaista lijepe oleografije i repro- 
dukcije slika našega Vlaha Bukovca. Ja ću Vam ih 
odmah pokazati, da Vi ne pomislite možda... 

-— Da, olevografije, da kako sam ja rekla ? 

I ako je po srdačnom Stankovu smijehu poznala, 
da je razumio, skoči Pavle, da ih donese, ali se 
* uto stade i sama smijati, zajedno sa Stankom i Bea- 
tricom. Smijali su se do suza videći, kako se jadna 
udovica smela te ih gledala preplašeno i začudjeno, ne 
razumijući ništa, 

— Ah, smijete se, mladića ste dobile! — vikne 
na vratima zvonko grlo. No te riječi nijesu začudile 
nikoga, jer je to bila Made, krasna jasnooka djevoj- 
čica, što se i sama smijala, ne misleći ni na što osim 
na svoje veselje. 

Kao da je proljeće ušlo u ružin gaj, noseći svje- 
žinu, miris i šarenilo, sve je u sobi zatitralo novom ra- 
. dosti i u novim bojama. Stanko se rukova s Madom, 
ne kazujući jedno drugom svoga imena, jer je sretan 
smiješak njihov govorio : ta znamo se — mi smo evo 
oboje mladost i zdravlje ! : 


đu 

Uzalud ih je Klara više puta pozivala na objed, 
uzalud se ljutila. Oni su se podali sasvim mladenačkom 
veselju, kakva još ne vidje ta nova osamljena kuća, 
pa im se nije dalo, da ga prekinu. I svirali su i plesali 
i pjevali i smijali se neumorno, kao da su znali, kako 
se teško povraćaju taki časovi. I 

Made je i po treći put morala pjevati: ,,O Lola 
bianca come il fior di spino...“ a Stanku još nije 
bilo dosta toga zvonkog i mladenačkoga glasa. Pavle 
ih je pratila na kitari, ali ne otvori usta : ,,Ja pjevam 
samo onda, kad mi srce plače — rekla je — a danas 
sam vesela i ne mogu,“ 

U drugom bi slučaju ove riječi i rastužile i rasrdile 
Stanka, ali sada je on samo pazio, što se zbiva u Ma- 
dinoj duši. A Madina je duša u njegovim očima bila 
bistrija od gorskog vrela i veselija od proljetnog jutra. 
Ma koliko se on ustezao, nije mogao, a da je ne gleda, 


'kao da želi upiti očima sav taj vitki mladenački lik. 


A ipak, da ga je tko upitao, kakva je to djevojka, 
ne bi mu znao kazati o njoj ni riječi. Samo bi doktoru 
Mirku rekao, da ga vidi: — Kakva ,,osa“ | Ono nije 
nipošto osa, što zlobno zujiibod&,onoje...ono je... 
— Made! ' 

Predvečer su pošli njih četvoro u dubravu, na 
šetnju, i Stanko opazi, da ova djevojčica nije tako 
vesela radi njega, već da bi se tako radovala s kim 
bilo, pa makar da je.i sama. I nesamo što ga to nije 
žalostilo, već se radovao misleći u sebi, da je to bi- 
jela čaška ljiljana, koja diše svojim vlastitim mirisom 
i nije se još ,,napunila uspomenama“. 

Unišli su nekim slabo utrtim puteljkom, po kom 
je tamo i amo izbijala mlada jesenska travica, svježa 
i zelena kao proljetna, skrećući svaki čas u šumu, 

da otrgnu kakvu grančicu, jer nikakva cvijeća nije 
tuda bilo. . 

Stanko je više puta htio da ih upita za Vilino 
vrelo, ali se ipak ustegne, bojeći se, da zastidi Madu, 
ako se sjeti, da je čuo jutrašnji razgovor na potoku, 
Ali se nije mogao suspreći, a da ne pogleda njezina 
prsa, što su jedva stala pupati, no ipak toliko, da su 
se poznavala ispod tanušne,- bijele i po ljubećku ve- 
zane naprave. 

. Medju dvjema velikim jasenima, u kamenom 
škripcu, punu vlažne crne zemlje i uvelog lišća, virilo 
je nekoliko rumenkastih miholjica. Stanko ih opazi, 
šutke ih ubere i savijajući ih radosno u kitu pohita 
k Madi. 

X — Ne, hvala, mojoj ih sestri darujte : ona ljubi 
miholjice i kaže, da je to dubrovačko cvijeće. Meni 
se ne svidjaju. 

— A zašto, gospodjice — zar Vam šumsko 
cvijeće nije drago ? 

— To je cvijet tuge i sjeća me na groblje sv, 
Mihajla u Lapadu, a ja ne ću da mislim na groblje i 
smrt, Meni je i šumsko cvijeće milo, na primjer... 
na primjer — zelenkada! Poznate di taj sniježni, 
mirisavi i krivoglavi cvijetak, što niče proljećem ?... 
Evo ovaki... 

I ona iskrivi svoju glavicu, gledajući radosno 
u lijepoga mladića, koji je srkao očima ljepotu nje- 
zinih tamnih očiju i rumenilo krasnih, nasmijanih 
usta. 

No ona se, kao za inad, naglo uspravi i potrča kroz 
dubravu, što je postajala sve gušća i tamnija. 

Kad je Stanko podijelio miholjice Pavli i Beatrici 
i kad su pošli još malo naprijed, ugledaše pred sobom 

stare mrke stepenice napolak sakrivene stablima i- 
grmljem, sa suhom travom te zelenilom u pukoti- 
nama, i obilno posute otpalim lišćem. 

— Ovuda se ide u crkvu i groblje, podjimo vidjeti ! 
— reče Beatrica. — Hoćemo li Pavle ? 

— Hajdemo, bit će i Made tamo. 

No jedva su učinili nekoliko koraka k tim stu- 
bama, začu se glas maloga zvona, a nešto kasnije i 
drugoga, većeg, ali neskladno, na prekide, kao da ih 
potežu mlade, nejačke ruke. 

Svi stadoše začudjeni, a Pavle zavikne : 

— To je naša luda Made! Uzbunit će sve selo 
u ovo doba. Poslušajte samo, kako zvoni : sve jače i 
jače ! 

— Podjimo brže — rekoše i potrčaše sve troje. 

Tu je zbilja bila stara i nevelika crkvica sva crna, 
sa mahovinom i travom po zidovima, te opkoljena 
golemim brijestima, što su je čuvali od vjetrova i 
sunca. 

Pred vratima od crkve nizak je svod, a više njega 
malen zvonik ,,na prešljicu“, u kome su se još njihala 
dva već pozelenjela zvona i ječala uplašena, što su 
ih probudili u to sneno popodnevno doba. Svuda 
okolo crkve pod brijegom i po tihom grobištu ispod 
gustih krošanja bilo je gotovo tamno, i u tišini se 
gubili zadnji tužni zvukovi starih prestrašenih zvona. 

Sve troje su stajali časak kao ganuti tom neve- 
selom ljepotom i tražili očima Madu u tome sumraku. 
A ona je stajala pod svodom zvonika, držeći jednom 
rukom još drhtavi konop i prisluškujući zadnje zvu- 
kove stare mjedi, 

Kad je i najzadnji tračak njihova umorna 
glasa umr'o, izidje ona na prstima po šuštavu 

lišću, stade gledati preko ograde groblja, smiješkajući 
se nečemu daleku, i sa dlanom više očiju, jer je sunce 
na zalazu svojim zadnjim tracima milovalo njezino 
zarumenjelo lice. 

Pavle, Beatrice i Stanko pogledaše se začudjeno 
i bili bi zaviknuli na nju, da im se nije činila tako 
ljupka i mladjana, pred mrkom crkvom i u polutami 
gustoga dublja iza nje. Njezin ovisoki i vitki stas 
pa mlado lišce sa smiješkom, suspregli su njihov glas 
i zanijemili njihova grla, kao da se nadaju vidjeti 
ioš štogod. 

— Kako su djevojke zanimljive, kad misle, da 
ih nitko ne vidi; još kad su ovako krasne kao Made 
— pomisli Stanko jako želeći, da ih ona još ne opazi. 

Nu ona mahnu veselo rukom i okrene se, a kad 
ih ugleda onako zapanjene i nepomične, stade se 
glasno smijati i trčati k njima: 

— Ah, da ste vidjeli, što sam ih prestrašila. . 
"Da ste ih samo vidjeli, kako su se prestrašili i po- 
bjegli ! 

— Ne, draga moja sestro, ti si zbilja prava budala! 
Što ti to činiš ? Zvonila si? Tko se to prestrašio 
i pobjegao ? 

— Da vam je bilo samo vidjeti!... Ivanko 
Mitić i Marta... tamo kod onih jorgovana sastali 


se... išapuću... grle se... i misle : nikoga nigdje . 


nema1... Sve se ljube... ljube... da ste vidjeli 
samo!... ' 
— Muči, stid te bilo, šoko... šta ti znaš! 
— A ja.sam vidjela! Dolibim se do zvona... 
Kakvo su oni samo mjesto izabrali... Ja se dolibim 
do zvona, pa : din, don din, don — din, don... Bit 
ćete čuli.. 

Sve je to ona govorila zadihavajući se i gledajući 
ih redom sretnim i sjajnim pogledom, kao da pri- 
povijeda o kakvoj čudesnoj pobjedi. 

Stanko ju je gledao i gledao, kao da razabira 
nešto u dalekom modrom obzorju i kad bi se god 
njihovi pogledi susreli, oćutio je neko čudno i blaženo 
čuvstvo, osjećajući kako se njihove duše bliže i sta- 
paju. I Made oćuti nešto osobito, kao radost i strah, 
te se čudila, zašto joj se više ne da onako dugo i bistro 
gledati u Stankove oči kao jutros, već ih je obarala, 
no u isti čas i opet podizala k njemu. 

* I samo da ne učini ondje pred svima koju ludost, 


 sabere se i reče mirno : 


— A oni pobjegoše ! 

Beatrica i Pavle gledale su je sumnjivo, a ona 
se smete i reče opet: 

— Pobjegoše ! 

A zatim, kao da se rasrdila na sebe, što se zbunila: 

— No znate li vi, koja je ono djevojka, ta Marta? 
To je ona, što se spustila na užetu k Vilinu vrelu... 

— Što ti to buncaš, moja draga ? I Vilino vrelo, 
i pobjegli — sve si nešto smiješala! Idimo prije, 
nego kogod dodje, da ne budemo svi krivi s tvojih 
ludosti. 

No Made se nijesu ništa dojmile ove riječi, jer 
je i opet veselo pogledala oko sebe, stalna, da je 
učinila nešto lijepo i vanredno. 

I stadoše se s drugim položitijim putem vraćati 
k selu, jer je Beatrica htjela da pokaže Stanku i 
župsku kuću, kad je već vidio crkvu. No za nj nije 
taj čas imala smisla ni župska kuća ni cijela župa, 
jer. Stankovoj duši ukazivali su se neki novi vidici, 
nikad i neslućeni, te nada u postojanu sreću. 

— Pa da sam je vidio — dosta je samo, da sam 
je vidio, ima sreće za cijeli život! Ja ću se radovati 
od same uspomene; da, imaju pravo: uspomene | 
Ta i mi muškarci možemo eto imati uspomena, a 
ne samo one. 

Tako je mislio i ništa gorko u tim mislima nije 
bilo, već sama radost i vedrina. u 

Govorili su putem i ćeretali o svemu, pače i o 
tome, gdje bi Stanko mogao prespavati, pa ga i na- 
putiše na konak k nekom oružniku u mirovini, a 
njemu se ni ti razgovori ne učiniše prosti i neugodni 
kao prije, a tako isto ni sve drugo, što je vidio i čuo 
te večeri. Nad njegovim životom kao da su se raz- 
galili oblaci i ukazalo se vedro nasmijano nebo, zajedno 
sa žarkim suncem, mjesecom i zvjezdama, što se 
ne ukazuje nigda ljudskim očima zajedno. 

Mađe se toliko osokolila svojim junačkim činom, 
što je potjerala ljubavnike iz njihova skrovišta, da 
je obijesno skakutala i zadirkivala u sve, a Stanku 
je postajala sve draža i draža. 

Na potoku je htjela, da je prenesu po brvnu, 
jer da ju je strah vođe, otkako je upala; ali Pavle 
i Beatrica ne dopustiše toga, držeći da je i to dje- 
tinjska i luda želja, da se pokaže i istakne, čim bilo, 
toga dana. 

No Stanko nije vidio u svemu tome ništa čudno, 
već kao da se njegova sudba najednoč preokrenula 
i sve postalo moguće i lako, kako je to oćutio časkom 
i jutros, idući uz brijeg, u Ljubeć. ; 

Pred župskom kućom skupilo se mnogo svijeta, 
a mlad i stasit fratar, gologlav i zasukanih rukava, 
vrtio se junački medju njima, okolo nekakva golema 
sanduka, prenašajući mrtvo papirnato cvijeće iz 

jedne kutije u drugu. Djevojke su već znale, zašto 
je taj veliki sanduk ondje, koji se Stanku iz daljega 
pričinjao, da je mrtvački lijes. 

Više postarije čeljadi klečalo okolo sa kralješima 
u ruci i šaptom na ustima, pa kad su popostali, ugle- 
daše velik drven kip sv. Ante, što ga malo prije do- 
nesoše s pošte iz Strmendoca. Mladi je fratar vadio 


iz velikog sanduka još i više manjih kipova, medju 


kojima poznadoše i sv. Alojzija, sve novih i lijepo 
oličenih žarkim šarama. : 
Kad je župnik opazio društvance, nasmiješi 
se veselo i reče talijanski : 
— Crkvena zvona nijesu za djevojačku zabavu, 
gospodjice Made, i nemojte mi sablažnjivati puk. 
— Nijesam ja to bila — odgovori takodjer sa 
smiješkom Made. A kako se okupljeni svijet sve 
jače klanjao, klicao i uzdisao, poklekoše časkom i 
oni i odoše šuteći, ganuti krotkom poniznosti i ufa- 
njem toga puka. : 
I kao strijela sjeknu u glavi Stankovoj soba 
popa Vlade u Kreševu, gdje prespaše on i doktor 


. Mirko i gdje mu reče, da nedjeljom poučava taj pop 
Vlade narod, ali u isti časak nestade one misli, jer 


je tik uza nj hodila Made, već malo umorna, pak 
mu se pričinjalo, kao da bi se željela osloniti na 
njegovu ruku. 

— Da, Vlade je rekao baš ,narod“, a ovaj 
»Puk“ — sijevne mu u mozgu opet, pa se i sam 
začudi, kako mu je ta misao došla na pamet, jer — 
nije li to sve isto ? 

Iz duboke doline ljubećke stala se dizati ozbiljna 
jesenska večer, koja je i Madi začepila razgovorljiva 
usta, pa je Stanko stao misliti samo na svoju sreću, 


pe... 

što se eto nenadno i brzo bližala odsvuda, baš kao i 
ta večer. Radovao se sutrašnjem danu i svemu onome, 
što će biti kasnije, a sada je pače želio, da se što 
prije rastanu, jer nije mogao za nju naći takih 
riječi, koje bi joj pred drugima mogao reći, pa i 
stoga, jer je odlučio, da joj čvrstim stiskom ruke 
iskaže na rastanku svu silu osjećaja, što su buktili 


u njemu. A nadao se, da će ga razumjeti, jer kad: 


je malo prije uzdahnuo, uzdahla je i ona, kao da 
odgovara ili ćuti zajedno s njime. 

U velikom zajedničkom polju Kreševa i Ljubeća 
bilo je još dosta svijetlo, no u dubokoj ljubećkoj do- 
lini već je nastala večer, te stadoše na onom mjestu, 
odakle je Stanko mogao dobro vidjeti put k svome 
noćištu. 

Napokon je došao časak za stisak ruke, s kojim 


je mislio iskazati svu veličinu onoga, što mu se preko ' 


dana skupilo u duši. Ali taj stisak bijaše nešto bojazljiv, 
jer je oćutio, da joj ručica malo dršće i da nije više 
vesela, već prestrašena i zabrinuta, zbog See što 
je saznala. ć 

Sve se naglije spuštala tiha i vedra de što je 
već poklopila i veliko polje, samo je Mali Jordan 
šumio uvijek jednako, baš kao i jutros, kad su se pe- 
račice na njemu razgovarale o Vilinu vrelu, 

,Do vidjenja“ i ,,dobra noć“ — pa odoše. 
I.to je bilo sve. 

Stanko se ipak zaustavi i posluša prije, nego što 
zaokrene u duboku ulicu, i ne uzalud. 

— O Lola bianca come il fior di spino... čula 
se u daljini ova njemu tako mila pjesma, otkada ju 
je čuo od nje, i začudo, taj mu se poznati glas nije 
više činio onako zvonak i veseo, već mio i blag. 


= 

'— Made, dušice moja mila! — reče na glas. 
“Na visokom i bistrom nebu stadoše se tu i tamo 
pomaljati zvijezde, te je uski svod nad dubokom 
dolinom bio još ljepši i veličajniji. Ali Stanko se i 
ne sjeti, da pogleda prekrasno nebo, jer mu se zemlja 
činila tako lijepa, i on je na njoj tražio svoju sreću, 


IV. 


Poslije vedrih i ipiate dana gastadoše tmurni i 
kišoviti, a Stanko je još uvijek bio u Ljubeću. No 
u njegovoj je duši bilo to vedrije i veselije, što se 
žarče razgarala njihova ljubav. 

. Malo. zatim proveo je posve nenadano nekoliko 
tužnih dana, u kojima se ćutio opet žalostan i.osam- 
ljen kao prije. 

Zajedno s prvim kišama . i prvim tmurnim da- 
nima dodje u Ljubeć i stara Mare; Pavlina i Madina 
majka. Pavle joj se obveseli, a Made i Stanko začu- 
diše se vrlo, jer nije bilo spomena o njezinu dolasku 
u Ljubeć. I odmah se sjetiše, zašto je ona došla. 

Pavle je opažala, kako se silno rasplamsala 
njihova ljubav, i veselila se tome, ali je ujedno ću- 


tila, da nije više kadra vladati s njima, i pisala je 


majci sve, što se dogodilo. U Ljubeću je ona sama 
bila odgovorna za sudbinu svoje mladjane sestre i 
bit će da je znala, kako je žestok plamečak ljubavi, 
kad se razbukti. ' 

Stara se u početku silno začudi : ,,Ona djetetina,: 
što sam je. ostavila u pustom i dalekom Ljubeću, taj 
čudni stranag i taka ljubav! Je li to moguće!“ 

A kad je stigla, što je samo mogla brže, naj- 
prije se rasrdi, zatim proplače, a napokon joj se 


Dinko Šimunović: 'Tudjinac, ' 4 

svidio taj dobri i lijepi mladić, kome se nije dalo iz 
Ljubeća od njezine kćeri. Kad joj napokon opisa i 
svoje ekonomske prilike, starica se udobrovolji sa- 
svim, ali mu ipak zabrani dolaziti tako često u kuću 
i ostajati duže vremena kod njih. 

I odonda počeše Stanku tužni dani i noći besane. 

Razlika mu se činila još veća, što zadnji je- 
senski dani donesoše i drugo nebo, toliko inačije od 
onoga, kad je došao u Ljubeć. 

Daleko, i negdje u dubinama, muklo je tutnjilo, 
a silni, teški oblaci puni vode, vukli se preko duboke 
doline. Na mahove bi zapljuštila kiša, zahujao vjetar 
i na mahove bi zašumila mutna voda u jarugama, 
niz strme obronke. A onda se na obzorju sve zami- 
ješalo i nastade samo jedan oblak nepomičan i siv, 
iz koga je curila voda neprestano i svedj jednako, 
samo što bi kadikad jači zamah juga pomiješao 
s kapljicama zadnje, otkinuto lišće. 
= U takim danima sjedio bi Stanko kod svoga do- 
maćina Lasića, slušajući beskonačne i čudne zgode 
iz njegove vojničke i žandarske službe, koje bi on 
sve više kitio, što bi Stanko uzdisao jače i bio tuž- 
niji. Htio je ugoditi čim bilo svome bogatome gostu, 
koji se na tako čudan način smjestio u njega. A znao 
je i zašto uzdiše, pa ga je htio razabratii omiljeti mu 
svoju kuću. 

A u kući je njegovoj bilo prijatno i čisto, s ne- 
koliko malih, urednih soba, za one rijetke goste, što 
bi konačili ondje, kao u boljoj krčmi za gospodu, 
koja bi, radi kojih mu drago razloga, došla u selo. 
No sve to vrijeme Stanko ne vidje nikoga, osim ne- 
kakva geometra, što je na prolasku večerao i ko- 
načio u toj kući. 


SI 


U sobi, gdje mu je pripovijedao Lasić svoje 
zgode i nezgode, rano se užigala svjetiljka, jer je 
ta kuća bila duboko pod brijegom, pa se smrkavalo 
u njoj vrlo rano i onda, kad ne bi bili kratki i kišo- 
viti dani. 

Jedne take rane večeri Stanko se zavalio na 


nisku divančiću, a kod njega sjedio je za stolom Lasić 


i nizao jednu pričicu za drugom, kao majka snenom 
djetetu bajke. x 

Vani je šumjela kiša i vjetar, štrapajući svako 
malo teškim kapljama po staklu, i činilo se, .da je 
tako ko zna otkada i da će biti uvijek. 

— Što da radim ovdje i koliko će trajati sve 
ovako — mislio je Stanko, slušajući šum nove pri- 
povijetke i kiše. — Oh, kako ja nju ljubim i kako 
je želim svom dušom... a ona stara, ipak... Ako 
se ne dogodi štogod vanredno, bit će ovako, sve ovako, 
sve samo ovako — govorio je u sebi očajno. 

— Idem ti ja u službu, sam. Noć, kiša, velika 
kiša, baš kao sada. A zapovjednika smo imali strašno 
zla, Nijemca, i zvao se Bem. Mi smo ga zvali Bum, 
jer je uvijek vikao srdito, a glas je u njega bio debeo i 
jak, baš kao u bubnja, pravi bubanj — pripovijedao 
neumorno Lasić. 

— No ja se ipak nijesam bojao njega. Bio sam 
mlad i zaljubljen, a Vi znate, što će to reći. K našoj 
postaji pripadalo devetnaest sela, a nas trojica. No 
gdje on mene poslao da poslao, a ja u Klenovac! 
Te sam noći morao biti na Trnovu humcu, a on mene 
i opet zateče u Klenovcu — pet milja odanle daleko 1 
Što treba i kazivati — strašno se rasrdiol — ,,Što 
ste Vi ovdje" — pita on mene kroz zube njemački — 
a sve mu vatra iz očiju siplje. — Zabasao sam — 

* 

kažem ja njemu — izgubio put, strašna je pomrčina 
bila. — A on sve sikće na me svejednako njemački. — 
»Znam ja tu pomrčinu, no kako je to, da Vi zabasate 
uvijek u Klenovac i baš u Staninu kuću!" — A ona, 
jadnica, i ako nije razumjela ništa, kad začu svoje 
ime, pobježe k materi za k pregrada i stade plakati 
od pusta straha. 

Lasić je opazio, da je Stanko počeo dragovoljno 
slušati njegovu pripovijetku, pak se nasmiješi zado- 
voljno i zagleda se u tamni mokri prozor, puštajući 
hotice da Stanko malo počeka, 

I videći da je očekivanje produžio baš koliko 
treba, zasuče svoj veliki brk i uzdignu obrve, kao da 
je htio reći : ,,Lijep sam ja onda junak bio, ali je od 
toga davno." — Tada prekine svoj uzdah i poče opet 
da govori : 

— Protjera me odanle odmah i nije me tužio. 
Svak se čudio, ali nije. I ja sam bio valjan u službi, 
nu onda je bilo tako : zaljubio se pa zaljubio u nju, 
tako da nijesam mogao ni jesti ni spavati. Samo sam 
uvijek pušio i pio. A mislite, da je lijepa bila? Ni 
najmanje! Kašnje sam se toga sjetio : malešna, pla- 
vušasta, a još je imala na licu desetak velikih ma- 
deža. On je ostao ondje i ne znam, što je sve govorio, 
ali otada njezina majka nije mi dala ni blizu. 

— Bit će on nju htio sebi — reče Stanko, videći 
da Lasić napokon umuče. 

— Ah da! Nije zato. Oženjen je bio i petoro djece 
imao. Nego njezina majka meni: ,,Prstenuj je“ — 


veli — ,,kao što pošteni momci rade, pa dolazi u 
kuću, kad hoćeš — a ako je ne možeš vjenčati odmah, 
a ona će čekati — još je mlada." 


Kad je Stanko. začuo te riječi, podignu se i sjede: 

— Pa onda? To, da je rukuješ, htjela je ona! 

— Da! Ja je prstenujem i odonda sam dolazio, 
kad bi god mogao, a stara bi se švaki put obveselila 
i rekla : — ,,Evo ti došao vjerenik, hajde k njemu !" 

— Ah, kako mi to nije došlo prije na pamet! — 
usklikne Stanko nehotice radosno, i stade gledati oko 
sebe, kao da nešto traži. 

— Došlo mi je, došlo, kako da he bi — ali ja 
tada nijesam imao dosta novaca, pa i vjenčani je 
dopust bilo teško dobiti, ali sam je ipak zaručio... 
No uto mene premjeste iz Trnjina — a to je ovdje 
blizu — čak u Boku, i tako se sve razvalilo, srećom. 
A opet mi je žao i sad nje, i ako mi je žena donijela 
velik miraz. : 

— Pak te ona zaboravila i udala se, eh? 

— Da, kasnije se i udala za komšiju svoga, a 
nije me zaboravila odmah. Kazivali su mi, da je 
i na Vilino vrelo išla, ali nije znala, gdje sam, 

— A kakvo je to Vilino vrelo i je li to istina; 

— Jest. Ima gore na planini, u Kozjoj jami, 
voda neka, koju zovu Vilino vrelo, jer se, kažu, neka 
vila u njoj .vidja. Pa djevojka, koju momak ostavi 
ili ne mari za nju. 

— To znam — ali onda bi svaka činila tako i 


mogla bi zaluditi koga hoće. 


— Znate? No, ne bi svaka, jer se tu hoće srca. 
To je strašno duboka jama, da se k vrelu ne može 
već niz: konop, a unutra buči i tamno je. A izići je 
još sto puta teže. Lani, kad su bile velike vježbe 
ovuda, htjela su i dva oficira vidjeti ono vrelo, ma 
nijesu smjeli dolje. Samo su povirili pa — ,Hu — hu!" 
rekoše. Jedna se udovica slomila ondje, pa otada, vele, 
tako strašno zavija, da se kose ježe od straha. Nego 

ja ne vjerujem u sve to ništa. A što se Vama čini, 
je li to moguće? 

— Dakako, da nije; to je sve bajka. No ipak, 
čuo sam, da se taki momak, kome ona dade vodu 
s prsiju, u nju zaljubi. Kazivali su mi, kako nije 
davno, što se to ovdje dogodilo. 

— A znate li, kako ja mislim, da je to. Kad 
momak dozna, da ta i ta cura nije štedila života, već 
pošla u tu strahotu radi njega... eh, morao bi imati 
srce od kamena, da ju ne uzme. A što Vi mislite? 

Stanko nije odgovorio, već se zamislio i kao da 
nešto sluša. 

— Ahi ta kiša! Lijeva i lijeva sve jače. Čini li 
se Vama, da netko lupa ili je to vjetar? 

— Nije vjetar. Rekao bih, da netko jako drma 
dolje na vratima. 

Lasić podje, da vidi, tko je to, a Stanku poče 
bivati neugodno i kao da ga je bio strah. 

Posluša zatim pozorno i začuje korake, pitanja, 
te usklike nekakva poznata muškoga glasa, ali se ipak 
nije mogao sjetiti, tko je. 

— Stanko! I još si ti ovdje! — vikne na vra- 
tima taj glas, a Stanko ugleda doktora Mirka, ko- 
jemu se začudio toliko, da nije odgovorio ni riječi. 

— Zarobila te — a ? Ja sam o tome mislio, 
ali ipak... No, da si mi zdravo! 

— Kiko si me začudio ! — rekne šaka radosno. 

— Da, i to je tvoje obećanje, da ćeš mi pisati ? 
A ja sam mislio, da si u Sabljarima ili bogzna gdje, 


a ti još ovdje! ... Muči, pripovijedat ćeš mi poslije 
svel... 

— Sjedi, brzo će donijeti i večeru, pak ćemo 
se porazgovoriti nasamu — a kamo ti ? 

'— Starac se neki oklizao i pao s kuka, no već 

je bio umr'o, kad sam ja stigao — a koja kiša! I 
onoćiti moram ovdje — istom poslije podne došli me 


zvati. Sreća, da imam dobru kabanicu i čizme. A 
ti ? Zašto nijesi onamo ? 


— Poslije, ta rekao si poslije — govorio Stanko 
sve veselije — a brzo će doći i Lasić s večerom. 


— Dobro. No da ti kažem. Što sam se začudio 
i prestrašio večeras kod mrtvaca!... Dodjem ja 
pred kuću : Kako je, je li živ? — pitam ja. — ,,Nije, 
umr'o je još prije podne“ — kažu mi komšije. A 
u toga staroga nikoga svoga nema, i bogat je prilično. 
To jest djece i braće nije u njega bilo. Udjem, da po- 
gledam barem mrtvo tijelo; odem u sobu i ugledam 
na krevetu nešto pokriveno bijelim. mrtvačkim po- 
krovom. — ,,Tu je“ — kažu mi — ,ako ga želite 
vidjeti.“ Ja odgrnem platno i uzmaknem od straha 
i čuda. Pomisli! Kraj njegove mrtve glave još neka 
stara, sijeda glava, gleda zažarenim očima u mene | 
A to je bila njegova žena. Legla tik uza nj, zagrlila 
ga i mirno leži pod istim pokrivačem. Kako me pre- 
strašila vražja starica ! 

— Ma kako ne bi! A zašto su je pustili? 

— Ijasam ih pitao... — ,,A hoće i hoće" — 
kažu oni — i da veli, kako će ona stalno do sutra 
umrijeti, jer da ne može živjeti bez svoga druga. Nije 
li to čudno ? 


— Gospođo slavna, večera! — vikne Lasić još 


u hodniku i otvori vrata nogom. 


Bila je to domaća, topla večera, a rumena i mi- 
risna ,,hrvaština“ iskrila se kroz čisto staklo, pa im 
postade ondje još ugodnije i ljepše. 

Stanku se činilo, da je dolaskom doktora. sviju 
poteškoća zauvijek nestalo, a doktor se radovao 
toploj večeri i suhoj sobi, te što je Stanka našao ondje, 

Preko večere kao da je utihnulo vani, ali kasnije 
zapuše i zapljušti jače, no njima je tada bilo još ra- 
dosnije u duši. 

Sjetili su se svoga razgovora i sobe popa Vlade 
u Kreševu, pa je doktor stao razgledati i ovu sobu, 
jer mu se činilo, da u njoj nije još nikada bio. 

Gvozden krevet, jak drven st6 i slični stOčići, a po 
zidovima sve sami generali i drugi zapovjednici, 
okolo slike kralja na konju. A onda mnogobrojne 
fotografije sve ljudi u uniformama, pa bezbrojne do- 
pisnice, oslikane čudnim cvijećem. 

Dovečerali su i stali piti, a soba se začas napunila 
mirisnim dimom cigareta. 

— Dakle pripovijedaj — progovori doktor i na- 
mjesti se tako, kao da očekuje dugo kazivanje. 

No Stanko je bio brzo gotov sa svojom pripovijesti, 
pa je mirno čekao, što će Mirko, videći ga, da nešto 
. promišlja. 

— Dakle ti je misliš odmah gin i vjen- 
čati što prije ? 

“— Dakako... A nije li to sasvim prirodno ? 
Nego što si ti mislio ? 

— A vjeruješ li, da sam ti idi i da ti želim 
svaku sreću ? 

— No, pa što ? — sita i Stanko nemirno. 

— Ja bih odgodio i te zaruke i to vjesčanie 
Promisli, prouči i — ne nagli. 

Stanko malo problijedi i veoma se začudi nje- 
govim riječima, no još:ga više iznenadi strašna oz- 
biljnost, s kojom je to rekao. 

— A zašto? Znadeš li ti možda što o njoj? 
Ta -ona je još malone dijete ! 

“— Zato, baš zato! Ona je, čini mi se, jako vje- 
trenjasta, promjenljiva, a ti je poznaš od malo dana. 
Ona živi odavna na selu, i nije vidjela nikakva mladića 
prama sebi, osim tebe. 

— Vidjela je i tebe, pak što ? 

— Ah, što ja! Ja se ne pačam u take stvari, 
a pogledaj me, kakav sam : širi nego dulji. Za ovakove 
ne mare mlade djevojčice. No i ja sam se nekoč htio 
ženiti, tri sam vjerenice promijenio : jedna je znala 
francuski, druga je udarala na pianu, a treća je znala 
sve to i još je slikala ! Aja se prekrstim i odem. Pa. 
što sam ti ono htio reći ? Da, ti ne znaš, bi li otišla 
njezina ljubav stalna i trajna, kad bi ona vidjela i 
druge, i kad za dulje ne bi vidjela tebe. 

— Bi, zacijelo bi! — klikne Stanko. 

— Ti si pjesnik, moj dragi, baš pravi pjesnik, 


nego moraš ipak imati i malo razuma. Prokušaj ti 


nju malo bolje, jer to nije nikakva šala, što si odlučio. 
Bolje, da ti se iznevjeri sada nego poslije. Sada bi se 
utješio i možda zaboravio, a kasnije ostaje samo 
revolver, nož i otrov... 

Nekoliko su časaka mučali obojica, pa se čuo 


šum state petrolejke na stolu i daleka tutnjava.: 


— Ah, zašto si me tako rastužio — govorio je 


. Stanko drhtavim glasom. — Može biti, da je istina, 


pače sve je tako, ali se ne smije imati ove misli odmah 
na početku ljubavi, kad smo tako — sretni. 
— Nego kada? Kasnije ? 
š. — Ti si uopće čudan čovjek u ovim. stvarima. 
Kakve si to mane našao onim trima i ostavio ih 


banbadava ! 

— Banbadava? Jedna bi me mogla ismijavati 
francuski s drugim, koliko bi htjela, jer ja ne razu- 
mijem francuski ni riječi, pak bi već ona našla, 
s kim bi mogla čitati kakav svezak novih pjesama 
iz Pariza. Druga bi sudjelovala na koncertima, pa 
išla na ,,prove“ ovako u večer, od 8 do II; a treća 
bi se vucarila sa slikarima po izložbama. Misliš, 
da ne bi? 

— Moguće. A što ti veliš, da učinim? 

— Evo na primjer što : ponovi joj svoju ljubav 
na zgodan način i opet, ali je još ne zaručuj svečano. 
Pa onda otidji, ali ne daleko, na primjer u Sabljare . .. 
I onako si govorio, da ćeš poći. Dodji koji put k njima, 
pazi i — čekaj. 

— Pazi i čekaj! A što? 

— Čekaj, da se povrate u Dubrovnik... Ta ti 
još i ne znaš, zašto su one ovdje, ni kakva je to obitelj, 
a ne znam ni ja, jer bih ti već rekao. Pa kad ti bude 
sve jasno, te kad uvidiš, da te ona ljubi i u dalekom 
gradu kao i sada uza te, na selu... tada će ti srce biti 
mirno. A onda... bilo vam sretno. 

— Adanisiti u nju zaljubljen? — zapita izne- 
buha Stanko. 

— Ha, ha, ha! Ta rekao sam ti već. U ostalom, 
i ona udara na pianu, no to tebi ne smeta. Pa kad bi i 
to bilo, što veliš, morao bi isto učiniti, kao što ti 
rekoh. Ili mi ne vjeruješ? 

— Šalim se. Vjerujem ti! 

—— Dakle? 

— Ti si pametan momak i bit će, kako kažeš — 


uzdahne Stanko i stisnu usta kao da pregara nešto 
veliko i vrlo drago. 

U isti časak strašan udarac vjetra zadrma s vra- 
tima, prozorima i cijelom kućom tako žestoko, da su 
se obojica .zgledala prestrašeno. 

Vani je bila zbilja strašna noć. Silna je voda pa- 
dala s mrkloga neba u ljubećku dolinu, koja je bila 
još crnja. Po svim obroncima bučale jaruge, a i u do- 
lini silno je šumio kroz dubrave Mali Jordan i vjetar, 
Svakog je proljeća i svake jeseni u toj dubokoj i strmoj 
drazi počinjala voda silnu štetu, nasipljući oranice i 
livade krupnim pijeskom te potkapajući pojate i 
kuće ispod brijega. 

Selo se budilo ustrašeno, pa se kroz lomljavu 
čulo dozivanje komšija i na gdjekojem prozorčiću 
kroz crnilo noćno sinulo je slabo svijetlo. 

I ako je bilo kasno doba noći i nije se starala ni 
za pojate ni za njive, Made je još bdila za stolićem 
u svojoj djevojačkoj sobici, Cijelo je poslije podne pla- | 
kala i nije izišla odatle, kao dijete, kome su oteli naj- 
miliju igračku, a mati joj je znala, zašto plače i ako 
nije govorila ništa. 

— Piši mu, da sutra može doći, i reći ću mu, 
da te zaruči odmah, kad već hoće, da mu taka mala 
ludača bude žena — rekla je napokon stara. 

Bit će, da su je ganule njezine suze i krotki pogled. 

A odonda je i skakala i pjevala po cijeloj kući, 
sve dok se stara nije nasmijala i rekla : — ,,Baš si mi 
lijepa vjerenica, kojoj bi trebala kakva mačica, da se 
s njom poigra, a ne muž.“ 

Onda je Made nastojala da bude ozbiljnija, kao 
da je on vidi, ali uzalud. Domalo se navratila grliti 
i ljubiti Beatricu i Pavlu, no i one je protjeraše : — 
»Mi već znademo, koga ide ovo milovanje i ti po- 

ljupci“ — rekoše joj, braneći se od nje i zbilja kao 
od obijesne ose. 

I odmah poslije večere zatvorila se u sobu, da 
mu napiše list i pošalje ga, čim svane. Tako ju je za- 
. tekla i kasna noć, a ona još nije napisala ništa. 

Sjedila je za stolom, kose joj se neuredno spu- 
stile na ramena i zamišljeno naslonila glavu na golu 
tanku ruku. Visoka je starinska lampa odozgo ra- 
svjetljivala njezino dugoljasto lice, zastrto djetinjom 
brigom, dok je pridizala papir i čitala šapćući na- 
pisane riječi. 

To je bilo njoj prvi put u životu, da piše taki list, 
pa je htjela, da reče nešto, barem nalik onome, što 
je ćutila. A nije znala, kako je nemoguće, što želi : 
ganuće i ushit, suze i smijeh u duši zaljubljene dje- 
vojke od šestnaest godina nije opisao još nitko. 

Više započetih pisamaca na ružičastim listićima, 
što joj je dala sestra, stalo je raskidano po stolu i u 
svima od prilike išto : 

— Dragi moj Stanko, dodjite sutra, t. j. danas, 
što prije, majka Vam moja dopušta. Dodjite, da Vas... 

I tu bi jadna djevojčica prestala, jer se jako 
stidila napisati, kako bi ga željela poljubiti i ako je 
to dosad zbilja i činila veselo i bez stida. 

Svaki put bi napisala tih par riječi, pa nije znala 
dalje. Slušala bi po cijele minute silni vjetar i vođu, 
što su harali oko kuće, ali se nije bojala, već bi i opet 
svratila svoje prekrasne zaljubljene oči na papir, 
uzela pero, nasmiješila se radosno i stala pisati i na 
desetom danak ABE riječi: — ,,Dragi moj Stanko, 
dodji danas. 

Onda bi odložila pero, pogladila čelo rukom i za- 
jedno se nasmiješila i uzdahnula. 

Napokon joj, uz vječito-i jednako drmanje vjetra, 
stadoše padati kapci umornih očiju, i svuče se polako, 
Malo je ostala tako, kao neodlučna, bi li legla ili ne, 
i tada se činila mnogo viša i punija, nego što se moglo 
misliti. A da ju je vidio Stanko taku, zaista ne bi 
opet rekao Mirku: — ,,Ti si pametan momak". 

Napokon Made utrne svjetiljku i legne suzdahom. 

— Najbolje je, da mu po krčmarevoj kćeri po- 
ručim, neka dodje — mislila je u polusnu — a ja mu 
pisati ne znam ništa. Poljubit ću ga stotinu puta, a to 
je dosta, dosta. 

I zaspe ar i tiho, premda je vani svejednako 
bučila oluja i davila: crna .noć. 


Sutradan je došao danka, čim je začuo poruku, 
ali je bio veoma potresen i uzhudjen, kao krivac, komu 
će se sad na otkriti njegovo zlo djelo. No ipak, kad ge 
je stara pozvala k sebi i oprezno mu spomenula svoju 
želju, nije se začudio, već se. savladao i rekao mirno :. 

— Obradovali ste me vrlo i hvala Vam od svega 
srca. I ja sam svedj mislio na to, samo što sam se 
bojao reći. Nego mi za koje vrijeme nije još to mo- 
guće, jer moram nekoliko dana biti u Sabljarima, a 
onda ću u grad, da kupim darove. A onda... eto me 
odmah amo, a Vi medjutim pista, Vašem gospodinu 
mužu, kao što ste rekli. 

— I učinit ću ovako, tako mi Boga — pomisli u 
sebi — a doktor Mirko neka misli, što hoće. — I neka 
srdžba zakipi u njemu prama Mirku i prama svemu 
njihovu razgovoru sinoćnjem, 

Starica se ljubezno smiješila i potpuno se zado- 
voljila s njegovim odgovorom i kao za nagradu ude- 
sila je, da ostane s Madom nasamu koji čas. 

On se pred njom stidio samoga sebe, jer je po- 
kušao da bude prema njima neiskren, a to mu je bilo 
dosad prvi put, što je taki. 

Zapeklo ga još jače, kad se ona djetinskim po- 
uzdanjem privila k njemu i nije se usudio, da je po- 
ljubi, već je stao uzdisati sve dotle, dok je uzdahla 
i ona, a tada se taj nijemi razgovor svršio ipak bez- 
brojnim poljupcima., 

I sutradan ode u Sabljare, tješeći se u sebi: 
»Obećao sam Mirku, a i njima sam rekao, da moram 
poći, i zadržat ću se tamo što manje." 

Ipak se nije tako lako otisnuo iz Ljubeća, već 
je više puta upitao sam .sebe: — ,,A zašto ja 
idem P" 

Bio se pače zaputio i opet k njima, pa da će 
odmah u grad, ali uto stigoše iz Sabljara lijepa nova 
kola i kočijaš mu predade pisamce od nekog Pekića, 
koji ga u goste pozivlje. On se veoma začudi, što 
ga taj nepoznati čovjek zove k sebi, ali pomisli, kako 
može za par dana i opet biti ovdje, i ode. 

Made je nastojala, da bude vesela i poslije nje- 
gova odlaska, te je kao i prije željela, da svojom mi- 
linom veseli kuću. Htjela je i opet da čuje pjesme, 
koje su pjevali zajedno, jer joj se činilo, da će ga 
tako dozvati natrag. ' 

. »O Lola bianca come il fior di spino...? 
razlijegne se iz njezina grla, ali ne kao one večeri 
pod brijegom, kad su se rastali prvi dan. Taj je zvuk 
bio slab i drhtav, pa se i sama začudila, otkada je 
u nje postao tako opor glas. 

— Svejedno, on je već daleko i ne može čuti 
moje pjesme — pomisli i stade šetati gore dolje po 
sobi i brojiti glasno korake, samo da ne zaplače. 


A 


zusant 

V. 

Mnoga sela na golemoj ravnici sa gdjekojim 
niskim zemljanim breščićem i pošumljenim kosama 
bila su nekoč bogata, a sad su dosta osiromašila. Ka- 
zivalo se čak i u Primorju o njihovim volima, liva- 
dama i vinogradima, te o bezbrojnim snopima i ovcama. 

Ne da je baš ponestalo bogatstva s te plodne 
ravnice, već kao da se zgrnuo sav imetak u njezinu 
sredinu : u malo selo Sabljare, što se okupilo pod 
brijegom kraj zavoja rijeke. 

A to se dogodilo ovako: 

Čovjek neki, rodom sa kraj krajca te velike rav- 
nice, poslije nego što je obašao pola svijeta kao ni- 
koji iz te krajine, smislio doći u Sabljare i stao trgo- 
vati svačim. Teško bi se moglo nabrojiti, s čim je 
trgovao taj čovjek, i mnogo bi lašnje bilo kazati, česa 
u njega nije bilo. A kako se za nikakva trgovca na- 
daleko i široko nije čulo prije njega, sva ravnica stala 
raznositi, što joj trebalo i što nije. Raznosili su stvari, 
kojih bi nestajalo brzo, na pr. lojalnih svijeća, a dono- 
sili onih, što su trajale dugo, pače se i množile, kao 
na pr. novaca. 

Dogodilo se isto, što biva na hrastovu listu, kad 
ga probode nekakva osa, koju u Sabljarima zovu 
nšiškar““, i kada ona tu snese svoje jajašce : svi sokovi 
pojure na to mjesto, da hrane novoga crvića, dok na- 
pokon nastane ondje velika kvrga. 

Baš takovoj kvrzi sličilo je selo Sabljari na toj 
Ravni, samo što kasnije i drugi novi ,,šiškari“ sta- 
doše onuda bosti. 

I tako suu ovome selu od pedeset kuća na svakim 
drugim vratima visjele metle, pripašnjaci, crvene kape, 
Svileni rupci i bakalari, ili je stršila zastavica od 

lima, sa brojkom 12, I4 ili 16, t. j. sa cijenom litre 
vina. Po tom se vidjelo, da je u Sabljarima svaka druga 
kuća dućan ili krčma, a po njihovoj veličini i prostranim 
avlijama okolo njih moglo se slutiti, da su svi ti krčmari 
i trgovci bili i bogati, barem nekoč. 

Kuće su bijele, gotovo nove, a neke i crvene, osim 
mrke Pekića kule, opasane drugim još mrkijim zgra- 


dama, a to su baš stari kameni zidovi, što ih je po- 


digao djed današnjega Nikole Pekića, od prvih sokova 
te goleme ravnice. A on je i.bio onaj trgovac, što. je 
prodavao stvari, koje malo traju, a zgrtao one, što se 
množe. . 
Taj Pekić, dakako, davno je umr'o, ali eh ostade. 
Sokovi su i njegovu unuku pritjecali još uvijek, .ali 
sve manje i manje, kako je sve više siromašila velika 
ravnica. 

Rakitnica rijeka dijelila kžajinu, koja se zvala 
Ravni, a time i nebrojena njezina sela. Kako je ta 


rijeka bila velika i divlja, teško se moglo iz jednih. 


mjesta u druga, te pametni ljudi smisliše načiniti 
veći i bolji most. I načiniše ga baš ondje, gdje su sada 


Sabljari, jer je i prije na tom mjestu bila nekakva 


stara turska ćuprija, što ju kroz duge godine rasko- 
pala voda; pa i stoga, što je tu bučio. velik slap, te 
upalo i klopotalo mnogo stupa i mlina ispod njega. 

Pekića se kula uzdizala baš na početku mosta 


kao da straži, kako ne bi nitko prošao tuda, a da se 


ne svrati barem na rakiju, A prolazilo mnogo svijeta 
tim mostom, osobito u starije doba, kad su Bošnjaci 
više slazili u Primorje. 

Kako bilo da bilo, ali se Sabljari podigoše naj- 
većma radi Lukavčeva mosta, koga tako prozvaše po 
čovjeku, što ga presvodio s jedne strane na drugu 


=>. 

Rakitnice vode. Odakle je bio taj Lukavac, pa da li 
mu to pravo ime ili su ga tako prozvali, što je bio lukav, 
nijesu mnogi znali u Sabljarima. No mislili su, da je 
ipak bio taki, jer su znali, da je silu novaca dobio, 
gradeći taj veliki most. 

Ljudi još pričaju, kako je bilo slavno onda, to 
jest da se pilo, jelo i pjevalo, sve dok je Lukavac 
bio u Sabljarima. I što je upravo čudo, tome se Lukavcu 
rodio prvi sin baš onaj dan, kad su metnuli prvi te- 
meljni kamen, a bit će blizu dvadeset i pet godina od 
toga znamenitoga dana. 

Čim je metnuo zadnju površnicu na ogradu 
mosta, ode iz Sabljara, ali ga još ne zaboraviše : ta 
nikada se nijesu više povratili oni veseli i bogati dani, 
a još manje onaki, kad se započela radnja i rodio 
Lukavčev sin. 

Onda su vino u Rakitnicu lijevali sa stare ćuprije 
i radili svašta, što pijanim ljudima može pasti na 
um, ali ne pade medju njima ni žalne riječi ; pače su 
se ljubili i s Lukavcem i jedan s drugim onoga dana. 
Kako je bilo ljeto, donesoše i tek rodjeno dijete na 
ćupriju, pa su ga vinom polijevali i zalijevali, a odne- 
soše ga istom onda, kad neka starica reče, da bi moglo 
i umrijeti od njihovih ludorija. — ,,A bogzna, gdje 
je to dijete" — govorili su više puta medju sobom. 
Ne čuše nikada više za nj, osim što im geometar 


tu nedavno kaza, da je vidio nekog Stanka Lukavca u. 


Ljubeću, bez posla, i da je to sada veoma bogat mladić. 
Tome se glasu Sabljari obveseliše vrlo : onome je dje- 
tetu bilo dano baš ime Stanko, a Lukavac se i onako 
Zove — bit će dakle, da je to on. 

I otada su o Stanku i njegovu bogatstvu govorili 
Sabljari često kao o svome mještaninu, jer se napokon 


Dinko Šimunović: Tudjinac, 5 

ne može oprati od toga, da se rodio medju njima, i 
nadali su se njegovu povratku, kad bilo. 

Računali su, kako je Stanko peti znameniti mo- 
mak iz Sabljara, jer su četvorica odatle učila visoke 
škole, a sve do nedavna je i parok sabljarski bio 
mještanin: njihov, pače i dekan povrh sviju sela 
naokolo. 

I tako s mnogih razloga ime Sabljari na toj Ravni 
bilo je vrlo znamenito, pa da pokažu, kako jeono iu 
davnini tako bilo, pripovijedali su, da se Sabljari 
prozvaše, što na tom mjestu izgibe tolika vojska, 
pa od samih sabalja načiniše preko Rakitnice most. 

Prije se ono zvalo Buk, a Sabljari se u istinu 
prozvaše ne baš odavna, i to radi stanovnika nje- 
govih, što bi za svaku malu ili nožem ili pravo sa- 
bljama, kojih je bilo u svakoj kući. 

Desilo bi se, da Bošnjaci sa svojim tovarima 
prenoće u njihovim krčmama, a sutradan se opa- 
zilo, da u Bošnjaka i toga i onoga nema. Dosta je bilo, 
da koji od pokradenih makar spomene, kako im česa 
nestalo, zamalo bi se toliki sleptali s oružjem svake 
ruke, pa nesamo što bi pokradeni morali mučati, 
već i moliti oproštenje, a koji put i novcima se otku- 
piti, da ih puste žive. Može biti, da im i ne bi bilo 
ništa, ali toliki je bio strah od tih Sabljara. 

Pripovijeda se, da je Pekić, otac pokojnoga popa 
dekana, učinio nekoč još pametnije, nego što su ostali 
ikad. 

Vraćali se Turci s mnogim kolima i pali u njega 
na konak. U razgovoru saznade on, da je dukata u 
njih mnogo, i smisli, da se nije moglo bolje. 

Njegovu sinu Nikoli, a bratu pokojnog dekana 
don Joze, bilo istom pet godina, ali mudar i pametan 

je već onda bio. Čaća ga naučio — tako i tako — a mali 
se Nine, dok su oni večerali, popne na turska kola i 
legne pod gunjac. Turci se digli odmah iza ponoći, kako 
im je bio dalek put, i povezu se ne sluteći ništa. 

Istom prevale_p6 milje puta, a Pekić kao lud, 
s puškom u jednoj, a sabljom u drugoj ruci, kriči i viče 
kroz Sabljare : ,,Diž'te se, braćo, odvedoše mi Turci 
sina |“ 

Skočilo se i staro i mlado, pa za Turcima, a kad 
oni oćute toliku graju za sobom, stadoše da čuju... 

— Nine moj, Nine-e-e-e ! — zove Pekić, a mali 
ugursuz iz kola, što može bolje: — Evo me, ćaća, 
odnesoše Turci, jadan ti sami ! 

— Amo dijete ili će biti krvi, Muhameda vam 
vašega! — grmi Pekić, a za njim drugih stotinu gla- 
sova u mrkloj noći, da ti se kosa ježi. 

Jadni se Turci čude i kunu, da ni za što ne znadu, 
ali uzalud, Pod oštricama sabalja i puščanim cijevima 
na prsima moradoše dati toliko dukata, koliko je glava 
bilo, jer se pobojaše, ostaviti ih krvave na putu. 

Prvih je dana svaki mislio, da se dogodilo zbilja 
onako kao što su vidjeli na svoje oči. No kasnije po- 
češe sumnjati, te da iskušaju Pekića, pitali su ga, kako 
mu dodje na um tako pametna stvar. A on im napokon 
reče, da je smislio onako, sjetivši se, kako je Josip 
Pravedni sakrio zlatnu čašu svojoj braći u vreće sa 
žitom, kad su polazili iz Misira. 

I sada, svaki put kad spomenu pred Nikolom 
Pekića ovu zgodu njegova djetinjstva, on se nasmije 
i reče: — ,,Bit će se, nesretnici, prestrašili, ali su ono 
bili nevjerni Turci, pak će dobri Bog oprostiti i mome 
ćaći i svima nama. To više, što su onda taki zemani 
bili, < 

Ako su u Sabljarima tako mudrovali, nijesu ni 
po ostaloj Ravni bili ludi. Imali su i oni svoja pravila, 
s kojima bi se dobro poslužili u različitim prigodama, 
no sva bi se mogla svesti na jedno : čija snaga, onoga i 
vlast, a čija pamet, onoga i kesa. 

Da tkogod od njih traži pravice na dalje, nije 
bilo u običaju : osim svojih vlastitih rondara i haram- 
baša, kolonaca i serdara, što su hodali po Ravni, 
nijesu željeli, da se itko drugi pača u njihove poslove. 


A kako je u tih rondara, harambaša, kolonaca i ser- ' 


dara bila snaga, a često i pamet, oni su i pazili najviše, 
da ostane u snazi ovaj domaći zakon. 

A ovaj nije vrijedio samo za imetak, već i za druge 
stvari, pa i samu ljubav. Ako je bila kakva djevojka 
na glasu radi bogatstva ili ljepote, ne bi se ona mogla 
tako lako priljubiti, kome bi voljela, a ni kome bi rodi- 
telji htjeli, već bi dopala onome, što bi je prvi smio 
ili znao oteti. 

* Nego se ravanjski momci nijesu toliko otimali 
za ljepotice, koliko za one, što su nosile velik miraz, 
pa su ga željeli unaprijed priskrbiti za se, o čemu bi 
nastojala i cijela porodica njihova. Radi toga su 
»dotarice“ uvijek na oprezu bile, pa se čuvale osam- 
ljenih mjesta, što su mogle više. 

I da nije ovoga, takovih se slučajeva dešavalo 
veoma rijetko, jer su i djevojke u Sabljarima i po svoj 
Ravni bile mišica jakih i svakoj je visjela obilata britva 
za pasom, kojom bi se u potrebi dobro razmahale. 

Osobito je radi svog imetka bila na glasu po cijeloj 
Ravni Andjelija, sinovka pokojnog dekana sabljar- 
skog, don Joze. Zvali je i sad ,,Andjelija popova'', 
jer se oko pokojnog popa kao dijete neprestano vrzla, 
a on ju gojio slatkišima i molitvama svojim. 

Ta je Andjelija sada bila u dvadesetoj godini i 
vrlo bogata, jer je nesamo očevo, već i stričevo pripa- 
dalo njojzi, kao jedinoj baštinici Pekića kuće. A očin- 
stvo je njezino bilo veliko, jer je Nikola prikupio još 
dosta k onome, što je našao poslije djeda njezina, 
koji ga je onako junački oteo iz turskih šaka, 

A udala se još nije stoga, što joj je otac svakako 
htio, da podje za gospodina, odgojena fino, i to takova, 
koji bi se htio priženiti, t. j. ostati zauvijek s njome 
u domu njegovu, pa makar i ne bio bogat. No takova 
se još nije našlo, a ostale je prosce odbio redom, i 
mnogi su se bojali, da k njemu za to pristupe, a s An- 
djelijom se nije bilo moguće nikako naći nasamu. 

Zdrav i jak, sa mrkim licem i dubokim brazdama, 
sličio je više vodji ustaškome, nego kakvu mirnu po- 
sjedniku i trgovcu. Radio je samo ono, što bi mu 
samom palo na pamet, no najvolio je ipak sjediti u 
svojoj kuli, pa dočekivati prijatelje i poklonike. 

Nikola je dočekivao svakoga srdačno i dostojno, 
osim onih, što su se naduvali pred njim, jer je i sam bio 
vrlo ohol, Tako bi odmah pošao u vrt ili kamo bilo, 
čim bi fratri sa Ravni došli k njemu, a samo zato, 
što su govorili o svojim ,,provincijama“ i ,,provinci- 
jalima“, pače o svojoj ,,državi“ i ,,generalima“, kao 
da je to bila kakva prava država i pravi generali. 

Štijući pomalo je i naučio koješta, ali poznavao 
je čeljad samo gledajući bistro u svijet. Zalazilo i 
gospode k njemu, i ako rjedje, pak bi se u takovoj 
zgodi običavao zagledati u oči svakome od njih, da 
vidi, kakvo je i što misli to čeljade, a prevario se 
malo kada, 

I doktor je Mirko nedavno bio kod njega, te mu 
u razgovoru, za čašicom rusike, pripovjedi sve, što 

je znao o Stanku, kao i to, da misli doći u Sabljare. 
Nikola se tada duboko zamisli, a onda se nasmiješi 
zadovoljno i reče: ,,Vidjet ćemo, vidjet ćemo...“ 
Zatim je prošetao, pa još jedanput ponovio iste riječi. 

A medjutim odmah sutradan. pošalje svoja kola 
u Ljubeć, da dovezu Stanka, i listić nekakav za njega 
preda kočijašu. 

Već je bila nastupila tvrda noć, a koči je sa Stankom 
još nije bilo, pa je Nikola koji put dolazio na prozor i 
zabrinuto pogledao još uvijek natmureno nebo. Ju- 
govi s velikim kišama bili su prestali, a popuhnula 
hladna bura i nebo postalo sivo, kao da će snijeg. 

Studen sjevernjak lagano strujao nad velikom 
Ravni i ne dao sitnim kapljicama kiše da padaju, kako 
bi htjele. Medjutim se te kapljice vidjevahu samo kad 
bi promicale kraj kakva rasvijetljena prozora, jer je 
noć bila veoma mrkla. No takovih je rasvijetljenih 
prozora bilo samo u Sabljarima, a po ostaloj Ravni 
sve zatvoreno i tamno, jer nitko nije imao na pro- 
zorima stakala. 

Ipak nije bilo tiho na ravnici, sve što je bila stu- 
dena i kišna noć : u selima lajali mnogi psi, a iz da- 
lekih se brda čulo zavijanje, kao vučje. Onda po 
dugim zavojastim putima, medju selima, po gdjekoji 
mukli jek puščanog hitca i beskonačna junačka pjesma, 
sad bliža, a sad dalja, kroz kišicu, što je sipila nepre- 
stano. Rekao bi, da lagani i studeni vjetrić njiše i 
tom starom, otegnutom pjesmom, prije nego što za- 
mukne pred djevojačkim vratima, kao i s kapljicama, 
prije nego što se sliju u već bistre lokvice na jako 
isplakanoj zemlji. 

To su bili momci sa Ravni, što idu na sijelo iz 
jednih sela u druga. Voljeli su oni, da u dugim noćima 

polaze dalja mjesta, i radi toga se sretahu mnogi na 
Lukavčevu mostu, idući tamo i amo sa Gornjih Ravni 
na Donje, ili sa Donjih na Gornje Ravni. Kazali bi 
jedan drugome, kuda idu, pošaptali i nasmijali se 
malo, pa izmetli nekoliko pušaka, neka se znade, da 
nijesu bez oružja. Veselila ih prva studen, unu- 
trašnja snaga i djevojke, što će ih vidjeti skoro. 

A pucalo se te večeri i više nego drugih, jer je taj 
dan bio sv. Nikola, krsno ime mnogih porodica na 
Ravni, a slavio ga je i Nikola Pekić oduvijek, pak se 
zato i bojao, da Stanko ne zakasni na njegovu večeru. 

U Pekića se kući svaki dan spravljalo razno- 
vrsnih jela za desetak čeljadi, i ako ih, ujedno sa slu- 
gama, nije u kući bilo već šestorica : taki je u njega 
bio običaj od starine, a podrum je za vino bio i onako 
dubok, velik i pun. 

A za krsno se ime na dva dana prije počelo sprav- 
ljati u dvije velike kuhinje i još k tomu u prostranoj 
drvenoj tezi, pekli se ovnovi,' praščići i tuke, sve sami 
darovi mnogobrojnih kmetova i dužnika. 

Na objedu su bili sve stariji ljudi iz Sabljara i 
sa cijele Ravni, što dolaze samo na mudar razgovor, 
nu oni odoše već, kad se stao hvatati sumrak. A za 
večeru ostadoše jedino dva učenika s velikih škola : 
dvojica od one četvorice iz Sabljara, s kojima su se 
ponosili toliko. ' ' 

Dodjoše oni za krsno ime i za Božić na vrijeme 
doma, a i da nije blagdana, ti su mladići bili više u 
Sabljarima nego u* Beču. : No oni rekoše, da se može 
Učiti i kod kuće svoje, pa su odlazili samo onda, kad bi 
u roditelja dosta novaca bilo, ili kad bi morali ići, da 
— kako rekoše — ne prekinu onu zlatnu žicu, što je 
stadoše izvlačiti iz sebe, 

Nikola ih je zaustavio radi Stanka, jer su pravi 
veseljaci bili i pjevali krasno, pa neka mu u njega 
bude još ugodnije. A sad je govorio o koječemu s njima 
i sve češće pogledao kroz prozor, vidi li se što, i ako 
je znao, da će ugledati samu tminu. 

Kad ne bi bio na prozoru, sjedio je domaćin na 
vrhu “dugog i širokog stola, sa dugim čibukom u ruci i 
u svome običnom odijelu. A to će reći, da je bio u va- 
roškim crnim i uskim hlačama, te prsluku isto takom, 
a kumparan i kapa bili su na njemu po narodnu. Ali 
kad bi odlazio kuda, sve je narodno na njemu bilo, 
osim zlatne ure i golemog srebrenog lanca, preko sve 
širine prsiju. 

— Već se vide fenjeri na Malom Humcu — udje 
i reče Andjelija. — A čuju se i zvonca na zekanima, 


pa se to stalno Mile vraća s našom keijetn, jer tko , 


obi mogao biti drugi ?. 


Govoreći tako sa vrata, smiješila se zkanjski i 
radosno, kao da ti fenjeri i ta zvonca imaju kakvo 
osobito značenje večeras. 


Svi se začude od toga jasnog glasa, baš kao 
da bi začuli slavujevu pjesmu u snijegom  zatr- 
panoj šumi i makar su taj glas slušali dosad to- 
liko puta. 

Bila je zdrava i gojna djevojka ta Andjelija, 
s plavim ali žarkim očima, kao i svi od Pekića kuće. 
Gledajući joj puno i jedro tijelo u skladnom odijelu 
narodnom, slutio si u njemu dušu punu snage i dobrote, 
pa se činilo, da ih može rasipati svukud, a ipak će 
ostati sva milota u nje. Uza svu jedrinu bila je 
okretna i gipka, čemu se privikla dvoreći često ne- 
brojene očeve goste, 


» 

Nikola joj namigne veselo i podje na prozor, da 
i sam poviri, a Andjelija se zacrveni i brzo pobjegne 
iz sobe. 

Ona je već znala, kako je njezin otac namislio, 
da joj priženi nekakva mladića, gospodina i bogata, 
i da će on za koji čas prispjeti u njihovu kuću. Bilo 
je već potpuno odrasla i zdrava djevojka, pa se jako 
željela udati i često je, onako osamljena, mislila o 
budućem mužu, pa sanjala o grljenju i ljubljenju 
s njime. Ali sve dotad nije vidjela nikoga, kojega bi 
poželjela za muža, pa je mislila sada : — ,,A može 
biti, da će baš ovaj, što dolazi, biti moj.“ 

Radi toga je još od prekjučer veoma nemirna bila, 
i to sve jače, što se više bližao čas, kad će se upoznati 
s njim. 

Stanku je medjutim u poluotvorenoj kočiji bilo 
vrlo “neugodno, jer mu je kiša kroza sav pokrivač 
smočila noge sve do koljena, te mu je po cijelom tijelu 
bilo hladno. I put od Ljubeća do Sabljara bio je dug 
i neravan, pa se kočija nagibala i poskakivala nepre- 
stano. Osim toga je uvijek mislio na Madu i korio se, 
što je pošao iz Ljubeća u najboljem času, mjesto 
ispuniti majčinu joj želju, pak biti nesmetano kod nje 
po vazdan. 

— O Lola bianca come il fior di spino... po- 
kušao je da zapjeva pod glas, no kočija je svejednako 
drmala s njime, pa mu se činila to neka druga i baš 
neugodna pjesma. 

Onda. je nastojao, da ne misli ni na šta i da zaspi, 
ali mu ni to ne podje za rukom. Razgovora se sa koči- 
jašem okanio davno, pak je htio da svoju srdžbu 
iskali u misli : — ,, Kakav je to vražji Pekić, i što mu 
je palo na um, da me pozivlje k sebi, kad se eto ni po 


74 


imenu pravo ne znamo. A možda bih ostao, da ne bude 
toga glupaka...“ I uzalud je povirivao u tamnu noć, 
ne bi li ugledao štogod. 

— Čuje li se barem slap da šumi — upitao je 
kočijaša više puta. A on mu je odgovarao, da su 
pod Babinim kukom ili kraj Biukove staje ili uz 
Krivu jarugu, kako su već gdje bili, a slap da se 
još ne čuje. 

Napokon je pregorio i stisnuo se u kut, da se što 
bolje zakloni od hladna i neugodna vjetra, i stao se 
uvjeravati, da su još u prvoj polovini puta, pa se 
zbilja i smirio donekle. 

Vozili su se tako još dosta dugo, kad li začuje ne- 
nadano pred sobom : — », Gospodine, evo nas blizu 
i baš ćemo na večeru prispjeti.“ A Stanko istom sad 
oćuti, da je gladan, i sjeti se, da nije pravo ni obje- 
dovao danas. 

. — Porazgovorit ću se s njime samo tako — mislio 
je opet — povečerati štogod i odmah ću leći... Neka 
samo ne-pomisli, da sam teško dočekao njegov poziv 
i te njegove Sabljare. 

No uto mu pade na um, da se on zbilja rodio ondje, 
te da — kako svaki kaže — ne može biti njegovu srcu 
bližega mjesta, i da mu je taj Pekić iskazao samo 
nezasluženu ljubav. 

Pače i neko neslućeno ganuće oblada s njime, 
kad je pomislio, da eto i on ima svoje rodno mjesto 
kao i ostali, te da će vidjeti za cijelo i onu kuću, 
gdje se rodio, gdje je progovorio prve riječi i učinio 
prve korake. 

I zbilja oćuti neko dosad nikad okušano čuvstvo 
kao u nijednom od mnogih mjesta, gdje je sve bio 
bez posla, bez cilja i bez nada. 

— A meni je u Ljubeću bilo lijepo samo radi 
Made i gdje bi god ona bila, ja bih bio radostan i 
sretan, ali ne bih oćutio ovo drugo... ovo drugo... 
ine ovako... A zatim poviče glasno : 

— Milane, potjeraj brže! Vidi li se kuća? 

— Eto nas, gospodaru, kod nje odmah, sve je 
svijetlo... 

— Sve je svijetlo! — ponovi Stanko radosno i 
uspravi se u kočiji, da poviri i vidi tu svjetlost. 

I zbilja, crnila se tik pred njim velika skupina 
čudno spojenih zgrada i kula, poput kakve sredo- 
vječne utvrde, a samo kroz mnoge male prozore si- 
palo je rumenkasto svijetlo u tminu. 

Istodobno začuje i šum vode: — ,,Bit će, da to 
Rakitnica buči ispod mosta, što ga je sagradio moj 
otac, a majka me provodala po njemu barem jednoč.“ 
I stao se spremati, da izidje i pogleda sve te čudesne 
stvari, misleći već na sutrašnje jutro. 

No kočija ne stade još, već se uveze kroz go- 
lema vrata u dvorište, iz koga se išlo širokim ka- 
menim stepenicama u kulu. On je te stepenice dobro 
vidio, jer su podno njih stajale dvije zaogrnute 
osobe, a jedna od njih sa visoko podignutim fenjerom 
u ruci. 

Konji se ustaviše pred njima i sami, a Stanko 
skoči iz kola, ali se odmah i zaustavi pred onim 
zaogrnutim čeljadetom, što je svijetlilo. 3 

Bila je to Andjelija s nekakvom kukuljicom na 
glavi, od koje joj padaše sjena na gornji dio lica, dok 
je donji bio jasno rasvijetljen od uzdignutog fenjera. 
Na tome donjem dijelu, malo poštrapanu kapljicama 


kiše, smiješile su se svježe i rumene djevojačke usne, 


a pod kukuljicom su se velike njezine oči rastvorile 

širom, no Stanko ih nije mogao dobro da razabere 
pod tim zaslonom. 

— Dobra vam večer... A gdje je gospodin 
Pekić ?... Ja sam Lukavac — govorio je Stanko 
ponešto zbunjen i začudjen, kao da se zbiva s njime 
nešto vrlo neobično. 

— Dobro mi došli | — progovori kod njega Pekić 
srdačno, svojim dubokim glasom, te ga odmah zagrli 
i poljubi dva puta u lice s jedne i druge strane, kao što 
je to običavao svakoga, čijemu bi se dolasku obve- 
selio. 

Stanko je znao za taki običaj u Zagorju, pa se 
nije iznenadio dočeku, već je i sam uzvratio zagrljaj 
i poljupce. 

— Ovo je moja jedinica Andjelija — reče opet 
Pekić, a tada joj Stanko pruži ruku i pogleda joj bolje 
u oči. A one su bile nasmijane, isto onako iskreno 

.i milo kao i usta, na kojima su se iskrile sitne kapi. 

— Meni se čini, da sam Vas ja već negdje vidio, 
iako znam, da to nije moguće — reče joj Stanko, 
ne znajući ni sam, zašto je tako rekao, ali je oćutio 
onako, kao što reče. 

— Jane idem nikud iz Sabljara, no i Vi ste meni 
vrlo obični — odgovori ona mirno, svejednako ga 
gledajući svojim ljubeznim očima. 

I Stankovo crnomanjasto lice, takodjer kaplji- 
cama poštrapano, činilo se preobraženo prema cr- 
venkastoj svjetiljci, koju je držala Andjelija i obasja- 
vala ga. Čuperak crnih i vlažnih kosa padao mu ispod 
modre putne kape niz glatko čelo, a cijelo lice bilo 
mu mladjahno, ali odlučno i krepko, 

Sve se troje još jednoč pogledaju i nasmiješe, 
kao u čudu, što se i prije nijesu našli, 

Upute se uz stepenice, mokre i svjetlucave, a 
kad dodjoše pod strehu nad vratima, domaćin stade 
i okrene se: 

— Sad ćete vidjeti kuću, gdje ste se rodili, pače 
ćete i spavati u onoj sobi, gdje su stanovali roditelji Vaši, 

— Ja sam se dakle rodio u ovoj kući ?! 

— Da, i dvije prve godine svoga života proživjeli 
ste u njoj. Podjite, molim Vas, naprijed. 

Stanko udje gologlav i tako polako, kao da ulazi 
u svetište kakvo, i ne_ misleći, što čini, ali s nekim 
ganućem, koje mu je bilo veoma ugodno. 

U dugom hodniku bilo je svijetlo, kao i u rastvo- 
renim sobama, a svuda se ćutio neki osobiti i ugodni 
miris, što ga imaju stare kuće bogatih posjednika na 
selu. Na mnogim mjestima, o kukama za oklačenim 
gredama, visjeli su žuti kukuruzni klipovi, paprike, 
napolak suho groždje, ogranci s oskorušama ili du- 
njama, te drugi plodovi jesenski, 

U velikom blagovalištu, a u Nikole je bilo i jedno 
manje, stol je bio već prostrt i odmah se po namještaju 
vidjelo, kako se sprema obilata večera. 

Andjelija je već negdje skinula svoj ogrtač, 
te ju je Stanko mogao sada vidjeti još bolje. I ovaj 


. put mu se učinilo to lice domaće i vedro, s malim rupi- 


cama s jedne i druge strane ; vidio je svijetle smedje 
kose i plave, vesele oči, što su ga i sada gledale povjer- 
ljivo i sa željom, da ga razgledaju dobro. 

Pekić je takodjer ljubezno upr'o u nj svoj pogled 


.itukao ga po ramenu svojom velikom i žilavom rukom, 


dok ga je upoznavao s ona dva mladića, Sabljara, 
S velikih škola. I kao da im je time htio reći : — ,,Evo 
vam pravoga momka, što mi se dopada : budite kao 
ion!“ 


78 


Stanku nije bilo drago, što ih je našao ondje, i 
začudio se vrlo, no kad je opazio, da ga Andjelija 
svejednako motri svojim ljubeznim pogledom, prodje 
mu odmah to malo zlovolje. Ali se u isti čas i prekorio 
u sebi, kad se spomenuo Made, koja je bila njegova 
prva i najdraža ljubav. 

Zamalo dodje i Andjelijina majka, čista i prijazna 
starica, lica ponešto plačljiva, pa ga i ona poljubi, 
čemu se zbilja začudio. Ali ona reče i po drugi put — 
»kao sina“ — pa mu je i to bilo vrlo drago. 

To mu je prvi put u životu, da su ga pričekali 
baš srdačno i po domaću, te je bio veoma radostan, 
kao da je došao u svoju, davno zaboravljenu obitelj, 
bez koje je i bio uvijek tako zamišljen i tužan. 

Zamalo mu donesoše svakojake okrepe : mirisna 
meda u saću, jabuka, groždja, ćuptera i dvije tri 
vrste rakije različitih boja i mirisa. Pače i jedan morski 
šipak donesu, a on okuša svega. I što mu god dadoše, 
bilo mu je ugodno i slatko, kao i kasnije sve, što su 
donosili za večeru, koja se otegla dugo. 

Pače to nije bila jedna večera, jer su na mahove 
i po dulje vremena prestajali donositi jela i pića, a 
tada se metalo i opet na st6, pa su uživali svi, makar 
u samom mirisu i obilju tople i bogate kuće. No 
Stanko se radovao najviše srdačnoj ljubežljivosti, 
koju su mu iskazivali cijele večeri. 

Svako malo donosili su druga vina : sad resko i 
mirisno, sad oslatko od sušena bijela groždja, sad pak 
neko drugo, što se iskrilo i kipjelo, i od koga bi opet 
postajali svi gladni, 

Mladi Sabljari imali su i zbilja dobro uho i dobar, 
izučen glas, te bi učešće zapjevali po koju krasnu 
bosansku ili slavonsku pjesmu, koje su Stanku dovo- 

dile pred oči i šume i ravnice i snijeg, pa kolo sa dje- 
vojkama u jasnom suncu i djerdanima zlatnim, kao 
i tihe snene večeri, pune ljubavi i čeznuća. Sve, što mu 
je dosad bilo daleko, nedostižno i tudje, postajalo je 
njegovo i blisko. 

Čutio se u središtu narodnog života, pa je bio 
potpuno sretan, kad je opazio, kako je moguće i njemu, 
da postane domaće čeljade i ne bude uvijek suvišni 
tudjinac. 

I baš radi te radosti i ljubavi, što ju je osjećao za 
sve okolo sebe, njegovo je lice postajalo sve to milije i 
draže svima, pa su se natjecali i nehotice, da budu što 
srdačniji i da se što više približe jedno drugom. 

Kad su se napokon kasno iza ponoći rastali, 
Stanko je sa smiješkom razgledao sve po svojoj sobi 
i legao s nekim slatkim umorom, ali mu se zaspati 
nije dalo. 

Nastojao je da usne, jer je odlučio dignuti se što 
ranije, da piše Madi sve, što je oćutio i vidio, te kako 
želi što prije s njome započeti ovaki domaći i radostan 
život u svome domu i gdje bilo u narodu, samo od grada 
što dalje. 

Ali mu san nije htio na oči, pa je mislio i opet o 
Madi, pak o Andjeliji i njezinoj kući, o roditeljima 
Svojim, a onda i o svom dosadanjem skitalačkom ži- 
votu po nepoznatim gostionama i kavanama. Žalio 
je za uzalud potraćenim godinama, što su bile tako 
Puste, bez prijateljstva i ljubavi, a ispunjene samo 
glupošću i dosadom. 

Čuo je konjare i volare, kako se već dižu i dogo- 
goraju, pa topot i zvonca u dvorištu i napokon Andje- 
lijin glas, što nekoga zove na posao. 

— Što se ona već digla — mislio je u polusnu — 
i ne bi li pametnije bilo, da i ja ustanem ? 

Ali je počeo osjećati u tijelu jutarnju studen, 
pa se bolje pokrije i domala zaspi čvrsto, ne misleći 
više ništa i ne čujući, kako se sve, što je bilo mladje, 
diže na svagdanji rad. od 

A zora je istom počela blago rasvjetljivati rijetke 
i bjelkaste oblake, što su navješćivali vrijeme sunčano 


i vedro. 
VI. 


Po svemu se vidjelo, da se naglo stala bližati 
zima : kad bi kišilo, sa sitnim bi se kapljicama mije- 
šale krupne pahuljice snijega, a zatim bi bura razve- 
drila nebo, a osušila i još većma ostudenila zemlju. 
I poslije takih dana sve bi planine naokolo zabijelile 
novim snijegom sve niže i niže, i sve ranije se spuštale 
sve studenije noći. ' ' 

Što su god polja i bregovi bivali tiši, u selima je 
postajalo sve bučnije i življe: vino se pletaetam, 
ubijala se pa udila krmađ i vunjač, dovozila drva i 
sve se spremalo za Božić, zimu i pirove. I na Nawai1 u 
Koviljevačkim selima bijaše u to doba svatova najviše, 
jer su im kuće pune svega i nestalo je svakog rada 
izvan praga kućnoga. ' 

Povrh mnogih krovova, na dršcima g jabukama, 
vijale se marame svilene, a kubure i pjesme ječale 
su veselim komšilucima. 

Kako posvuda tako i u Ljubeću saraja u Ma- 
dinoj kući bilo je sve tužno i zabrinuto radi nje od onoga 

kad je otišao Stanko. 
kn: . dan očekivali njegov povratak radi obe- 
ćanih zaruka, ali bi primili samo pismo, u kome je 

obećavao skori dolazak ; opisivao nadugo veseli život 
u Sabljarima i po Ravni i svaki bi put spomenuo, 
kako žali, što i Made nema u tim radostima, da ih vidi. 

A Made bi hodala po sobama kao sjena, sve mrša- 
vija i bljedja, i u zadnje doba nije se više ni češljala 
ni umivala, a odavna već nije radila ništa. 

Ponajviše je stajala naslonjena na onom prozoru, 
s kojega se mogao vidjeti komad puta iz Sabljara, pa 
gledala i prisluškivala strepeći, ne će li se pomoliti 
kakva kola. Gledala je i po drugim cestama, nada- 
jući se Stanku odsvukud i ne jedanput se ustresla, 
kad bi na kojem putu vidjela, da se što vozi. A kab bi 
se uvjerila, da ju je očekivanje prevarilo, sjela bi 
gdje u kut, spustila na koljena glavu i plakala dugo, 
doklegod sestra i majka tješeći je ne bi i same za- 
plakale. i 

Tada bi Made brzo osušila suze, zagrlila ih i 
nastojala, da im se nasmiješi. ; 

Napokon je prestala plakati, te je samo hodala 
i hodala po kući ili sjedila gdje u kutu, gledajući nepo-: 
mično u kakvo tamno mjesto, A taka je postala, otkada > 
Počeše dolaziti iz Sabljara neki čudni glasovi: — 
»Stanko Lukavac se ženi za bogatu Pekića And jeliju.“ 

Pripovijedali su seljaci, što su tamo bili, da Pe. 
kića kula neprestano gori od zdravica i pjesama, 
da je Stanko uvijek s Andjelijom, te da se i sam Pekić 
hvali, kakva je stekao zeta. , 

Madi se nije dalo vjerovati u tu strahotu, jer je 
znala, da bi ova ženidba bila njezina smrt, a nije 
moguće, da tako mlada umre. A osim toga je joši 
sad primala od njega po koje ljubavno pismo i odgo- 
varala mu u strahu po nekoliko jedva razumljivih 
riječi, što bi ih napisala tankom i dršćućom rukom. . 


Dinko Šimunović : Tudjinac. 6 

No što je više odmicalo vrijeme i što su češće pri- 
spijevali iz Sabljara taki glasovi, očajavala je sve više 
i stala smišljati, što da učini. 


— Majko ! — zazvala bi plačnim glasom djeteta, 
što su ga ostavili u tmini. 
— Što ti je, smiri se, milo moje — rekla bi joj 


ona i metnula je na koljena kao nekoč, kad je malena 
plakala. 

— Ništa mi više nije, majko, jer još tebe imam. A 
hoće li ikada on doći ? 

— Doći će stalno, ta pisao je i jučer, da će doći, a 
ti ne vjeruj svijetu, što kaže. 

— Kažu, majko, da je vrlo lijepa i bogata, pa mi 
kaži, što da učinim ? i 

— Pričekaj, dušice, i umiri se, jer ti ne možeš 
učiniti ništa. 

Ali.se Made nije umirila i sve je smišljala u svojoj 
ljubavi i očajnosti nešto, a medjutim je mislila, kako 
je on više ne ljubi i poče vjerovati, da ju je odlučio 
ostaviti sasvim. 

A nije bilo istina, što je grišiita ona, jer ju je 
Stanko ljubio još uvijek i s jednakom silom, ali se u 
Sabljarima zbivalo s njime nešto čudno, tako da ni 
sam nije znao, što će to biti. Odgadjao je svoj povratak 
u Ljubeć tješeći se, da vrši pametan savjet doktora 
Mirka i da Madina ljubav prama njemu postaje sve 
veća baš zato, što njega nema, a tako je u istinu i bilo. 
Pače stao se i ponositi, što ima toliko snage, da ispuni 
zamišljenu odluku, pa je bio zadovoljan sam sobom i 
sa svime, što se dogadjalo s njim. 

Znao je za želju staroga Pekića, pače i to, da se 
Andjelija zaljubila u nj, ali to mu je samo ugadjalo 
i veselilo ga, jer je bio željan mazenja kao dijete i 

jer mu je pošlo za rukom pričiniti se tako, kao da ne 
razumije, što oni žele od njega. Barem se njemu činilo, 
da je sve, kako misli. 

Bilo mu je u Sabljarima i preveć lijepo, a da se 
udube u tudju nevolju, i pomalo se stao uvjeravati, 
da se udes njegov preokrenuo sasvim, te kako su svi 
ostali samo zato ondje, da mu ugadjaju i da ga ljube. 

Njemu, koji je od dosade bio vičan lijegati s prvim 
mrakom, pa se prevraćati od besanice i bespotrebnih 
misli, mililo se na osobiti način u Sabljarima dočikati 
zoru, medju čeljadi, što mu se dive i što ga ljube, 
s pjesmom i obijesnim zdravicama mladome suncu. Jer 
kao što se muhe na med kupe, skupljali su se na Niko- 
line gozbe učitelji, učiteljice i župnici sa cijele Ravni, 
sve mlada i obijesna čeljad, željna ljubavi i vesela 
života. I kao da je to sve bilo radi Andjelije i njega, 
pa kad bi jedno od njih nestalo, činilo mu se, da bi 
nestalo i svega toga života. Kad su se pjevale lju- 
bavne pjesme, spajali bi ih očima, a igre su bile 
uvijek takove, gdje su njih dvoje morali da zajedno 
nešto čine. 

Andjelija se rasevjetala i žarila od radosti i zdravlja 
i nešto opojno strujalo je iz nje, baš kao iz plodnog 
ružina grma na početku ljeta. A Stanko je u tom 


Životu, punu strasna mirisa, omaglice i topline, želio 


Madu i dozivao često u dušu njezino vedro i djetinje 
lice. Želio ju je, kao što se želi za žarkog podneva 
ljetnog svježi dašak iz zelene šumice, da te razbudi 
i prene iz čudna snenog maštanja, kome se ne otim- 
lješ, jer ti je ipak ugodno. 
Često je otvarao zadnje Madino pismo, u kome 
je bolno zvučio njezin očajan poziv, da odmah dodje, 
Pak bi ga svaki put i poljubio, ganut, ali u isto doba 
* 

i radostan od misli, da ona radi njega prebalja slatke 
jade prve ljubavi, 

Božić je bio blizu, a on je već odavna obećao, da 
će ostati u Pekića za ove dane. Ali je ipak čvrsto 
odlučio, kako će odmah iza blagdana u Ljubeć, da je 
iznenadi i naužije se Madine radosti te da joj poljup- 
cima naplati njezine suze. 

Na badnji dan u jutro dovezoše iz planine Peki- 
ćevi volovi goleme badnjake : dva bukova debla, što 
su se veća mogla naći u cijeloj Vještića gori. Vratiše 
se i momci iz Primorja s košarama smrznute ribe, 
jer je te godine bilo tiho i vedro, ali jako studeno vri- 
jeme : ,,bila je čiča", kao što kažu ljudi na Ravni. 

Nego se pred večer Badnjega dana nadula bura, 
a povrh dalekih planina na sjeveru slegli se glatki, 
nepomični i bijeli oblaci, koji su takodjer imali posebno 
ime i zvali se ,,kora'', jer su i zbilja kao tvrda ljuska 
oklapali visoke vrhunce. Takovi su oblaci značili 
osobito jaku buru, koja će trajati dugo. Ali bi nebo 
ostajalo jednako vedro, samo što bi taj strašni vjetar 
donosio sitne pahuljice snijega s planine i tjerao ih 
sinom brzinom, gotovo uporedo: sa zemljom i za- 
bijelio ponešto samo ona mjesta, gdje bi ih ustavljali 

zidovi, grmlje ili nasip zemljani. 

Gdje je god bilo i kapi vode van kuća, skamenila 
se: još prije nego je nastao taj jaki vjetar, pa je zemlja 
ječala, kad se koračalo po njoj, kao da je ispod praz- 
nina kakva. A zvijezde, rekao bi, da su drhturile od 
leda, poput sirotinje na Ravni, sa suzama, što su se 
caklile u krajevima očiju, i ne bi se obarale, kao da 
su se smrzle i one. 


A u Pekića se kuli veselo radilo, po onome što 


se smislilo još odavna, ne bi li Božić nadmašio sve 

mnogobrojne i obilne gozbe, koje su se spravljale 
one godine. : 

Stari se Pekić nadao, da će Stanko baš ovih dana 
zamoliti u njih Andjeliju i da bi se već o pokladama 
pirovati moglo, te bi mu kadikad namignuo - veselo, 
kao da on već mora razumjeti, što to znači. No Stanko 
se odavna nije čudio ničijem veselju, jer je i sam bio 
radostan, pa mu se činilo sasvim prirodno, da tako 
'ćute i drugi. 

Badnja večer nije ipak bila toliko vesela, jer bez 
gostiju, a i Stanko je bio zamišljen, više nego ikad, 
što je u Sabljarima. 

Davno prije večere, dok je još vidno bilo, dodje 
u Pekića kulu ona stara ciganka, što je gatala Stanku, 
kad je s doktorom Mirkom išao u Kreševo. S njome 
je došao i nekakav momčić, po nošnji iz Ljubeća, a 
ona je bila ogrnuta u lijepu krznenu kabanicu, koju 
je Stanko još jesenas vidio iza vrata u kući Madinoj, 
pak se zamislio i zabrinuo vrlo, i to još više, što ga 
je stara ciganka vidjela, a nije mu rekla ništa, već ga 
pogledala na osobit način, kimnula mu glavom i 
prošaptala nešto. A Stanku se činilo, da je rekla 
,»poslije'', te nije više sumnjao, da je došla samo radi 
njega. Zamolila je konak za sebe i svoga pratioca, 
pa se smjestila dolje u velikoj kuhinji kod badnjaka 
zajedno sa Pekića slugama i kmetima, što su običa- 
vali zajedno s obiteljima doći za tu zgodu. 

Gore u sodi bili su samo njih četvorica : Nikola 
sa svojom staricom s jedne, a Stanko i Andjelija s druge 
strane, a na stolu bila je zataknuta u žito medju ja- 
bukama i kolačima velika božićna svijeća. 

Strašna je bura drmala s cijelom kućom, a oni 
su za stolom šutjeli i gledali Stanka čudeći se, što 

tako muči i prestrašeno pogleda na vrata, čim bi vjetar 
zadrmao malo jače. 

Andjelija se iz početka smijala njegovu čudnu 
strahu, pa u šali otvarala vrata, da mu pokaže, kako 
nikoga. nema, i odlazila po nova jela i pića, što bi joj 
na stepenicama dodavale sluge. 

Baš je bilo još p6 sata do ponoći, a stari Nikola, 
žena mu, kmeti i sluge, stadoše se spremati po svom 
davnom običaju u nedaleku crkvu. Andjelija je ovaj 
put irmala ostati kod kuće, pa je Nikola i sada veselo 
namignuo Stanku. Tako je isto namignuo i kćeri, 
potpasujući se i trpajući na sebe nebrojene ogrtače, 
i dometne : Da 

_ Tko zna, što ćete vi sada! Ali budite dobri i 
pomolite se, kad već ne idete na misu. 

No Andjelija je sada bila bljedja, ruke joj se malo 
tresle i vidjelo se, da će Stanku nešto reći, čim oni odu. 

Baš kad se umotana povorka s fenjerima uputila 
kroz avliju k izlazu, stadoše pijevci kukurikati jedan 
za drugim tako često, te se činilo, da su ondje sakupljeni 
pijevci cijelog sela. 

Izvan dvorišta začuše se nekolike puške, ali se 
njihov glas činio veoma kratak i slab, jer ga je brzo 
kidala i raznosila strašna bura. A zatim se opet začuše 
pijevci, mnoštvo pijevaca, s visokim i niskim glasovima. 

Andjelija i Stanko ostadoše časkom sami, a oboje 
nemirni i blijedi. 

Stanko je gledao preda se i nije dizao očiju, jer 
je blizu šebe ćutio, kako Andjelija brzo diše, pak ne bi 
zhao, što će učiniti, kad bi podigao oči k njoj. Očekivao 
je svaki čas, da će ga ona zagrliti ili barem sjesti blizu 
njega, ali se ipak nije začudio, kad je ona ostala podalje 
od njega i rekla : 

— Ona stara ciganka želi svakako govoriti s tobom 
nasamu. 

A on je podigao brzo glavu, da pogleda, tko to 
govori, jer je njezin glas bio mukao i čudan. 

_— Hoćeš li, da dodje, a ja ću otići odavle, dok 
me ne zovneš ? — reče i opet ona. 

Stanko je prihvati za ruku i pogleda je zahvalno 
u oči, što je njoj bilo vrlo drago, i tako su se mučke 
gledali nekoliko časaka ne govoreći ništa, jer nijesu 
razumjeli jedan drugoga. 

A Andjelija, ne dočekavši od njega ni riječi, 
podje iz sobe i reče : 

— Ja ćuti je poslati gore, pa neka ti kaže, što 
ima. 

I zbilja, za malo časaka udje kroz vrata ona 
ista stara ciganka, bojazljiva i pognuta, ali lica sve- 
jednako ozbiljna i tužna. 

Kad je pomnjivo zatvorila vrata za sobom, po- 
zdravi ga mučke i stade ga gledati tako zagonetno, 
da se Stanku počela ježiti kosa na glavi. 

_ Dakle — zapita Stanko jedva dišući — što 
se dogodilo ? 

— Tebe, sinko, očekuje velika nesreća, i to baš 
ovo dana, pa sam došla, da te izbavim. — Tako reče 
i sjede kraj njega. 

— Nesreća!... A kakva ? 

_— To ti ne mogu reći, jer ne znam. Ja sam opa- 
zila već onda na tvojoj ruci, ali ti nijesam htjela ka- 
zati, ne znajući kad će se dogoditi ono, što te čeka, 
Nego evo ima zaredice tri noći, što mi se sniva 
isti san. Ukaže mi se nekakva žena u bijelu, lijepa kao 
andjeo, i svaki mi put kroz plač veli : — ,, Ajde k Stan- 
ku u Sabljare, jer mu se može dogoditi velika nesreća, 

ako još ondje ostane. I daj mu, neka popije ono, što 
nadješ sutra sebi kod glave, jer se drukčije izbaviti 
ne može. Zamoli ga, neka to učini za moju ljubav 
i svoju sreću, jer ja sam njegova majka!“ — Tako je 
rekla tri noći zasebice, a zadnji je put joši pale, 
i ja sam evo morala doći. 

Stanko je slušao i spustio nisko glavu, jer su 
mnoge nejasne misli i čudna čuvstva ključala u njemu. 
Činilo se, da počinje vjerovati, što ona veli, sjećajući 
se, da je u kući, gdje se rodio, i da je sveta noć, kad se 
dogadjaju čudne stvari. 

A bura je tako strašno lupala zemljom i pijeskom 
u prozore, i kroz buku čulo se zavijanje nekakva psa, 
pak opet pijevci i zvona, sve pomiješano i čudno, kao 
da su sve to duhovi s onoga svijeta. . 

— A je li ti rekla, što mi se može dogoditi i 
jesi li našla što kod glave ? 

— Ništa mi nije o tome rekla, a kod glave sam 
našla. Nego mi daj malo vina, a napij se i ti, jer si 
sav blijed kao krpa. Izmlatila me prokleta bura, po 
ono pustoga puta. 

Stanko natoči sebi i njoj, i kad su se napili, upita 
je opet, ali radosnije i drukčijim glasom, kao da mu je 
neka nova misao došla na pamet: 

— A odakle ti dodje večeras ? 

Ciganka je mučala, pa je Stanko odmah opazio, 


da mu ne će odgovoriti na ovo pitanje. No to ga je 


obradovalo još više i potvrdilo njegovu misao : 

— Pa što si to kod glave našla pu 

— Našla sam evo ovu staklenku, punu vode, 
bistre kao rosa. I stara ciganka izvadi nešto zamotano 
u fini bijeli papir i kad ga razmota, zasja joj se u ruci 
mala staklenka od kristala. : 


e 


Pas 

— Ti dolaziš iz Ljubeća ! — vikne Stanko i lice 
mu se zasja od radosti i sreće, jer je i tu staklenku 
već jednoč vidio. Uzme je u ruku, oči mu se zališe 
suzama i nadoda nježnim glasom : 

— A ovo je voda s Vilina vrela ! 

— Jane znam, što govoriš. Ali znam, da ti moraš 
ispuniti želju svoje majke | — reče ciganka ozbiljno 
i strogo. : 

— Ihoću! — klikne Stanko, pa izlije vodu u 
drugu čistu čašu i uz radostan smiješak gledaše u nju, 
kao da će se tamo zabijeliti i zatalasati Madine prsi. 

Zatim se digne kao da vrši neki svečani obred i 
lice mu postade ozbiljno, ali blago. 

Digne se i ciganka i kao bojeći se, da se ne bi pre- 
domislio, gurne ga lagano u ruku : 

— Pij! — reče i podignu svoje vino, da se kucne 
s njime. Ali uto se vrata naglo otvore, a kroz njih uleti 
Andjelija, kao da ju je bura unijela, i u dva skoka 
nadje se kod Stanka tako, da nijesu mogli razabrati, 
ni kakvo joj je lice u taj čas. 

Još se ne snadjoše od prvoga presenećenja, kad 
li Andjelija zgrabi Stanku čašu iz ruke i baci je svom 
silom u kut. Čaša zazveketa, zakotrlja se; ali se ne 
razbi, a voda se razlije po podu. A onda se obori na 
ciganku, vičući kroz plač : | 

— Odlazi... odlazi odmah! Ja znam sve, što 
si ti htjela... Ubiti si me htjela!... Niti prenoćiti 
ovdje ne smiješ . . . Odlazi ! 

Ona nije pravo ni dovršila, a ciganka zbilja po- 
bjegne iz sobe, lamajući rukama i obazirući se ustrašeno. 

A kad je otišla, baci se Andjelija na divan, pa 
stade tako očajno ridati, da se Stanko zbilja prepao, 
ali nekoliko časaka nije mogao ni da se makne. 

Najprije se vrlo začudio, onda se razljutio, a 
napokon mu je na licu zatitrao onaj prijašnji radosni 
smiješak. A stoga, što je eto na svoje oči vidio, kako ga 
i ova djevojka žarko ljubi, žao mu je bilo i nje. ,A 
ipak — reče u sebi — kako je uzaludna njezina ljubav!" 

— Znao sam, da mi hoće dobro, ali nijesam znao, 
da je zaljubljena ovoliko, i baš zato ne ću je zavara- 
vati više | — govorio je u sebi dalje, smišljajući što 
da učini. 

Andjelija je sada u jednom kutu niska divana,. 
s rukama na licu, jecala tiho, isto kao da nikoga uza 
nju nema, a Stanko se napokon mače i pristupi k njoj. 
Sjedajući i dižući joj ruke rekne nježno : 

— Prestani, dušice... Ta što sam ti učinio ? 

A ona, kad je čula njegov mili šapat, slabo krikne 
i podiže ruke, da ga zagrli, a niz lice joj potekoše i opet 
suze, ali je Stanko opazio po vedrini lica i sjaju nje- 
zinih očiju, da to više nijesu prijašnje suze očajanja. 

No promislivši i nehotice, da je to odlučan tre- 
nutak, prihvati je za obje ruke i ne puštajući, da ga 
ogrle, reče brzo : 

— A znadeš li ti, što je o na učinila radi mene ? 

_ Ona? — klikne Andjelija i problijedi kao smrt. 
Ali sustegnuvši se progovori tiše : 

— Znadem. I ti je ljubiš samo radi toga ? 

_ Ne samo radi toga! Ja odavna nju ljubim ! 

Andjelija naglo istrgne ruke, podiže se na noge 
i reče suho : 

— Bilo bi i još djevojaka, koje bi učinile tako... 
ali ja ne bih! Jesi li me razumio ?.. Jane bih ni za 
šta na svijetu, niti za ikoga... A najmanje za Vas, 
jer ste Vi čovjek tudjin, i bogzna, otkuda ste se 
doskitali Vi... 

' Stanko ju je gledao zapanjen, pa ustade i on 
i htjede nešto reći, no ona se stade smijati tako o 
da su mu cijelim tijelom trnci prošli. i ' 
okt Idem se malo našaliti s cigankom ; prestra- 
šila sam je luda. No meni više puta dodja kičltu da 
se sa neznanom čeljadi malo porugam, ma knsrije 


mi je ipak žao! 


đ Tako reče i svejednako se smijući čudno ode. 
Stanko htjede poći za njom, ali se povrati i sjede 
pak stade slušati urlanje bure. 


Ostao je tako dugo i dugo sam. A onda začuje 
izvana nekakvu.buku, koja ga prene, 
' To su bili crkvari, što su se vraćali s ponosne 
mise, pjevajući uz puškaranje i dozivljući j 
ma j zivljući jedan 
' Stanko istrča na vrata sobe i stade više stepe- 
Bia, jer je začuo, kako Andjelija nešto viče kroz 
smijeh. 
' -— Znadeš, ćaća, ona je stara ciganka pobjegla ! 
ode po svoj buri u Ljubeć, odakle je i došla! 
DI A da nije ukrala štogod, pogledajder ! — 
vikne Nikolino krupno grlo iz dvorišta. 
ko — Ne, nije mogla ukrasti ništa... Bit će se 
obro najela i napila našega joj više nije ni 
som ga, pak joj više nije ni 
No. Kako ti to govoriš večeras ? Ili nije badnja 
večer | — reče Nikola, kad je već u kući bio i opažalo 
se, da se pravo čudi svojoj kćeri. 
» z a imaš pravo... U Pekića kući nije nikada 
ilo slabo i nijesmo nikada brojili j j 
' jili tudje zal : 
Neka ih Bog nosi ! ' ia 
— A gdje je Stanko ? 

— Ne znam. Zadrijemao je i bit će već legao. 
I dalje se nije ništa čulo, jer odoše po svoj prilici 
badnjacima u drugom krilu kuće. 


A njemu se gore na stubama od svega, što je čuo, 
počela vrtjeti svijest, i malo što nije pao, te se brzo 
povrati, uzme sa stola kristalnu staklenku i pobježe 
u svoju sobu, kako se ne bi te čudne noći susreo s kime 
od njih. i | 

Sjedio je dosta dugo, ne mogući nikako da sabere 
misli. Čas bi mu gorjelo čelo, a čas bi ga uhvatila zima, 
te odmah leže, čim je začuo korake po stepenicama, 
i zapade u nekakav polusan, u kome se čudno miješahu 
dogadjaji prošlog dana. 

Činilo mu se, da vidi ciganku, gdje trči putem, 
kako je baca bura i kako se žuri sve više javiti Madi, 
što se dogodilo u Sabljarima. Začuo je Madin krik, 
kad joj je ciganka rekla, da je njezina žrtva bila uzalud, 
i kako joj je srušena i zadnja nada, pa onda grohotan 
Andjelijin smijeh, od koga se sve treslo. 

Tada se probudio od straha i čuo, da to bura 
drma s kućom i škripi drvljem, pa je sio u krevetu 
i stao otirati sa sebe obilan znoj. 


Sjeti se, da mu je pod jastukom Madina staklenka, 
uzme je i poljubi, pače nagne i na usta, misleći u 
polusnu, da će biti ostala još barem suza vode, što je 
kapala s njezinih prsiju. 

Htio je, da okusi svakako one vode, jer mu se 
činilo, da bi onda bio mirniji, a da bi i Madi lašnje bilo, 
ali je staklenka bila posve suha, 

— I kako je ona po ovakovoj zimi na vrelo 
išla P Kako je odoljela ?... U Ljubeć! Odmah sutra 
u Ljubeć! — odlučio je prevrćući se nemirno. 

Ali bura, kao za odgovor, sa silnim praskom 
baci komad krova s kule, i kamene se ploče s velikom 
bukom sasuše u avliju. Onda iznova sjede, no kako 
nije čuo, da se tko diže, legne i opet, ali ga više nije 
ostavljao prijašnji nemir. 

Kadgod mu se činilo, da sve ovo nije istina, već 
da to u vrućici sanja, i svaki put bi metnuo ruku na 
čelo, što je i zbilja gorjelo kao vatra. 

Svitala je i studena božićna zora, ali Stanko ne 
zaspi, jer je bio sve nemirniji. Bura je postajala sve 
jača i sve se okolo njega treslo, ali nije htio da se digne 
ni onda, kad su već poustajali svi. 

Čutio se tako slab, kao da ga je zbilja napala 
bolest, pa i zato, što je nastojao odgoditi svoj sastanak 
s njima", koliko je god to bilo moguće. 

Već od svanuća čuo je nekakav usiljen i ružan 
smijeh; radi koga je začipao uši, želeći se uvjeriti, 
da se Andjelija ne smije tako. Zatim je smišljao, 
kako 'bi što skorije pošao odatle, da se izbavi ružnog 
položaja, u koji zapade, a kakova nije očekivao ni u 
snu. 

Ali je znao, da po takovu vremenu putovati nije 
moguće, i da mora učiniti sve, što se može, da njegov 
odlazak bude običan i tih. Zato je napokon odlučio, 
da će pričekati još, jer nije mogao smisliti ništa pa- 
metno onoga jutra. 

Kad je pogledao kroz prozor, vidio je silne oblake 
zemlje, što ih je bura svuda dizala i vukla po Ravni, ai 
nebo se bilo nadušilo. Nije se znalo, da li su one sniježne 
sitne i guste pahuljice iz onih oblaka, što su se nadvili 
više Sabljara, ili ih je donosila bura iz svoga legla : 
s onih dalekih planina, što se propinjshu daleko na 
sjeveru. 


94 


Kad se sjetio tih planina, spomenuo se Stanko 
. one noći, kad je išao u Ljubeć, pa mladoga kirijaša 
što je pjevao kroz polje. Pače i toga, kako je porriskte: 
kad je zamukao štropot kola : — ,,Odoše medju dk Eko 
planine domu svome." 

' I postade mu veoma teško, jer on ni sada nije 
imao doma, da k njemu ode i smiri se ondje. A kad 
je pomislio na Ljubeć, sjetio se, da će se vratiti kao 
krivac: da ipak ne može tamo doći veseo i mirne 


duše već zato, što će on i 
še v t amo stara cigank i i 
ia ganka stignuti 


VII. 


Stanko se zavukao u se, pogleda na nebo i na 

planine, da li je još burna kora ondje, i sve šuti 
. Andjelija blijeda kao nikad, nemirna, i KI se 
srmije, no samim ustima i grlom : u očima joj neka 
čudna vatra, a gdjekad i suze. 
rdonatcji ra se, zgledaju i čude, pitajući jedno 
» što se dogodi j j i 

dneni ilo, da je od Badnje noći nestalo 

Tako je bilo za tri dana, a četvrti, kad se utišala 
bura, zamoli Stanko kočiju, ne za Ljubeć, već do grada 
gdje je odlučio na brzu ruku kupiti zaručne dšedka 
i odmah sutradan k Madi, da ispuni davno obećanje. 

dim Ta što si mu učinila, kad smo mi u crkvu 

pošli ? — pitao je dolje u kuhinji stari Nikola svoju kćer 

No Andjelija se opet stala smijati usiljeno i suho ' 

— Ja njemu ništa, a ni on meni. Nastao se 
dosta, pa je već vrijeme, da ode ! 

e: Kakve su to riječi... ili ne znaš... ta svi 
smo mislili... što? — čudio se Pekić, kao da se pre- 
okreće sve okolo njega, 


———————————— — E 

— A jeli ciganka govorila s njime ? — pita Nikola 
dalje i sve hoda po kući za njom. 

— Ne znam, ja nijesam čula ništa... Pa što su 
to naši poslovi ? — odgovara Andjelija oporo sa čudnim 
smijehom u samom grlu. 

Pekić se napokon uvrijedio na taki govor, a još 
više na Stankovo bježanje i njegov muk, pa mu je 
na rastanku jedva pružio ruku, a nije ga ni pitao, 
zašto ide. 

A on brzo i zbunjeno zahvali svima i duboko 
odahne, kad se kočija makla iz kule. 

Još je popuhivao sjevernjak, a sunce je s vedrog 
neba sipalo obilnu svjetlost na svu zemlju, ali se nije 
ćutila njegova toplina. Ledena ga je struja posvuda 
štipala, i lokvice, tu i tamo kraj puta, još su smrznute. 

Konji su se, pai kočijaš, razlijenili ono božićnih 
dana i jedva premetahu noge, te mu se put do grada 
činio beskonačno dug i jadan, sa gdjekojom krčmicom, 
pustom i tužnom s desne ili s lijeve strane. 

Ravnica se pružala na sve oko, samo na desno 
vidjala su se siva ljubećka brda sa gdjekojim tamnim bi- 
ljegom. To su se crnile smreke, jedine u ono doba, s kojih 


“ne otpade zelenilo, osim bršljana, što se i kraj puta 
“penjao uz koje ogoljelo stablo. Ali se jasno vidjelo i 
“njegovo sivkasto i zmijoliko stabalce, što je čvrsto 


obavijalo hrapavu i suhu koru, pa je Stanku bilo i 
opet tjeskobno i tužno na srcu. : 

Znao je, da se udaljuje od Ljubeća i Made, ali i 
to, da mora, jer nije bilo moguće, da i ovaj put dodje 
bez zaruka i darova zaručnih. 

Vozili su se i vozili cijeli dan, ustavljajući se kad- 
ikad pred niskim i pustim krčmama radi konja, ai 
nradi njih dvojice", a to je bilo uvijek, kad bi se ko- 

čijaš stao češće obazirati na sunce. I svaki put, kad 
.bi se on obazro češće, ukazala bi se krčma, a konji 
bi i sami stali pred njom. : 

U sami mrak ugledaše s nevisoka brijega more, 
za kojim se vidjelo nešto rumenila od sunca, što ne- 
davno zadje, a malo kasnije i svjetiljke tu i tamo po 
višim dijelovima grada, kojemu su se spuštali niz 
brijeg. 

Još malo ravnice i bili su na mjestu. 

Stanko obilato nadari kočijaša, no ovaj ga ipak 
pogleda mrko još u čudu, zašto on iz Sabljara ode. 

Mjesto da mu se zahvali, ne odolje i upita : 

— A kada ćete, gospodaru, u Sabljare opet ? 

Stanko i nehotice uzdahne i brzo ode rasvije- 
tljenom ulicom, 'da opremi što brže ono, radi česa je 
došao. 

Novaca je još odavna imao svu silu, pak su se i 
zlatari čudili, kako taj mladić bez duga pogadjanja 
kupuje mnoge i najskuplje stvari, smeten i nemiran, 
kao da želi što prije dovršiti posao i otići. 

Tako je zbilja i bilo, jer mu se činilo, da će, što 
prije legne, i svanuti prije, a po tome i zaputiti se u 
. Ljubeć, pa dokončati sve muke ovih dana, što ih ludo 
zadade i sebi i onoj, koju je ljubio najviše. 

Grad mu je bio tudj, pa mu se pričinjalo, da ga 
svaki sumnjivo gleda, i predao je, da ga još ne bi i zapi- 
tali štogod. Pa i za sve ostalo bilo mu neugodno ondje, 
jer se već davno odvikao živjeti u gradu. 

Naruči kočiju za samo granuće sunce, da se mora 
dignuti, dok svane, da i na taj način prikrati noć, 

Ali je i ona bila ipak tako duga, te se diže, dok se još 
ni vidjelo nije, pa je sve do odlaska pregićdao darove, 
pa razmatao i zamatao različite baršunaste kutijice, 


ž 

Za sreću našao je lijepu kočiju sa dva velika i 
čila konja, što su odmicali brzo, pa se tješio, da će 
još za visoka sunca stići u Ljubeć. 

I zadnji dašak bure bio je prestao one noći, te 
je svanulo prekrasno zimsko jutro, pa ni stuđeni nije 
više bilo, Vozili su se drugim putem, nego što je došao 
u grad, ustavljajući se na ciglom jednom mjestu, 
gdje ih je zateklo podne. 

Kako se bližao Ljubeću, nestajalo je sve više tjes- 
kobe iz Stankova srca, a čežnja i ljubav za Madom 
preobraziše mu i zaniješe dušu. 

Već je naslućivao izdaleka prostranu dolinu 
koviljevačkih sela po okruglim brdima, što su se 
nizala okolo nje. Zaklanjala.su ta brda jedno drugo, 
kako bi oni zaokretali desno ili lijevo, da obadju 
kakovu kosu ili šumicu, u kojoj se sakrilo maleno 
selo, pa mu se činilo, da se premještaju dalje i brže, 
mučeći ga i onako nestrpljiva i brižna. 

Napokon eto zadnjega brijega do kreševske i 
ljubećke ravnice, a napokon se ukaza i samo polje, 
sivkasto i žuto, ali pozlaćeno suncem sa zapada i 
posrebreno  razlivenom vodom Malog Jordana i Kr- 
vavog potoka. : 

Napokon se prevezoše preko drvenog mostića ispod 
Kreševa, a domalo eto i potoka ljubećkog. 

Pa kad je Stanko začuo njegov šum i ugledao 
bistru vodu, na kojoj su lomeći se treptjeli sjajni 
sunčani traci, sjeti se peračica i njihova razgovora, 
te Vilina vrela i Madine ljubavi. 

Sve je okolo njega bilo vedro, bistro i sjajno. 
Kočija zujala, a konji su veselo grabili ravnom cestom. 
pa se Stanko ovaj čas ne bi mijenjao ni s kim na bije- 
lome svijetu. 


Dinko Šimunović; Tudjinac, 7 

A kad su već ušli u ljubećku dragu, htjede Stanko 
svakako, da se kočija“ odanle vrati, jer je želio doći 
tiho, pa ih iznenaditi sasvim. 

Plati kočijašu te krenu stranputicom k školi, 
sve postajkivajući i zadihavajući se, i ako je staza 
pila položita i glatka. Bio je veoma uzbudjen, ali 
mu je i to uzbudjenje bilo ugodno. 

Sve do gore nije bilo gotovo nikakve misli u nje- 
govoj glavi, i ako je nastojao sabrati se i utišati uda- 
ranje srca. Nije ni pokušao smišljati, što će reći, 
kad dodje, jer se uzdao, da će njegov dolazak reći 
sve, pa i to, da ne treba pitati, zašto nije došao prije. 

Pred samom kućom postaja malo, čudeći se 
dubokoj tišini u njoj. 

— Jesu li gore? — bita krčmaricu u prizemlju. 

Ona ga najprije čudno pogleda. 

— Da, gore su | — odgovori napokon krčmarica 


oštro i uzmahne čudno rukom. Promrmlja zatim nešto 


i pogleda ga tako srdito, da se časkom zaustavio pitati 
je za razlog, ali se predomisli i uzadje uza stepenice, 
što je mogao tiše. 

. Pokucao je lagano, pak jače, sve prisluškujući i 
trneći s te neočekivane tišine, a ruka mu je drhtala 
na kvaci od vratiju. 

Začuše se napokon dvostruki koraci. Kada se 
vrata otvoriše, ugleda pred sobom udovicu i Beatricu, 
ali mu i odmah zape veseo usklik u grlu, jer obje 
gotovo zajedno mahnuše rukom i pogledaše ga, baš 
kao malo prije krčmarica pred kućom. 

= Beatrica mu kimne glavom i podje pred njim, 
ali tako tiho i važno, kao da ulazi k mrtvacu. Napokon 
se u hodu okrene k njemu i usklikne : 

— Sada ste došli ! 

Stanko nije znao ni kako je došao u sobu, niti 
je progovorio, jer je očekivao nešto strašno i slutio, 
da će on biti kriv onome, što se dogodilo. A da se zbila 
nesreća kakva, nije sumnjao više. 

Pa i čuo je bez pitanja, sve što je htio, a bojao 
se čuti, jer je Beatrica stala sama pripovijedati, čim 
je sio, misleći, da je on došao baš zato, da čuje, što 
je bilo. Kia Ri P, 

Slušao je utrnutih uda i zamrle duše, bez usklika 
i uzdaha, samo što se kadikad pogledao u velikom 
zrcalu pred sobom, u kome se vidio sav, baš kao da se 
želi osvjedočiti, je li to zbilja on. Kosa mu je bila 
nakostrušena, a lice blijedo, izobličeno, ali drhtanje 
i nemira nije više ćutio, kao čovjek, kojemu je već 
za vratom smrt, pa se pregorio i mirno je čeka. 

S početka nije dobro razumio, što mu je pripovi- 
jedala Beatrica, jer je svoje kazivanje prekidala čestim 
uzdasima i plačem, no kasnije se umirila i govorila nešto 
spokojnije, kao da je nanovo preturila: prve muke. 

— Mogle smo slutiti, da ona nešto snuje, jer je 
češće izlazila vrlo zabrinuta, pa i nekakve su djevojke 
dolazile iz sela dolje u hodnik, na nekakav dogovor 
k njoj... Najviše je mučala, a obrve joj se kao same 
od sebe “stiate, no činila se ipak zadovoljna i vesela, 
Tako vesela, da sam i majci i sestri govorila, neka je 
samo puste u miru, pa da će izići sve, kako treba! 
A baš tada od Vas nijesmo dobivali nikakova pisma, 
nego su nam pripovijedali MI 

— Molim Vas; ne spominjite toga... već zna- 
dem... ah! ' 

— Dobro! Samo što sam htjela, da znate i to, 
zašto je ona sada u bolnici, medju životom i smrti — 
i da ne mislite, kako smo mi čemu krive, nego... 

* 

Beatrica je morala prekinuti svoje tumačenje, 
jer Stanko uskliknu tako bolno, da se smilila na nj, 
zamukla, uzdahla, a onda i opet prihvatila započeto 
kazivanje. 

— Isve je tako bilo do onoga dana, kad je pošla 
k ciganima, što za nesreću dodjoše i po drugi put u 
Ljubeć. Mi smo svi mislili, da ona uzimlje za šalu, 
sve što je bilo, čim joj se mili, da joj gataju, a znali smo, 
da je za to pošla. Još bolje smo se uvjerili, da je tako, 
kad se povratila mirna i još veselija, samo se začu- 
dismo, što je preko svoga običaja pošla onako rano 
leći. 

Beatrica se stala opet uznemirivati, jer. odmah 
zatim usklikne žestoko : : 

— Ah, kako mi se učinila lijepa onu večer! 
Vi ne možete ni zamisliti, kako je imala sjajne oči 
i kakav smiješak na ustima ... A gdje ste Vi tada bili ! 

Stanko je ovaj put ne prekide, već obori glavu 
polako, pod utiskom tih riječi i toga prijekora te gluhe 
tišine, što je iza toga nastala u cijeloj kući i svuda 
okolo nje. Podiže oči i zapazi pred sobom suzno lice 
i ukorni Beatričin pogled, kao da čeka odgovor ili 
opravdanje kakvo. 

A on se nagne, kao da će prihvatiti njezinu ruku, 
ali se sustegne i klone u prijašnji položaj. 

— Promislite, kako nam je bilo, kad u jutro ne 
nadjosmo Made i ako smo se digle vrlo rano ! Njezina 
je soba bila samo pritvorena, uredjena kao da nije ni 


spavala, a nje ni u sobi ni ukući... Nigdje ! Nijesmo ' 


htjele praviti buku, pa smo se pričinjale mirne i oprezno 
ispitivale čeljad, ali ne znadoše nam o njoj kazati 
ništa... A na to vražje Vilino vrelo ni pomislile 
nijesmo 1... 


IOI 


Dan je bio jako studen i ako je vjetra bilo malo, 
pa smo u zagrnjačima hodale i po kući. No i njezina 


velikog zagrnjača nije bilo, te smo se veselile, što se . 


barem toga sjetila... Istom pod večer ugledasmo 
na dno ulice hrpicu ženskadije, a kao da je i nekakva 
ciganka medju njima bila. No brzo se razbježaše, 
a eto ti nje same doma, zamotane tako, da joj se vidio 
samo komadić lica... Zagrlismo je, izljubismo, a i 
ispsovasmo — ni sama ne znam sada, što smo joj 
tada rekle — ali kad je dovedosmo u kuću i vidjesmo 
prama svijeći... 

I tu Beatrica zamukne, kao da se grozi pred onim, 


što je vidjela onda, i pokrije oči. 


Stanko je htio zavikati i učiniti nešto, ali se ne 
usudi da išta reče, već pogleda na Beatricu, ali je ona 
još držala ruke na očima, a prsi i ramena joj se tresla 
i vidjelo se, kako nastoji zagušiti žestok plač, što je 
trzao s njom. 

Zatim pogleda rastreseno na prozore, koji su 
zadnji put sinuli u jarkom svijetlu od sunca, što se 
spuštalo za Javorovu kosu, pa onda nastade u sobi 
sumrak, U isti čas, kad je zapalo sunce, kroz jedan 
otvoren prozor zapiri studen vjetrić i zašušti prevr- 
čući papire na stolu. 

I baš kad je ugaslo zapadno svijetlo, skine Bea- 
trica ruke s očiju : 

— Bila je u licu blijeda i modra, a po vratu i ra- 
menima vidjelo se mnogo zgrušane krvi .. Kriknusmo 
i odstupismo časak od nje uprepašteni, jer nam se 
nije dalo vjerovati, da je to ona! Ali su njezine oči 
i njezin smiješak bili kao i prošle večeri. Radost i 
ponos nekakav, što smo vidjele na njezinu licu, tako 


. su nas iznebušili, da bi se gotovo i obveselile bile, da 

još ne bude progovorila tako neobičnim glasom, da 
smo protrnule i vidjele, da je ona teško bolesna! A 
ona je tako čudnovato i muklo rekla: — ,,On je 
napokon moj!" : 

Beatrica se strese i htjede da opet prinese ruke 
& licu, ali ih spusti u krilo i ponovi : 

— Bile bi se obveselile njezinoj radosti, ali je 
tako izgovorila one riječi, kao da ti jedan ludjak za- 
viče : ,,Ja sam car cijeloga svijeta !'' — Odmah smo 
vidjele, da je na njoj već onda bila žestoka vrućica | 

Od takova pripovijedanja zamrači se Stanku u 
glavi i nije se mogao ni maknuti, jer mu se činilo, 
da bi se odmah prevalio na pod. Ali videći; da je ona 
i opet zamukla kao da nešto razmišlja ili čeka, što 
će on, Stanko je zažagrenih očiju i otvorenih usta 
potegne :za rukav. 

Kroz onaj otvoreni prozor dopre nenadani glas 
dalekog večernjeg zvona, i odmah uskrsoše u Stankovoj 
duši uspomene prošle jeseni, kad je ono Made zvo- 
nila, da prestraši ljubavnike, što se sakriše u grobištu. 

Kao da je jeka zvona zanijela i Beatričine misli, 
mučala je prisluškujući još koji čas, a zatim se uspravi 
i poče govoriti suho i oštro, kao da se prevršila mjera 
nepravde. 

— Legosmo je tada i oprasmo krv... A dali 
Vi znadete, gdje je ona bila ?... I što je učinila radi 
Vas?. 3 F osli 

-- nona sam još... u | Sabljarima; ali nijesam 
ni slutio, da se tako dogodilo | — reče i Stanko grubo i 
prosto, kao da se ne boji osude niti želi smilovanja, 
jer je pomislio, da on ljubi Madu više nego oni; pak 
se ta nesreća za pravo: njemu dogodila. A ta mu je 


misao sinula u glavi, kad je oćutio neizmjernu ljubav, 

što je zavladala s njim i uvjerila ga, da bašon ljubi 
Madu više nego majka, sestra i Beatrica skupa, 

A ona ga pogleda, no njezine su oči kao i uvijek 
bile krotke, i reče mirnije : 

— Čuli smo već i odavna, kako čeljad radi lju- 
bavi poludi, ali da se što ovakvo dogodilo, nije se još 
čulo ! U nas ih je već toliko i niz Boninovo skočilo, 
ali to je nešto sasvim drugo... 

— Nije se čulo ? A ipak tu nema ništa čudno ! 
Ona je živa, i to mi je zasad dosta... i ja ću sutra 
k njoj! A ona će mi oprostiti — pa ako ne oprosti ,.. 

— Vi ne smijete poći — vikne Beatrica i pruži 
ruku, kao da ga zaustavlja, — A ne bi Vas ni pustili, 
jer Vi još ne znate, što se dogodilo kasnije!... Su- 


tradan je došao liječnik i — žestoka upala pluća — 


veli, pak joj pustio krv i poslao neke lijekove odmah 
istu večer. I njoj odmah bilo bolje : zgrijala se, ozno- 
jila, i rana na glavi poznavala se sasvim malo. Barem 
se nama činilo tako, jer kaže, da nije pala spuštajući 
se niz konop u jamu, već je udarila glavom u klisuru, 
a onesvijestila se istom onda, kad je iz studene vode 
izašla... Promislite, kakav je dan onda bio!,.. A 


ipak od velike neke i čudne radosti počela se opora- 


vljati, pak smo se počeli nadati, da bolest nije tako 
opasna .. . Vrućice je dakako imala, pak tamno rume- 
nilo i modrilo još nije sašlo s njezina lica — ali ni 
ono veselje /'.. A bojala se i stidila nije ona pred nama 


ništa! Kažem Vam... i sjedila je u postelji i jesti 


počela i svedj očekivala nešto — gledala je i prisluški- 
vala i po noći. 
— Noi dočekala je! — vikne iznenada Beatrica 


i pogleda zlobno u Stanka. — Došla je stara ciganka 
i rekla joj, kako je Vaša Andjelija bacila onu vodu, 

koja će ju možda stajati života... Kako je bacila i 
nju protjerala usred noći vanka, i kako ste Vi ostali 
sami u kući snjom... Atada... Ah, ne ću Vam 
pripovijedati, što je bilo tada... jer ne ću ni da 
mislim na sve ono, što smo doživjele! Ja sam zaista 
pomislila, da je sirota sasvim izgubila pamet .. Su- 
tradan dodje opet liječnik, pa kad je rekao : ,,Ne pre- 
padajte se još, ali — znate — ona može lako" — 
i mahnuo rukom, mi smo već znale, što nam je htio 
reći. A proplakao je i on. Vi ga poznate ? Doktor 


Mirko je liječio nju, dok je ne odvezosmo u bolnicu... - 


Nije se smjelo ni spomenuti Vas pred njom, odmah 


bi poplavila još više i trzati bi se stala jako — pai 


liječnik je zabranio! A sad je u bolnici čuva majka, a 
Vi i ne sanjajte zasad poći tamo. 

— Ali promislite — reče Stanko krotko i tužno — 
kako je to moguće, da ja... 

— Pa ako toliko želite, da brzo ode, a Vi hajte, 
hajte, hajte! — stade Beatrica vikati dižući se sa st6- 
čića, pa stade hodati gore dolje po sobi, pogledajući 
ga kadikad s nekom smjesom srdžbe i smilovanja. 

No kad je ugledala njegov kao u djeteta ustrašeni 

pogled te očajan kret ruku, što ih je sklapao prama 
njoj, prevlada u Beatrici smilovanje sasvim i pristupi 
k njemu. 
* * — Ne mislite, da Vas je zamrzila ona — reče 
mu — ali baš zato ona Vas još za koje vrijeme ne 
smije vidjeti. Njoj sada treba mira, mira... Ta dosta 
se izmučila zbog Vas... A Vi ?... Što ste Vi radili 
sve do danas tamo ? 

— Meni se sada čini, da sam prospavao sve ono 
vrijeme . .. i ako je ikako moguće, molim Vas, da me 
ne pitate za to! Ali ću Vam ipak nešto reći... 


i 

I sada joj pripovjedi savjet doktora Mirka, da se: 
odaleči od Made, dok ne prokuša njezinu ljubav i 
he sazna što potanje o njezinoj obitelji, u kojoj da 
ima zagonetnih stvari... 

— A—tako ?... Onda ste Vi još manje dostojni 
njezine lude ljubavi, jer prava je ljubav zbilja luda, 
kao što je eto njezina, a ne razmišlja i ne računa, kao 
eto Vi!... A sad ste eto doznali, sad ste doznali! 

— Imate pravo, imate sasvim pravo! — reče. 
Stanko bolnim glasom i nadoda : — Ali ja nijesam 
pomislio prvi tako: bio je to moj vrag, moja zla 
sudba, što mi sreću ruši ! 

— A biste li Vi željeli čuti, zašto su one bile 
ovdje? Nema sumnje, da ste Vi mislili mnogo i o tome. 

— Ne, ne ću da čujem, poslije onoga Vašega 
prijekora... 

— No ipak, Vi morate sve znati, jer ne ću, da 
mislite... A pripovijest je veoma jednostavna i 
kratka... Samo ću još užeći svijeću... 

— Ja ne mislim ništa... i ne ću da čujem 
išta! — klikne Stanko. — Ja samo znadem, da je 
ljubim, tako ljubim, kao što zaista mladić nije ljubio 
djevojke... A za drugo mi nije stalo! Ja idem! 
Zbogom |! 

— Dajte mi barem riječ, da ne ćete poći k njoj, 
dok se ne oporavi, 

Stanko je časak oklijevao, jer nije znao, što 
da reče. 

— A je li zbilja dobro i potrebito, da bude tako ? 
Ta kako mogu pustiti, neka misli ...ono, što misli... 
Ne bi li bilo bolje, da sazna ?P... 

— Da, baš je potrebito, da ne podjete — radi 
njezina zdravlja! Ona se u duši sada smirila, otupila, 

pa ne smijete ovaj čas raspirivati.u njoj onaj srtašni 
plamen, koji ju je dotjerao gotovo do smrti. A ona će 
se, ufam se, domala oporaviti, i čim bude mogla, poći 
će u Dubrovnik, pa i Vi hajte tamo... A zasad je 
pustite u miru sasvim. | e 
— Dakle, poći će? A da joj pišem... Bar to! 
— Ah ne! To bi bila gotovo ista stvar, pa i uza- 
ludna, jer joj majka ne bi predala Vašeg pisma, a ona 
. je uvijek kod nje. Podjite Vi u Dubrovnik i čekajte ta- 
mo... Dakle, obećajete li ? 
— Strašno mi je teško, ali — obećajem, kad je 
tako! Zasad obećajem... Zbogom |! 
— Zbogom, Stanko, i vjerujte mi, da mi je vas 
oboje jako žao! Nego se nadam, da će sve ovo sretno 
proći, pa vam želim sreću ! : 


-— Eh...i ja se uzdam... Bog i Vama dao ! 


Vani je bilo nešto svjetlije nego u sobi i večer je 
bila studena, alijvedra i tiha, no Stanko niti je čuo ni 
vidio, već je srljao putem k svome starom noćištu, 
obazirući se kadikad na rasvijetljene prozore školskog 
stana, kao da je još Made ondje. ' 

Zapitkivanja njegova domaćine potjeraše ga s pola 
večere, i on se zatvori u sobu s odlukom i u misli, 
da će ranim jutrom k Vilinu vrelu. 

Tamo mu se činilo neko svetište ljubavi i njemu 
.drago mjesto, koje će ga-ispuniti dmilinom i ganućem, 
te kao da će se nad tim vrelašcem sastati i nježno po- 
ljubiti njihove duše. - 

I čim ostade sam, izvadi utaman kupljene zaručne 
darove i dugo ih je promatrao suznih očiju . . .. 

Kad se razbudio i pogledao oko sebe, iznenadi 
ga neka ne sasvim obična svjetlost, što je. ispunjala 
cijelu sobu. Bio je već dan i čudna tišina svuda naokolo, 
ali nijedan tračak sunčani nije padao unutra, i ako 
su: prozori gledali na onu stranu, gdje se već moralo 
pomoliti sunce. : 

A kad se napolak obukao i otvorio prozor sasvim, 
uskliknu iznenadjen, jer je ugledao, kako pada tako 
gust snijeg, da se niti na stotinu koračaja ništa nije 
moglo vidjeti od treptavog zida sniježnih pahuljica. 
Na ono malo prostora, što ga je mogao pregledati kroz 
pahuljice, bilo je već za pedalj snijega i na nj su se slije- 
gali sve novi i novi lapti, uz taku tišinu, da su se i sa 
suprotnoga brijega čuli veseli poklici djece i mukanje 
goveda. A drveće, što se dizalo prama prozorima, već 
je počelo spuštati svoje ogranke pod težinom nasla- 


gana snijega, koji se nije topio, već se kadikad obarao. 


sa lakim šumom na meku površinu. Ptičice njišući se 
prolijetale su uplašeno i zabrinuto cvrkutale, tražeći 
zaklona u rupama na zidu i pod strehom : baš pravo 
zagorsko, zimsko jutro. ha 

Stajao je tako dugo vremena, udišući radosno onu 
osobitu svježiriu i snježni dah snijega, što ga bockao u 
nosu i grlu, te je upijao i očima ljepotu one jedine dje- 
vičanske boje. A vječno treptanje ibrzo promicanje ne- 
brojenih pahuljica zanosio ga i sada u neki novi svijet, 
gdje se opet stala javljati njegova tuga i jačati čeznuće, 
ali i vjera u beskrajnu snagu i moć njihove ljubavi. 

Čutio je, kao da mu izniču krila te postaju sve 
snažnija i veća, a on sve laglji i sličniji tim sniježnim 
pahuljicama, kroz koje bi htio poletjeti, da zagrli 
zemlju s ljubavi, baš kao i taj: nenadani snijeg, što 
ju zagrće i pokoji. | . 

I Stanko je osjetio, da je svemu onome, što vidi 
i što mu se u duši zbiva, uzrok ljubav, koja ispunjuje 
nesamo njegovu i Madinu dušu, već i srca, koja za 
to ne znadu, pa i to svježe i snježno zimsko jutro. 

A baš radi toga učini mu se čudan Beatričin savjet, 
da ne reče Madi, što mu je u duši, kao i ono, što joj 
obeća, pa i samo Vilino vrelo. I zaželi svom snagom, 
da klekne kraj Madina loga i reče joj sve, što je ćutio 
onaj čas, gledajući kako tihe, snježne pahuljice spo- 
kojno zatrpavaju ljubećku dolinu. 


VIII. 


Stankove se nade ne ispuniše, i sve njegove molbe, 


da ga puste barem za čas k Madi, bile su uzalud, ali 


dopustiše mu, da govori s njezinom majkom. 

Starica je proplakala, kad ga vidje, i ukora nije 
čuo iz njezinih usta, jer je zaplakao i sam, čim ju je 
ugledao na hodniku i zagrlio je tako žestoko, da je 
ona isti čas pojmila svu snagu njegove ljubavi i njegova 
kajanja. 

Osim toga joj se pričinio veoma jadan, a i vidjelo 
se, kako je izmučen u tijelu i duši, jer još od prve 
trećine puta iz Ljubeća stade snijeg padati sve 
kosije i sve više zasipavati put i prosta seljačka kola, 
u kojima se vozio. 

Bura je jačala i zrak se sve više punio smrznutim 
snijegom, jer to više nije bio samo onaj, što se spuštao 
iz tamnosivih oblaka, već su se novi snježni valovi 
s planine kotrljali po ravnici. A i sa zemlje ga je di- 
zala sve jača i studenija bura i s njime zabušivala 
svaku rupicu, kovitljajući ga po neizmjernom obzorju, 
nad velikom bijelom ravnicom. 


—. 

Mršavi seljački konji propadali su u smetove i 
svaki čas silazili s puta, pa kad je osjetio, kako mu se 
udovi sve više mrznu, a konji se zaustavljaju od 
napora, i kako se Ljubećanin, što ga je vozio, sve 
nemirnije obazire, pomislio je, da se ne će više ni 
dokopati grada. 

Ali zajedno s prvim ranim sumrakom ugledaše 
s poznatoga brijega nizinu, gdje se more talasalo, no 
ona je takodjer bila sva u jednom dimu: velika 
snježna oluja sa sjevera bila je zahvatila i primorje, 
što se dogadjalo rijetko kada. 

A sada je u velikom hodniku bolnice tiho i toplo, te 
blago rasvijetljeno velikim fenjerima od blijedog stakla. 

Razgovarajući pogledao je u daleka vrata, odakle 
je izišla majka Madina, što je stala baš pred njim, kao 
da će mu zakrčiti put, ako podje još naprijed. 

Glava i ruke jako su joj drhtale, valjda od uzbu- 
djenja i neprospavanih noći. 

—Njoj je mnogo: bolje, i sad ju je počeo hva- 
tati san, a vidjeti je ovih dana ne možete nikako — 
govorila mu starica. 

— A čim prestane ovo strašno vrijeme, poći 
ćemo u Dubrovnik — tamo je u nas i sada kao proljeće 
— a ja ću joj već reći o Vama, što treba, ali ne sad, 
ne sad... ' 

— Ah, molim Vas, recite joj, što prije... Recite 
joj . . . da je nikada nijesam zaboravio ... ni prestao .. 

— Ostavite sada taj govor... ah... ona je.još 
vrlo slaba... I suze joj se počeše same obarati niz 
staro izmučeno lice. 

— A baš malo prije — reče opet — primila sam 
od Beatrice pismo... O Vama mi je pisala. A što Vi 
mislite sada ? 


IlO 


— Ja ću u Dubrovnik, što prije . .. kad već ne 
mogu... : 

— Da, podjite... No ja Vas moram sada osta- 
viti, jer sam se zadržala i preveć dugo... Zbogom |! 

— Do vidjenja — i oprostite mi — reče Stanko 
tužno, pružajući joj ruku i pogledajući na vrata 
Madine sobe. Oprosti se, ali počeka, sve dok je stara 
unišla, kimnula mu lagano glavom, i opet vrata za- 
tvorila, što je mogla tiše. 

— Majko! — zovne Made, dok je ona ušla — 
tko je to došao k tebi ? 


— Nitko, dušice, zaspi . .. Razgovarala sam malo 


sa sestrom Rozalijom... 


— Onda sam sanjala... Samo sam sanjala, 
majko ! — reče i malo se uspravi, podižući ruku k čelu, 
da popravi razasutu kosu, ali je i ne takne, već je 
spusti lagano na pokrivač. Zatim sjede i stade gledati 
u majku tužnim pogledom, no kao da ipak nešto 
očekuje. Oči su joj bile i sada onako čarobne i sjajne 
kaoi prije, samo su se činile nešto veće prama blijedom 
licu, što je smršavilo i postalo plemenitije i više dje- 
tinje. A prekrasna njezina usta, koja je Stanko na Vi- 
linu vrelu gledao najviše, počela su se i opet rumeniti, 
ali bez onoga prijašnjeg smiješka, što je uvijek trep- 
tio na njima. ' 

— Bit će, da si sanjala, ali... Nemoj sanjati — 
htjede joj reći, no ipak se na vrijeme sustegne i ne 
izreče tu čudnu želju, pak je stade ogrtati i nuditi 
s ljekarijom, samo da i opet ne bi počela govoriti 
o svojoj tlapnji. ' 

Made ne odgovori, već se zagleda u tamni kut 
sobe te poslije duge šutnje poče i opet: 

— A meni se pričinilo, kako je došao Stanko, 
da me vidi... i da ono nije istina, što je bilo... 

Stara se nije mogla suspreći, a da barem tiho ne 
usklikne, jer je ovo bilo prvi put, što je Made spome- 
nula njega, i to onako tužno, ali mirno, kao još nikad 
od povratka s Vilina vrela. 

— Dakle, nijeontobio.. Jelise oženio već ?... 

A majka je mjesto odgovora tiho zagrli i već joj 
htjede priznati, da je to bio Stanko, no predomisli se 
i reče, što je mogla mirnije :| ' : 

— Kako si mi, dušice, čudna večeras! Ti si 
sanjala... No čula sam, da je Stanko u Dubrovniku, 
a oženio se nije... 

Na te riječi Made podignu pak spusti svoje tanke 
ruke i spuštajući se na uzglavlje odahne duboko i ne 
«progovori. ma ' 

U sobi je bila posvemašnja tišina i jedva se čula 
huka snježne mećave, što je motala oko osamljene 
bolnice, a niz blijede Madine obraze stadoše se valjati 
krupne suze, kojima se stara toliko čudila, ne mogući 
da ih odgonene — — —>—>—>——————— 

A u Stanku se kovitljale čudne misli, jer se suko- 
biše u njemu radost i tuga; pa ljubav i nada sa sum- 
njom i strahom borile se u pustoši, što je nastala u 
njegovoj duši, otkada nije našao Made na svom po- 
vratku iz Sabljara. ' u 

Dražili su ga nenadani dogadjaji, kojima se već 
odvikao bio i kojih zapravo u njegovu životu nije 
nikad ni bilo, jer je istom pola godine prošlo, što ga 
je zahvatio vrtlog zbiljnog života. Ali je ipak pojmio, 
da je on u tom vrtlogu samo treščica, s kojom su pri- 
like vitlale po svojoj volji, te da on nije učinio ništa, 
da s njima okuša svoju snagu. ' 

Pa kad je izišao iz bolnice, promislio je, kako 
su svi oni, što ih je poznao u zadnje doba, učinili 
nešto protiv struje i nijesu plivali jedino niz vodu, 
te i on zače smišljati, što bi mogao da radi. 

Ali je samo hodao i hodao po praznim gotovo 
gradskim ulicama, kroz koje se strašno tiskala bura, 
lomeći se na uglovima takvom snagom, da bi zatutnjila 
pak zašumjela poput pljuska i tuče iza groma. 

Svi uglovi prozora, vrata i ulica, bili su zalijep- 


ljeni snijegom, što ga je bura tjerala svojom punom: 


snagom, i Stanko je pomislio na daleke planine i 
poljane, preko kojih je dolazila ova snježna mećava 
poput srdita diva, što se nasladjuje svojom moći. 

Gledao je zasute. prozore, kroz koje prodiraše 
mutno svijetlo, ali mu nije padalo na um, da traži 
zaklona i topline, jer mu je duša htjela svom silom, 
da i on učini nešto. No baš nikakve prilike nije bilo, 
. gdje bi mogao iskaliti tu svoju želju. 

Pa kada je, boreći se sa. snijegom i vjetrom, na- 
pokon došao u luku i doznao, kako će se domala upu- 
titi parobrod za Dubrovnik, odluči, da će s njime i on. 

— Tamo je i sada kao proljeće — pomisli u sebi, 
sjetivši se Marinih riječi — a tamo je i komadić Ma- 
dine duše i trag njezinih dječinskih stopa... Pa kad 
i ona domala dodje... 

I nije ga uplašilo pripovijedanje blijedih i slom- 
ljenih putnika o grdnom putovanju s ovakvom burom, 
jer je njegova duša baš željela i trebala oluje, da se 
umiri... 

I zbilja, svaki put što bi se podigao parobrod, 
pak grohotajući zaronio u talase, oćutio bi, da se u 
njemu budi neka snaga i želja za a borbom, te ponos 
radi vlastitog junaštva. 

Zamišljao je, da ga Made gleda, pa kušao, da se i 
na palubu popne, ali tu bi ga dočekao svaki put grdan 
pljusak studena mora i silan udarac bijesne bure, 
što bi taj pljusak pretvorio u kapljice, u dim. 

Iz početka ga jačala i veselila ta strašna igra, 
no napokon ga stala i umarati sve više, pa i strašiti 
se počeo, kad bi se parobrod nagnuo vrlo, ili kad bi 
gore začuo viku muklu ili neobično trkanje. 

U salonu prvoga razreda bio je samcat, pak je 
nekoliko puta htio da ga obadje, držeći se koječega, 
ali bi ga silno ljuljanje prisililo svaki put, da se okove 
na divan. 

Da se svuče i legne u krevet, bilo ga strah, a prvi 
razred u parobrodu uzeo je samo stoga, što je mislio, 
da će ondje biti više stalan za svoj život negoli na kojem 
drugom mjestu. 

Nije mu se dalo više misliti ni na što, već je radi 
svedj jednake buke vjetra i mora kao otupio, pa se 
čvrsto držao za naslon, da ne padne, i samo brojio 


udarce valova u rebra parobroda i u blize okrugle . 


prozorčiće. 

Dosta je dugo ležao tako, pa od neko doba i lju- 
ljanje i urnebes oluje stadoše mu se pričinjati sve 
manji i kao da se već ne nalazi na uzburkanu moru, 
već u čvrstom i nepomičnom domu, okolo kojega 
sve nemoćnije bura huči. 

Svuda. su okolo rasli golemi smetovi, iz kojih je 
jedva virila mrka šuma, a on je slušao, kako od vjetra 
i leda škriplju i pucaju jedra debla i njihovi ogranci. 

Iz polumračnoga blagovališta, gdje je on s Madom 
sjedio, vidjela se prostrana kuhinja s niskim ognji- 


* štem, na kome je plamsala velika vatra, i kod nje ku- 


hari i sluge, gdje se bave okolo gospodske večere. A 
8 

u blagovalištu su bili visoki gotski prozori, do kojih 
nijesu mogli doprijeti ni nasipi snježni, pa se za- 
gledao u neoklačene zidove od golemog, tesanog i 
već crnog kamenja, što bi odoljeli i najžešćem po- 
tresu, nekmoli toj mećavi, čija se snaga lomila već 
u gustoj šumi za kućom. 

Odmah do blagovališta bile su čvrste i presvo- 
djene prostorije, pune svakovrsna jestiva i svega, 
što treba, da se bezbrižno provede ljuta zima u osam- 
ljenu dvoru sred šume — a pod njima duboke, ka- 
mene konobe, što čuvaju slatke i žarke sokove s nji- 
hovih vinograda. 

U kutu žarila visoka, starinska peć ugodnu top- 
linu medju debelim i čvrstim zidovima, a iz kuhinje 
dopirahu mirisi zimnjih jela, što ogrijevaju i vesele na 
povratku s lova ili s puta kroz snijegom zatrpanu šumu. 

Na stolu su već bile jabuke, orasi i drugo voće iz 
domaćeg vrta, pak saće iz njihovih košnica. Time će 
kasnije osladiti i ublažiti žestoka i krepka zimnja 
jela, što prijatno klokoću medju ostancima debelih 
badnjaka, koje liže bezdimni, jarki plamen. 

Kadikad se. začuje, kako snijeg pospe visoke 
prozore, što su tako zamrzli, da se kroz njih ne vidi 
ni tamna, studena noć. A propuštaju samo toliko 
= huke vjetra i snježnog šuma, koliko treba, da top- 
lina bude ugodnija i prijatni mirisi da jače podraže. 

Made ga je promatrala zaljubljenim pogledom, 
nesamo radi toga, što je mlad i lijep, već i zato, što 
ju je doveo u tako ugodan i topao dom, u kojemu 
se ne boji ni urlika zime ni zavijanja vučjeg, što se 
eto i sad iz šume čuje. 

No Stanko se pričinja, kao da se ne obazire na 
zaljubljene poglede Madine, već dozivlje iz kuhinje 

najmladjeg momčića i pita ga, da li su psima stra- 
žarima dali večeru. Pa onda volare, konjare i ostale 
svoje sluge pita o stajama, pojatama, ambarima i 
drvarnicama, što se redaju okolo njegova toplog i 
čvrstog dvora. 

A svi mu oni odgovaraju, kako je posvuda čvrsto 
zatvoreno i namirena stoka, pače i momci stražari 
da su na svojim mjestima. Svi su već večerali, pa 
toplo obučeni i zadovoljni obavljaju svoju službu, 
samo njih dvoje još čeka i smišlja, bi li pošli i oni 
k ognjištu, da večeraju uz vatru, slušajući pjesme, 
šale i vesele pripovijetke sinova i kćeri svojih kmetova. 

Pa i na te je svoje kmetove pomislio sa zado- 
voljstvom, znajući da već mirno spavaju u tvrdim i 
toplim kućicama, podno brežuljaka i sred voćnjaka 
zamrznutih. 

Snijeg i opet kadikad zašumi posipljući ledom 
okovana stakla, no onda postane u svim prostorijama 
i toplina ugodnija i svijetlo ljepše, a Made mu stišće 
ruku i smiješi se ljupko, ne znajući, kako bi mu druk- 
čije pokazala svoju radost. 

Istom je minuo drugi Božić, otkako su se vjen- 
čali, i već uz njih, u kolijevci pod toplim crvenim po- 
krivačem tiho diše maljušno čedo, i oni ga čuju, kako 
se u snu miče, pa blaženi stišću jedno drugome ruke. 

Zatim dolazi stari kuhar sa dvjema kmetskim 
djevojkama, noseći topla i mirisna jela, i žarko vino 
postaviše pred njih. 

I nenadno poče taj stari kuhar kazivati priče 
o Stankovu pradjedu i djedu, što sagradiše i utvrdiše 
ovaj dvor. A Stanko se sve čudio u sebi, što on to 
kazuje, jer dosad nikada toga ne ču. >“ 

Sve su te priče bile ugodne, jer su im kazivale 
postanak sviju onih golemih i tvrdih zidova, što su 
ih daleko naokolo štitili od snježne mećave. I kako 
su od davnina i pomalo namaknuta ona prostrana 
polja, pa velike šume i vrtovi, odakle je još jesenas 
napunjen ovaj golemi dom svakim obiljem — i to 
im kaziva. 

Kako bi stari kuhar dovršio koju priču, tako 
bi Made udivljeno i zahvalno pogledala obojicu, a i 
Stanko bi nju zamilovao pogledom, jer drugo nije 
mogao od široka stola, što je medju njima, 

I videći njezinu sreću, ne odolje, već je zapita 
i sam razblažen : —,,Pa nije li ti ljepše medju ovim 
našim poljima, medju šumama i u ovoj čvrstoj kuli, 
negoli u vašem Gradu... I nije li sve ovo ljepše, 
negoli vaše More, gdje zime nema, a doma i ne treba 
... već barka... ona barka, o kojoj je pripovijedala 
tvoja sestra...“ 

' Jedva je to izrekao, kad eto odnekud mrka, stara, 
jako stara. čovjeka, u prekrasnoj crvenoj kabanici 
i starinskim zlatnim gajtanima. Pogleda ga strogo 
i stade govoriti : 

— Pa zašto lažete tako, mladi gospodine ! Ovo 
je dom moj... a vašega djeda i pradjeda nije nikad 
ni bilo, već je to moj djed i pradjed bio. A ovakav dom, 
kad nema nasljednike, stoji pust i duše se njegovih 
gospodara vraćaju u nj... 

Stanku je od srama i užasa zatrnilo cijelo tijelo, 
a osobito kad je ugledao, kako ga Made prijekorno 


gleda i kad ga je zapitala: — »Što, zar nije ovo 
tvoja kuća 7" ' 

— Ne, gospodjo — reče onaj starac — ovo je 
moj dom. 

Stanko ga pogleda sa gnjušanjem, a u Madu sa 
strahom, jer ga je gledala mrka, začudjena, i počela 
se već spremati, da ode. I baš je pošla k zipici, da uzme 
svoje beskućno dijete, kad starac u crvenoj kabanici 
i zlatnim gajtanima opet reče strogo : 

— Dižite se i vi, gospodine, jer znate i sami, 
da ova kuća nije vaša! 

No on se skamenio i nije mogao da se makne. 

— Dižite se, gospodine, dižite! — začuje i opet 
jasan glas više sebe. 

A kad se uto Stanko probudio, stade protezati 
zatrnuta uda i ugleda kraj divana poslužnika s ubru- 
som preko ramena. To ga je on zvao i videći da se 
još ne diže, zaviče opet: 

* — Dižite se, gospodine, evo nas u Gruž | 
. Kad se razbudio sasvim i pogledao kroz najbliži 
prozorčić, začudi se, što je more tiho i što se .lašti 
na sjajnom jutarnjem suncu, kao da oluje na njemu 
nije nikad ni bilo. 

Brzo se umije i popije kavu, samo da što prije 
izidje na brod, sluteći da je prispio u sasvim drugi 
svijet, kakva još nije vidio. 

Žurio se i stoga, ne bi li se oslobodio i zadnjih 
tragova neugodna sna, što ga je pečalio i sad, iako se 
baš potanko nije sjećao zašto. 

I doista, ono što je ugledao s palube, rastjera sve 
nejasne osjećaje i tjeskobne slutnje, što mu ih tmurni 
san ostavio u duši. 

Mjesto oluje, snijega i crnih talasa, što su se sinoć 
kotrljali i hučali u tmini, ukaza se pred njim tih i veli- 
čajan kraj, dosad nevidjen, ali o kome je slušao pri+ 
povijedati te mislio i sanjao o njemu više puta. 


pun? < sp msn 

Iz modrine, zelenila i plaveti mirna mora dizala 
se čudna zemlja visoko, k svuda jednakoj plaveti 
neba. Veliko je sunce sve svoje zrake zasulo na onu 
obalu, što se njegovim očima pokazala u čistim i 
jasnim crtama. Ali je njegova duša odmah stala tražiti 
po njoj ono, što se ne može vidjeti, ćuteći, kako 
je zagonetan život na tome laptu zemlje, kao u ni- 
jednom kraju, što ga je dosad vidio. 

Pitomi se obronci spuštahu mirno k obali, da za- 
rone u glatku površinu neizmjerne vode, i, obasjane 
glavice bacahu k zapadu svoje tamne sjene, kao os- 
tanke teško prospavana sna. A od njih je more, dokle 
su god dopirale, postajalo tamnozeleno, crno, ali se 
odrazivalo i tuda bjelilo gjekoje kućice, što se smjestila 
mirno na njihovu podnožju. 

Desni se bregovi od uvale pa sve do vrha ozbiljno 
zagrnuše plaštem, nakićenim s mrkim borima, a bliže, 
pak još naprijed, stršili su osamljeni i zamišljeni čem- 
presi, pak u hrpama, i sve gušći, 

— To će biti dvije Petke, a tamo u uvali groblje 
sv. Mihajla, gdje počivaju Gospari — pomisli Stanko 
i nehotice uzdahne. 

A lijevo opet mirna i ozbiljna brda, gdje zelena, 
a gdje kamena — pa iz okrilja visokih i strinih obro- 
naka pružala se k moru neka druga voda, koja se 
laštila, poput ugladjena čelika u hladu. 

— Ovo će biti Rijeka — mislio je dalje, tražeći na 
ono malo njezine obale, što je mogao pregledati, stare 
vlasteoske dvorce. I kad ne ugleda nijednoga, već mu za- 
buši pogled oštra bjelina zidova i jarko crvenilo krova 
nove željezničke stanice, odvrati nezadovoljan glavu. 

No desno, eto nekog starog vlasteoskog dvorca, 
osamljena i siva, sa biforama, terasama i dvorištima 

nazubljenih vrhova. I kapelica je uza nj sa bršljanom 
sve do malog zvonika bez zvona, a okolo borovi, 
masline, šipci, oleandri, gdjekoji čempres i gdjekoja 
vitka poma sa čudnom krošnjom, 

Svi su prozori bili čvrsto zatvoreni i nigdje živa 
stvora, osim nekoliko golubova, što su se mučke nad« 
vijali više pocrnjelih krovova. : 

— Kako je sve tiho i tužno — i kako se ovdje 
drukčije ljubi — mislio je Stanko, i njegova sjetila 
skupiše svu snagu, da im ne umakne nijedan zvuk, 
nijedna boja i nijedan miris iz nepomičnog i bistrog 
uzduha. 

Zatim još tiši i čudniji dvorci, novi vrtovi i nova 
brda — zeleno, bjelkasto, obasjano, na suncu i u 
sjeni — a svuda spokojna tuga i bezimena ljepota. 

"* Parobrod je ulazio u luku grušku, obustavlja- 
jući klopotanje stroja i plovio tiho, kao što se zapanjen 
putnik na prstima šulja u staru katedralu, da ihodi 
čudno izvajane stijene i goneta davne natpise. 

I nije mu se činilo neobično, što se taj čas sjetio 
Križara pred Jerusolimom, jer je pomislio, da su i 
oni ovako drhtali, kad ugledaše zidove svetoga Grada, 

Jedva je otale naslućivao uvale i hridine, gdje su 
počivali dubrovački miri, ali je ćutio, kako mu već 
sada s tim vazduhom, mirisom i svijetlom ulazi u dušu 
nešto i sveto i ganutljivo i sjetno. Opajala ga i zano- 
sila ta obala, kao što to čine samo one zemlje, što su 
posvećene ljudskom krvi ili veličinom ljudske duše. 

Ali s takovim čuvstvima počelo mu se šuljati 
i nešto gorko u srce, jer je sva ta milina i čudna poe- 
zija samo njihova, dubrovačka, pak će mu donijeti 
duši novih patnja i nepokoj, za koga dosad još 
nije znao. 


< 

Tužnim i nejasnim slutnjama ispunjala ga ta 
neobična ljepota : 
— Doći ću, vidjet ću, pak otišao ili ostao, bit 


će mi sve ovo i milo .i tudje — i poklopit će me čemer, - 


koji se ni sa suzama ne će moći da isplače : uselit 
će mi se u dušu čežnje, koje se ispuniti ne mogu, 
jer se ne može živjeti u svim vijekovima, ni uživati 
ljepota svega onoga, što je sada. 

A novih se čežnja stala bojati njegova duša, 
jer ih je,i onako bila prepuna. 

Sve putem do grada išao je kao u snu, sustižući 
hrpice djevojčica i mladića sa knjigama, notama i 
spravama za risanje, što su čavrljali i šalili se u svome 
ljupkom narječju. 

“To su gruške i lapadske djevojčice | i drugovi nji- 
hovi u školu išli u Grad. 

Ti pokliči i smijeh . mladosti sskttsjakna mu se 
pjesmom one ljubavi, kakva samo. cavti na hridi- 
nama, što ih plače duboka pučina i obasjava južno 
sunce, baš kao što i one trave samo na takim peći- 
nama mogu da prosiplju onako žestok miris.... 
Još nikad nije vidio pučine, kako se dotiče neba, pa 
ga navrh Boninova zabliješti neizmjernost prostora 
i obilje svijetla, i nije znao, kuda će pogledati prije. 

Ovamo. strme klisure, što su se okomito rušile u 
tamnu pučinu, osamljene crkvice medju borima, pa ze- 
leni bregovi, kraj kojih je doplovio, a dolje jedva vire 
zvonici i kupole, te crni okrunjeni miri snenoga Grada, 

No to, što se vidjelo, bilo je sasvim malo, jer su 
ostalo zaklanjale lake uzvisine, sa čempresima i pao- 
mama, poput zavidne koprene, što krije tajne lježee 
odaliske oku tudjinca. 


IZI 


Onda se zagleda u kameni krst, što je stršio pred 
njim, na klisuri više pučine, pa se osloni na nizak 
zidić više ponora i baš kod ploče, na kojoj su takodjer 
udubli znak krsta. | 

I sjetio se, da je to ono mjesto, gdje su tolike 
dubrovačke djevojčice pošle u smrt, .jer su samo 
tako mogle upokojiti svoju zaljubljenu dušu. 

Onda zaviri u ponor, te ugleda na hridini, duboko 
u dnu, dva mrtvačka vijenca, oba od živog cvijeća 
i sa bijelim vrpcama. Desni je bio već napola razvijen, 
jer ga je jugovina s valovima isplakala, a lijevi još 
sasvim svjež, i bit će, da ih tu postaviše njihovi -kao 
zadnji spomen. A može biti i oni, radi kojih se skr- 
šiše te djevojčice na oštroj hridi, ovjenčaše ju, a možda 
i poljupcima obasuše. : 

Dolje se more lagano, lagano uzdizalo, kao da će 
pomilovati onaj spomen na stijeni, što je čula zadnji 
uzdah i zadnji kucaj vjernih srdaca. 

— Kako se ovdje mora ljubiti... na ovim 
hridima... a ovo je Madin zavičaj ! — reče na glas, 
da olakša prepunu dušu. 

Dolje je u gradu neko zvonce zazujilo tiho kroz 
mirni uzduh, pa kad se okrenuo, ugleda dvije ovi- 


.soke, vitke djevojčice u lakim modrim kabanicama. 


Svaka je od njih uz snopić knjiga nosila veliku 
hrpu prekrasnih tea ruža, kakovih Stanko ni u svibnju 
nije vidio, a i na prsima svaka je imala po kiticu raz- 
zlična cvijeća. Približiše se laganim i hitrim korakom 
i jedva ga pogledaše jasnim očima, kakve imadu samo 
mlade djevojčice, i u njihovoj se dubini jedva tek 
mogao naslućivati budući žar, Ali su obje imale pr- 
kosno stisnute obrvice, kao da hoće time pokazati, 
kako više nijesu djeca. 

Stanko se začudi, što stadoše blizu njega, a još 
više, kad prosuše svoje ruže u ponor k onim vijen- 
cima. 

Stadoše malo i podjoše, no veća se od njih povrati, 
te skine i onu kiticu s prsiju i baci je dolje. 

— Ovo .su one Ljubavi žrtvovale svoje ruže i 
ovakova: je njihova molitva bila — pomisli idući 
za njima kroz cvjetne vrtove Pila, jedva susprežući 
suze, što su mu stale navirati na oči, i ako nije znao 
uprav zašto. A on je želio, da bi i ta mrtva ljubav 
pod Boninovim bila njegova. 


IX. 


Petnaesti dan, malo iza podne, i kada je sunce 
najžarče sjalo, Stanko je sjedio u džardinu pred 
Madinom kućom, s ocem njezinim i Pavlom. : 

I ako je to bilo u mjesecu siječnju, smjestiše se 
iza kratka objeda u sjenu velike naranče i dviju 
paoma, pa su mučke uživali prekrasan zimski dan. 

Kuća je njihova bila gore visoko ispod Srgja, 
baš na srednjem Konalu, a dolje pod njima mrki 
krovovi i bedemi Grada — desno zeleni Gradac i 


Lovrijenac sivi, a dalje i lijevo tamni Lokrum, pa ne- 


izmjerna, tiha i modra pučina. 

Sve što su jedno drugom imali kazati o Madi, 
već su rekli, pače joj je Stanko već u dugu pismu 
razgalio svoju dušu, pa i odgovor njezin primio. A 
sada su radosno i spokojno očekivali, da se povrati. 

O tome povratku pisala im je ona jučer i spo- 
menula, kako preporodjena dolazi kući, koja će joj 
biti to milija, kad u njoj nadje Stanka. I malo što se 
nije stala opravdavati, da je posumnjala u njegovu 

ljubav, jer je obećavala u tome pismu, kako će nado- 
knaditi vječitim pouzdanjem svoju časovitu slabost. 

On se malo stidio ove dobre čeljadi, ali se nadao, 
da će s Madinim dolaskom nestati i zadnjih nemilih 
uspomena iz njegove duše, te se podao sasvim radosnu 
očekivanju. 

Neobična klima, pa jaki i nenadani utisci uspavali 
su mu dušu, i njemu se život pričinjao više kao san 
nego zbilja. A san je njegov bio čaroban i živ, da mu 
se cijelo biće pravo stapalo s okolinom, što je bila 
isprva tako čudna i malo pojmljiva njegovoj duši. 

Sjedili su i promatrali sve dolje pod sobom, zado- 
voljni i mirni, kao da slušaju priču poznatu još iz 
djetinjstva, no koja im dodijati ne može, jer u njoj 
uvijek nalaze novih misli i novih ljepota. 

I nije im se činilo. neobično, što eto muče, jer su 
osjećali, da bi bila suvišna svaka riječ u sjaju toga 
podneva i u onoj tišini više Grada i Mora. 

Ne progovoriše ni onda, kad je donekle zastrujao 
topao vjetrić, napunio vazduh novim mirisom i 
s lozom zanjihao zvonce na vratima od džardina. 
No kad je ono predljivo zazujalo, sjeti se Stanko 
prvoga dojma, kad je drugi dan iza svoga dolaska 
dršćućom rukom pozvonio na tom ulazu i kako je 
ugledao vitki struk Pavlin na srednjim vratima kuće, 
pa čuo njezin pridušeni usklik, toliko sličan  dje- 
tinjskom Madinu pozdravu u Ljubeću. 

Otkako je došao u Dubrovnik, istančala su mu sje- 
tila toliko, da bi na svaki šušanj i svaki zuj oćutio 
u duši novi akord, što bi ga zanio i pobudio u njemu 
nove osjećaje, kakvih ne oćuti ni onda, kad bi začuo 


Madinu pjesmu. 

Vrata su od džardina bila stara, iza njih nekoliko 
izlizanih stepenica od prosta kamena, a desno i lijevo 
grmovi ruža, što i zimi cvatu. Odozgo na žicama, 
preko svoda nad vratima, više kamenih stupova i zi- 
dova — prebacivala se loza i neke druge penjačice, 
kakvih još nije vidio. Sve se to spletalo pred njegovim 
očima, kao da mu nastoji sakriti baš ono, što bi naj- 
više trebao da zna. 

— Pa ova čeljad ne mogu zaista ni misliti, ni 
ćutiti kao mi — pomislio je tada — jer ovdje govore 
i mrtve stvari, ali ne na oči i uši, već odmah nekako 
ulazi u dušu i ono, što ne može da vidi nijedno oko, 
niti ikoje uho da čuje. 

Zvonce je zazujalo, pa se njemu učinilo još onda, 
kako medju onim zelenilom i u onoj tišini odsvukud 
diše i miriše ljubav, pozivljući na skrovite sastanke, 
koje zakriljuje neki dobar duh, mio poput onoga, 
što u Zagorju za snježnih noći smiruje od igre, gru- 
danja i smijeha umornu djecu. Samo što je ovaj ovdje 
bio duh odrasle zaljubljene djece, što kiti cvijećem nji- 
hove radosti i sakriva njihove boli. 

Činilo mu se, da vidi zamišljene djevojčice, kako 
nesvjesno trgaju istom rasevale ruže i opet ih bacaju 
medju drugo cvijeće — kako prisluškuju tajnom 
šumu i dozivlju u pamet šapat milih riječi i cvrkut 
sinoćnjih poljubaca, 

Pa kad se zanio s misli u svoj prijašnji pusti 
život, zahvati ga neko smiljenje nad samim sobom 
i stade govoriti tako nesuvisle riječi, da ga je Pavle 
pogledala začudjeno i plaho, kao da unaprijed znade, 
kako će sve ono, što reče, biti suvišno, a može- 
biti i neugodno, da se čuje u onome času. Ali od 
onoga, što reče, razumjela je samo, kako se tuži na 


' 
j 
. 
: 


ni kakva ga se sjećam u svojoj mladosti... 

neku bezimenu bol i na to, kako mu vrijeme pro- 
lazi utaman, 

No stari Mato, kao da je jedva dočekao taki govor, 
poslije duga muka i tajna mišljenja, pa reče : 

— I vi govorite tako? A što bih ja istom mogao 
reći, koji provodim mučne dane — bez pravoga 
zdravlja, izlomljen od oluja na moru i raskidana 
srca od toliko... Pa da nije već sama ona jedna ne- 
sreća bila, kad mi jedinca sina proždrije Ocean za- 
jedno s mojim lijepim brodom, na kojemu sam plovio 
unakrst cio svijet!... A kamoli vaši izmišljeni jadi ! 

— Razumijem — reče Stanko — to je bilo 
strašno... Ali imade i nekih bolova, čisto duševnih, 
koji čovjeka kine, baš zato, što ih izreći ne može, 
jer se čine besmisleni i... 

— A što mislite vi, da ja i takovih nemam? . 
Pogledajte dolje grad, koji za me nije više onaj, 
A vjeru- 
jete li vi, da je već deset godina prošlo, kako nijesam 
dolje bio, samo da ne vidim taj njihov novi život! 
Gledam ga samo odozgo, njega i pučinu, odakle mi 
se kroz stare uspomene čini isti... Ah1... Taj sa- 
dašnji svijet i ti novi, mladi Dubrovčani! — vikne 
prezirno i pogleda Pavlu tako zlopno; da je Stanko 
odmah razumio i zašto. 

Starac se počeo rumeniti, te je samo po vratu i čelu 
ostao kao i prije žut, a rijetka mu se i sijeda kosa 
nakostrušila, kad je skinuo kapu. Vidjelo se, kako se 
počeo uznemirivati i kako nije daleko do prave srdžbe. 

Stanku je sad bilo žao Pavle i riječi, što ih izlanu, 
jer je slutio, kako će Mato teško obustaviti svoje 
prijekore. I zbilja se malo uspravi u naslonjaču pa 
nastavi žestoko : 

d — Mi nemamo u svemu pravo, što žalimo pro- 
šlost i vlastelu, ali mi je ipak teško, što eto šuteći 
izumiru i zadnji njihovi ostanci, jer nije nikoga ni 
izdaleka dostojna, da ih zamijeni. Ono, što sada hoće 
da vrijedi, ili ište sam novac radi novca, ili luduje, 
samo da luduje, jer misli, da će mu se kogod diviti radi 
toga! — i pogleda opet Pavlu, koja je blijeda i suznih 
očiju smatala i razmatala na krilu nekakav papir. 

— Ine mislite, da ja sam tako ćutim i trpim! 
Ovo je rana teška i duboka, od koje boluju svi Du- 
brovčani pravi, a nesamo vlastela, koja gledaju 
nemoćnom staračkom mržnjom sve one, što bez 
počitanja tiču u našu prošlost. Nemaju pravo, što 
mrze, ali bi trebalo mrziti one... one, koji hoće da 
od časnog Dubrovnika naprave cirkus! 

Pavle ne izdrža, već suspregne plač, što joj je već 
u grlo dopr'o, otare suze, i progovori brzo : 

— Vi ljubite Dubrovnik ,.. ali zašto ne dopu- 
štate, da i u njemu može biti junaka ?... I ja ljubim 
našu starinu, ali zašto da se svi dubrovački mladići 
ogrnu u togu i samo ponosno šeću... ! 

Na ove riječi starac se kao pomamio : 

— Odlazi, odlazi i ne govori mi više! On je 
dakle junak ! Dakako junak — a ne arleki n! 

A kad je Pavle otišla u kuću, pogleda nekoliko 
puta mrko za njom i poče opet, no malo tiše : 

— A što se Vama čini, gosparu Stanko ? Letjeti 
na automobilu ili na konju, da svijet od straha lomi 
vrat bježeći u jarke... plivati na Lokrum po oluji... 
skakati s tolikih hridina u more, samo da se svijet 
kupi i krsti — to je junaštvo!... A čijim se to 
novcem on gizda, pitam ja Vas ?* Take li se brige 
zadaju ocu i tako se čuvaju njegovi trudi ? 

Stanko je već bio upoznao mladoga Vlaha, vjere- 
nika Pavlina, na kojega se stari Mato toliko srdio. 


“ Stanko pak, čim ga je vidio, zaljubio se u nj, kao dje- 


vojka kakva. Nije smio da ga pred starcem brani i 
zato nije odgovorio ništa. 

— Penjati se na konju, bez puta, k Srgju... 
slomiti konja i sebi ruku — to je junaštvo! Dakako, 
gospojice moja, junaštvo ! U ono bi doba take strpali 
u Bokar, paisada... jer imali igdje u Gradu, ne velim 
takog, već barem slična mladića # A naše se djevoj- 
čice za njim mame, pa eto se mami i ona... moja 
kći... pfuj! 

Stanko je mirno gledao srdita starca i nije mu 
bilo baš neugodno, što tako ruži Vlaha, i ako mu je 
želio dobro, jer mu je donekle zavidio na ljepoti, 
mladenačkoj obijesti i na zaljubljenim pogledima, 
kojima su ga dubrovačke djevojčice obasipale. 

Radi toga samo potvrdi glavom Matine riječi, a u 
srcu je svome želio, da bude baš onaki, kakav je 
»Vlaho lijepi“ ili pak ,,Vlaho ludi“, kako su ga neki 
Dubrovčani zvali, 

Sluškinja, krasna i mlada Konavoka, pronese 
kraj njih košić nekakva zelja k točku, što je šumio 
nedaleko, i dva tri goluba poletješe za njom. A u isti 
čas zabrujiše iz kuće isprekidani glasovi klavira, kao 


'da prsti na njemu traže ili se boje da pogode neku 


dobro znanu i milu pjesmu. ' 
“ Starac se namršti, vidjelo se, hotice, mahne rukom, 
i ljupko zujanje umukne, kao na zapovijed. 

Odozdo iz grada i s mora nije dopirao nikakav 
glas, a s tihog je neba svejednako sipala obilna svjetlost, 
mirno trepteći na pučini i prosipljući se medju rašćem 
i kućama na brijegu. 

A stari Mato, kao da ga je ukrotilo ono par zvu- 


kova ispod prstiju njegove kćeri, poče i opet govoriti ' 


o istoj stvari, ali polakše i tiše, kao da ih ne bi želio 
prekidati, ako se i opet pojave, 

— Ne razumijem, što mu treba obijesti i vrato- 
lomije, kao da mu je omrzlo živjeti, te i poslije nego 
je ruku slomio kladiti se s Inglezima za takove stvari, 
koje ga mogu stajati života. ..! Vidite, kako se može 
uživati u ovoj ljepoti i tišini i ne tražiti nesreće, kad 
je nema... još čovjeku, koji hoće da se ženi ! 

— Kad se oženi, bit će miran — izusti Stanko, 
samo da nešto reče, 


— Jest — samo kad bi se našao koji ludjak, 
pa mu dao svoje dijete! A on se ipak ne bi smirio... 
Nego se smirila ona nesretnica pod Boninovim, što 
se skončala radi njega! 

Iza ovih riječi poče stari Mato soptati na nos i 
gužvati svoju kapu, da kako mu drago iskali svoj jad. 

On je to govorio o Pavli Bonićevoj, lijepoj djevoj- 
čici iz Grada, koja se predlanjske jeseni strmoglavila 
na Boninovu, jer ju ne htjede Vlaho lijepi. Tada svi 
graknuše na nj, ali on nije bio kriv. No nije ni ona. 
Zaljubila se u nj, a on u nju nije, i to je sve. A već 
tada je ova druga Pavle bila u njegovu srcu. 

Stanko se sjeti onih dvaju vijenaca na dnu ponora, 
što ih je ugledao prvoga jutra na svom dolasku u 
Grad, i pomisli, da će onaj, što ga valovi već rastrgaše, 
biti Vlahove nesudjene ljubavi. 

I onaj čas nije znao ni sam, koliko bi pregorio, 
da je on taj Vlaho, i nije se spomenuo Vilina vrela. 

Već je poznavao i prošlost Vlahovu donekle, 


jer ne bijaše čeljadeta u Gradu, koje ne bi znalo pri-_ 

povijedati štogod o njemu: bio je ljubimac sviju, 
koji vole ljepotu, radost i smijeh. 

Kućom se zvao Bogdan i rodio se negdje na pučini, 
kad mu se majka s ocem iz Carigrada vraćala. A 
iz Dubrovnika bio mu i otac i majka, samo što su 
tamo imali trgovinu neku i stekli prilično. Onda je 
otac htio, da nastave trgovanje u zavičaju i da mu se 
prvo, dugo očekivano dijete, rodi u djedovskoj kući. 

Ali majka rodi na putu i odmah umre. Ukopaju 
je negdje u Grčkoj — i mnogo brige preturi otac, dokle 
ga odgoji. 

Mali Vlaho postade dječak neobično krepak i 
lijep, ali tako neobuzdane ćudi, da je još kao dijete 
cio Grad nagonio u čudo. Nije htio da znade ni za 
savjet, a kamoli zapovijed, pa u svakoj školi najgori 
u vladanju, ali u nauku prvi. 

I srca je bio meka, ali samo onda, kad bi ga milo- 
vali ili molili za štogod. Otac ga je silno ljubio, pa mu 
ispunjao želje redom, a kadgod se i dičio njegovim 
ludorijama, koje su bile nebrojene i nikad čuvene u 
Gradu. A mladić nije hotice škodio nikom, nego je onako 
od obijesti počinjao vratolomije, i sve zato, što je ljubio 
život i svijet, pa mu nikad dosta vilovanja i užitka. 

Mlada se Konavoka vraćala od točka s istim pu- 
tacom i opranim zeljem, prigibljući se lagano gornjim 
tijelom, kad je bila pored njih. A golubovi su je slijedili 
nejednakim letom, lepršajući za njom, kao da bi htjeli 
sjesti i počinuti na njezinim pruženim rukama. 

Stari se Bonić već počeo u sebi jediti i na Stanka, 
što muči, jer mu se nije dalo govoriti samu. Ali mu se 
usjekla u dušu njegova djetinja odanost, pa udivljenje 


za Dubrovnik, što je već od prvog dana opazio na: 


njegovu licu. I držao je, da muči samo radi toga, što 


Dinko Šimunović : Tudjinac, 9 


— iii. — 

misli na Madu ili što promišlja o njegovim dubokim 
riječima. Radi toga pogleda prijazno, kako je duboko 
spustio glavu i ne izreče prijekor, što ga je već bio 
smislio. 

Onda se i opet stade tužiti na svoju sudbu i novi 
Dubrovnik, te govoriti, kako bi želio, da brzo umre. 

— Moje uspomene blijede, pa ne mogu. više ni 
da u njima utjehe nadjem — rekao je ovaj put Stanku. 
Dok bi svojim vršnjacima kazao istu stvar na posve 
drugi način, pa ni njemu ni onima, što bi ga više puta 
čuli, nije se činio ni čudan ni smiješan taj način, 
kojim bi očitovao svoj jad. A ovo bi rekao ozbiljno 
i kao molitvu kaku, služeći se riječima starca, bogo- 
nosca Šimuna : — Sada otpusti s mirom slugu svojega, 
Gospode, po riječi svojoj; jer vidješe oči moje spasenje 
tvoje, koje si ugotovio pred licem naroda; vidjelo, da 
obasja neznabošce, i slavu naroda tvoga Izrailja. 

I bogzna, kakvo je on sve značenje davao tim 
riječima i baš stoga ne htjede ponoviti pred Stankom 
ove simbolične stihove, jer je znao, da ih osim nje- 
govih starih drugova ostali razumjeti ne mogu. ' 

Morem će biti zastrujio nekakav vjetrić ili na- 
stadoše druge struje na površju, jer su sada na njemu 
bile druge boje i drukčije je titralo svijetloi uz obalu 
i na dalekoj pučini. Ni jedra ni dima na njemu ne 
bješe, pa se činilo još veličajnije i moćnije, kao da je 
odmahnulo sa svoga lica nametljive ljude. 

I nesamo da je Stanko gledao s udivljenjem bli- 
stavu površinu, koja mu je svaki čas pokazivala nešto 
novo, već je i starom Matu učinila, da časom zaboravi 
na obijesnog Vlaha, što mu je zaludio kćer. 

Negdje se, dolje na Pilama, začuje nejasna krika 
djece i kratki neugodni glasovi, kao od trublje auto- 


< 


mobila ili od glasa gusaka iz duboke izbe. U isti 
se čas otvori na gornjem spratu prozor od Pavline 
sobe, a stari Mato pogleda gore, pak u Stanka : 

— Sve da crkne i da leti'više, nego što leti — dok 
ne promijeni pamet, moja su mu zatvorena vrata1... 
A Vi izvršite, što ste naumili, kad već ne pristajete 
na ono, što Vam rekoh... i neka Vas blagoslovi 
dobri Bog. A on neka gleda... i neka vidi, kako se 
bez pameti i s prkosom uza sav novac i sa svim ludo- 
vanjem ne može ništa. 

Pak natuče kapu duboko 11 glavu, kao da zadnju 
presudu izriče i želi, da baš time zayrši ovaj sastanak. 

Stanko se nasmiješi radosno, jer se ponosio, što 
nije htio primiti Matovu ponudu, da se nastani u nje- 
govoj kući i uzme je kao svoju. Kad mu je otac Madin 
ljubezno ponudio svoj dom, on još ljubeznije zahvali 
i preko Vlaha stade ugovarati sa vlasteoskom poro- 
dicom Sadi, da kupi u nje dvorac u Rijeci sa vrtlima 
i cijelom baštinom okolo. 

I ocu se Madinu milila u srcu odluka njegova, 
jer je častio mladiće, što žele imati svoje ognjište, i 
ako nije znao, što će biti kasnije s njegovim, kad umre. 

Čekali su samo Madu, da dodje, da ih zaruče, 
pa da i ona pristane na kupnju toga dvorca, jer ga 


Stanko i uzimlje samo radi nje. A na proljeće već bi 


mogli proslaviti vjenčanje u vlastitom domu. 

Čim je Stanko ugledao one samotne dvore u Rijeci, 
učiniše mu se prekrasni baš zato, što su zapušteni bili 
i jer nadje u njima toliko one romantične ljepote, 
o kojoj je snivala i dosad njegova duša. A kad je 
doznao, da se prodaje, obveseli se vrlo, te odluči da 
ga kupi za sebe i Madu, pa da se nikad više ne odijeli 
od toga divotnoga kraja. To više, što je cijena bila 

daleko ispod prave vrijednosti onoga imanja, jer su se 
vlasnici selili radi bolesti glavara obitelji u Grad, gdje 
su i kuću novu kupili, a i drugih su dvoraca imali 
po nekadanjoj dubrovačkoj državi. Ali im je ipak tre- 
balo nabrzo novaca, a te je Stanko imao odmah gotove, 
što drugi kupci nijesu, 

I sada stade on govoriti starome Mati, što sve misli 
učiniti od preostaloga blaga, kad kupi Sadijevo imanje 
u Rijeci, a preostajalo mu još vrlo mnogo. 

— Onakih lovorovih šumica, onakog jezerca i 
vidika s trijema na rijeku nema nijedan dubrovački 
dvorac — veli rađosno Stanko. A popravljati ne ću 
ništa, što ne bude od prijeke potrebe... Pa ni pro- 
ljeće nije baš tako daleko i kako će istom tada biti 
ondje...! 

Stari Mato odgovori teško ustajući, no ipak sa 
smiješkom : 

— Eto tebi i Madi... Vi raspravite o tome — ja 
ne znam ništa, ne znam ništa... A ona evo može 
doći već sutra — pa činite, kako znate! Na meni je 
sada red da opočinem ... A ti hajde ili ostani : eno ti 
Pavle gore, samo Vlaha ne spominji... ne spominji... 
i manje hajde s njim... jer ćeš mi omrznuti i ti! 


Zbogom! — — —> — — — = —-—. 


No te iste večeri bio je Stanko s Vlahom u Gružu 
i vraćao se s njime pješke u Grad. 

Nebo je ostalo jednako vedro i more tiho, a miran 
vazduh samo toliko hladan, da osvježi i uzbudi zdrave 
i mlade ljude. 

Išli su pustom obalom i gledali tihi i mračni od 
čempresa Lapad, a više njega jasno, zvjezdano nebo. 
Gore je Petka stršila mirno uvis sa svojim tamnim 

borima, a niže iz tmine medju nijemim vilama po- 
kojnih Gospara virile su rijetke svjetiljke, prosipljući 
uzalud okolo sebe žutkasto svijetlo. 

I brodovi su po mirnoj luci snivali, te se činili viši, 
i onako zbijeni u tmini, kao da nijesu oni sadašnjeg 
naraštaja, što mirno prevaža obične stvari, već kao da 
čekaju u potaji, da zaplove u noćnu bitku, radi čije 
ljubavi ili radi zavičaja njihova, slave. 

Pa i ako je more tiho bilo, tu i tamo zlatni i ru- 
meni pramovi svijetla s obale titrali su nemirno na 
glatku površju: rekao bi, da i taj mali zaton hoće 
pokazati, kako i u tišini osjeća vječni nemir velike 
vode, što obuhvata zemlju. 

Išli su i mučali obojica, slušajući samo zveket 
svojih koraka po tvrdim kamenim pločama : Stanko 
tonući u zakutke mračne i prisluškujući daške pro- 
šlih vremena, a Vlaho misleći o radostima, što su ga 
čekale te večeri i drugog dana. 

Bio je samo malo viši od Stanka, ali mnogo krep- 
čiji, pa skladan i lijep, i svaka je kretnja njegova har- 
monična i čila. Ali odlučnost ujedno i spokojstvo na 
njegovu i onako krasnom licu činili su ga još više sim- 
patičnim. A kad bi progovorio, postao bi u srcu drag 
i onima, što su govorili, da ga mrze : tako je bio zvonak 
i mio njegov glas. Samo što se ne bi uvijek svidjao 
smiješak u njega, jer bi često iz toga smiješka virilo 
nešto podrugljivo, a kadikad i zlokobno, pa bi ga se 
stao bojati i onaj, što mu nije kriv. 

Kad su im koraci u tišini zatutnjili još jače ispod 
svoda tarace Sorgove, Stanko malo uspredne i 
obazre se na Lapad i uvalu Mihajla, pa kad ugleda 
onu spokojnu tminu i još crnije hrpe čempresa, uz- 
dahne duboko. 

A Vlaho mu poče govoriti o svome novome ko- 
nju, kako se plaši, kad prolazi s njime ispod toga sta- 
roga svoda, što zaječi na svaki topot. 

Išli su dalje i starim putem, pa se zaustavili malo 
na Boninovu, da vide tamnu pučinu. I Stanko se na- 
mjesti, da čeka, hoće li Vlaho pogledati dolje u ponor 
i hoće li reći što. Ali je Vlaho već počeo gledati na onu 
stranu, gdje je bio Kono i Pavlina kuća, a pokojne 
Pavle ne će se biti sjetio. 

Ali Stanko nije odolio, već pogleda u dubinu i reče: 

— Zar se zbilja ne makne u tebi ništa, kad pro- 
dješ ovuda ? 

— Bi prije malo, i ako nijesam kriv, ali sada... 
Pa što misliš, da je to bogzna kakvo junaštvo skočiti 
odavle... 

— Kako da nije junaštvo ? A ona ljubav... 
zar ništa nije ? 

— Ja bih skočio i bezljubavi... samoonako... 
da ti pokažem, kako se tu ne će tko zna što! Hoćeš 
li vidjeti ? 

I kad ga je Stanko počeo svom snagom vući sa 
zidića, stade se Vlaho tako srdačno smijati prestra- 
šenom Stanku, da se nasmiješio i on, ali ga je ipak 
nešto zazeblo u duši, i Vlaho mu onaj čas nije bio više 
drag kao prije. 

Pa silazeći kroz tihe vrtove Pila prema Gradu, reče 
Vlaho opet : 

— I zbilja bih skočio — onako za ništa... ali 
bilo bi sad zbilja ludo, kad će domalo Pavle biti moja. 
Sad vrijedi, da se požive još nešto ! 

— Domalo ?... Kasno ili nikad, mislim ja! 
Mato se i danas radi tebe srdio jako, pa veli, da o Pavli 
i ne misliš, dok ne promijeniš pamet. 

— Ja pamet ?... Zaista nemam razloga mije- 
njati svoje pameti ni s kim, ali će on promijeniti svoju, 
i Pavle će biti moja, možda i prije negoli ti uzmeš 
Madu ! 

Stanko se čudio, kako to on čvrsto i s posmijehom 
govori. No kad ga je pogledao i vidio na njegovu lijepom 
licu odlučnost i radostan mir, već je i sam vjerovao, 
da će biti onako, kao što kaže. Pak da još bolje sazna, 
kako baš misli, zastade kod svjetiljke na uglu i zapita: 

— Možda i bude tako... Ali ako možeš trpjeti, a 
da se ne sastaješ s njome, i kako ?... 

— Ne sastajem ?... Ta ja ću i večeras biti 
s njome udžardinu njihovu ili dolje u prizemlju, 
ako joj hladno bude, i ja nje nijesam željan, kako ti 
misliš.... Zar kao ti Made ? 

— Ti se nje sjećaš dobro ? Bit ćeš se družio 
s njom, dok je još bila dijete ? 

Vlaho ne odgovori, kao da i ne ču, što reče, već 
korači dalje i zapjeva pod glas: 

, Ve una piccola giardiniera, chiamata Concettela."? 

Stanko je već čuo, kako je u njega divan glas, 
ali je ipak zadrhtao, kad je oćutio u njemu toliko 
miline i strasti skupa. 

nElla possiede un piccolo giardinetto, 
Ove fiorisce la rosamarina... 
Concettela, ascoltami, non venire, 
A svegliarmi cosi di buon mattino !' 

To je bila neka čudna melodija i slične Stanko 
nije nikada čuo. Ali je ćutio, da taki napjevi niču 
samo na žarkom jugu, gdje lako radi ljubavi zabljesnu 
noži i često smrtni hropot zamijeni taku pjesmu. 

A Vlaho, kao opojen i sam ljepotom melodije i 
svoga glasa, uspori korake, ali svejednako strasno 

i tiho izvijaše pjesmu ljubavi, zadojenu žestokim 


mirisima južnoga cvijeća, kad u nj pripeče sunce : , 


,,A-vederti con le tue guancie di foglie di rosa, 
Con i tuoi occhi che hai rubati alla notte, 

lo potrei credere che il mio sogno 

Non e bene ancor terminato... 

Concettela, ascoltami, non venire 

A risvegliarmi di cosi buon mattino | 


Stanko je slabo razumio talijanski, ali ga ipak 
zanesoše one riječi u pjesmi, pa zaželi, da je čuje svu. 

Sjeli su na ogradu mosta pred starim gradskim 
vratima i kao da je sve drukčije postalo okolo njih, 
radi noćnoga Ššapata i te pjesme. 

Više njih je stršila, gore visoko k nebu, crna kula 
Minčeta, još sva u mraku, ali je dolje Lovrijenac, di- 
žući se kraj pučine, već zaronio svojim vrhom u blijedo 
mjesečevo svijetlo. Ono se tihano prosipalo odozgo 
* više Srgja, na jedva namreškano more, čiji se žamor 
slabo čuo od šuma krošanja, što su se lagano njihale 
u opkopu pod bedemima. 

Viaho je znao, zašto je Stanko sio kod njega 
mučke, i opazio, kako nestrpljivo čeka, te proslijedi 
nešto jače s istom pjesmom : 


,,Perche vedendoti entrare nella mia povera cameretta 
Io credo che vi entra laurora ; 

E come apro le pupile alla luce 

Potrei aprire a te le mie braccia.. 

Ed allora ti darei piu baci che il cielo non ha stelle... 
Ascoltami, Concettela, non venire 

A risvegliarmi di cosi buon mattino ! 


Njegov je glas bio tako mek, a ujedno pun sile 
i strasti, da Stanko nije pohvalio ni pjesme ni njegova 
glasa, već je zaronio cijelom dušom u carstvo neke 

poezije čudne i ljubavi strasne, koja je otvarala pred 
njim svoje vrtoglave dubine. 

No kao da se i Vlaho zamislio u nešto, i Stanko 
ga zapita istom kasnije, kad su prolazili kroz crne 
utvrde medju gradskim vratima : 

— A odakle tebi ona pjesma ? 

— Čuo sam je u Napulju toliko puta, ali je treba 
čuti u onom dijalektu, u onom zalivu i od onakog 
zbora... 

— Ti si bio i u Napulju! 

— Da, i malo što se nijesam oženio ondje, 

Stanko nije htio pitati dalje, već je želio da od 
njega ode što prije. 

I otišao je duboko zamišljen, i sve s onom pjes- 
mom u duši, preko osvijetljene place, pa uz tamnu 
ulicu na stepenice u svoj stan. I gledao je dugo s vi- 
sokog prozora, kako mjesečina sve više poplavljuje tihi 
i mrki grad. ' 

Gore je na Konalu bilo još sve tamno, samo se 
gdjekoji prozor rumenio od svjetiljaka, što su gorjele 
unutra. Ali je velika Matina kuća bila u tvrdom mraku 
i gaju visokih drveta. 

Stanko pokuša ponoviti melodiju večerašnje Vla- 
hove pjesme, i zbilja je nadje, ali to nije bila ni iz- 
daleka ona topla i strasna pjesma. Njemu se činilo, 
da se onakom pjesmom mogu otvoriti svaka djevojač- 
ka vrata, i kao da ondje više Gospe već čuje, kako 
se tiho otvara džardin, samo da ne zazveči zvonce, 
što se zaplelo u lozu više praga. ' 

I sad mu je bilo teško, što amo dolazi Made, jer 
je mislio, da on ovdje ne će više biti za nju onaj, koji 
je bio u Ljubeću. 

Pokuša zapjevati i opet, no tada mu pade na um 
čudna melodija, što ju je Pavle tražila na klaviru i 
našla, i sjeti se, da je to baš ona, koju je Vlaho pjevao 
večeras. ' 


X. 


Očekivani brzojav napokon stiže. Made je s maj- 
kom dolazila u jutro rano. I bit će, da su se veselile 
jako, jer nijesu mogle ni brzojaviti bez mnogo usklika 
i pozdrava. 

Stanko nije znao, što čini, ni kako da ispuni vrijeme 
do sutra, te zadje po dućanima, kupujući sve novo 
na se. No kad je opazio, kako mu je istom kupljeno 
odijelo ukočeno i nespretno, skine ga, te obuče i opet 
jedno od nošenih. 

Svaki bi čas otrčao na Kono k Mati i Pavli, pa 
kad bi vidio, da su uzbudjeni i oni, rekao bi im po koju 
ljubeznu riječ, kao da zahvaljuje, što se njegovoj 
Madi vesele. Silno je želio, da poviri i u sobicu, što je 
pripraviše za nju, ali radi stida nije, već bi otišao, 
pogledajući iz džardina na prozor one sobe. 
Bio je i u crkvi već dvaput : ni da moli ni da zahvali, 
već samo onako, da umiri svoj nemir. Uputio se pače 
iu Grušku luku samo zato, što će ondje sutra u jutro 
ona doći, no to mu se učini zbilja smiješno, i ne ode. 

Mislio. je potražiti Vlaha, s kim bi mu vrijeme 
najbrže prošlo, ali je htio, da ne dozna za dolazak 
Madin, želeći, da na sastanku samo domaći budu. 
Pače, da je pričeka sam — i to je htio — ali promisli, 
kako to ne bi bilo lijepo i da je nemoguć taki sastanak, 

Medju susret njihov utisla se još jedna večer i 
cijela noć, no znao je odonda, kad se iz Sabljara vra- 
ćao u Ljubeć, kako bi uzalud bilo, da legne rano. 


a" 

I ako se toliko veselio dolasku Madinu, nije se 
mogao oteti nekoj bojazni čudnoj i drugom nemiru, 
sasvim različnu od onoga, što se javljao od duga vre- 
mena, neispunjena ničim. 

Večeri u Dubrovniku bijahu Stanku uvijek tužne, 
kad bi ostao sam, i prvim sumrakom uvlačile se u nje- 
govu dušu turobne i teške misli. Tako je bilo i ovaj 
put, no da ih se otrese, ode na Gradac, gdje je zelenila 
i vazduha dosta, pa svijetla sa zapada do kasnih doba. 

Odatle se vidjela čitava pučina i kako ona prima 


sunce u svoj zagrljaj, pa vječno milovanje zemlje 


i mora na onoj mirisnoj obali. 

Pred njegovim očima ljubile su se ovdje i mrtve 
stvari : valovi sa klisurama, vjetrići sa drvetima, mjesec 
sa crnim kulama, i sunce cjelivalo je sve njih. A nije 
znao, da se stoga i šulja tuga u njegovo srce, jer je 
ćutio, da je ta ljubav vječna, te da će se nastaviti i kad 
njega više ne bude. Pa će se ljubovnici sastajati ovdje 
i onda, kad on ostari i oči mu usnu. 

Sa Gradca jo doista bio krasan vidik i budio tisuće 
osjećaja i misli, no zamalo navriješe u njegovu uzne- 
mirenu svijest samo one o Madi, pa sve nevesele i čudne. 

Znao je, kako će ona, kad dodje, biti na svojoj 
zemlji, u svojoj kući i medju svojima, dok je njemu ne- 
stajalo i zemlje i zraka, te pouzdanja u samoga sebe. 

Kad su oboje bili na tudjem, imao je veselja te 
snage, da bude vodič, zaštitnik i branitelj njezin. 
Ali sada su svi oni stali čvršće na onom tlu nego on, 
i nikome od njega potrebe nije bilo. 

Sve se zapadno nebo ogrnulo u grimiz i zlato, 
jer sunce baš sada ondje utonu i pučina postade još 
golemija, što na njoj ne bijaše maloprijašnjeg sjaja, 
koji je branio, da se pregleda. A ljepota neba i veličine 

mora omami Stanka, i činilo mu se, da je sam samcat 
negdje izmedju njih. 

Osjećao je, kako bi se umirio i bio sretan, kad bi 
imao kakav takav kutić na zemlji, a koji bi mu bio, 
što onaj njima. Zaista ne bi promišljao ni časa, da li 
bi ostavio ovaj lijepi i čudesni kraj, već bi što brže 
zgrabio Madu i odveo je tamo na svoje i medju svoje, 
gdje bi ona tudjinka bila : imala samo njega i samo 
njegovu ljubav za okrilje. Ondje se ne bi strašio, da 
će njezinu dušu privlačiti stotinu stvari i otimati je 
njemu, niti da će roniti u prošlost, gdje njega nije 
bilo. Zaboravila bi brzo sve, što ovdje ljubi i gdje ne će 
nikad biti posve njegova, kao tamo, gdje bi joj on bio 
sva sreća. Tada bi joj pričao svoje djetinjske i mlade- 
načke uspomene, gdje bi se zagrljeni našli... po bre- 
žuljcima, šumicama, u gudurama i starim kutima 
rodnoga doma. I sve bi te uspomene postale i njoj 
mile, jer su njegove i jer je žena za to, da ostavi i oca 
i mater svoju i podje za onim, što ga je odabrala. 
A ovdje sve protivno, sve drukčije. . 

Nebo i more potamniše, maleno zvono sa crkvice 
na Dančama zazvuči ljupko, pozivljući na molitvu 
i mir. Stanko ga je slušao nešto malo, pa kad zatutnjiše 
i druga zvona iz Grada, prekrsti se, ustade i stade 
moliti. A kad je svršio i oćutio, kako ga zahvaća mi- 
lina i slazi k njemu utjeha neka, stade i sam da drugim 
razlozima tjera ona nemiša čuvstva, što su se i protiv 
volje tiskala medju njegove radosne nade. 

— Ane bi li ja mogao veseliti se njezinim uspo- 
menama i uživati ljepote njezina zavičaja, kao što 
bi i ona mogla, da ga imam ? 

To bih ja htio, da ona zavisi o meni i da bos mene 
ne može ništa, a to je nešto drugo, aneljubav... No 

ja nju ipak ljubim neizmjerno, to znam, i baš Iadi 
ljubavi ćutim i želim onako. 

Nu da se raduje njezinim uspomenama i njezinu 
uživanju u onome, s čime on nije ni u kakvoj svezi, 
ne mogaše ni da zamisli .... 

Učinilo mu se napokon, da se već jednom bavio 

sličnim pitanjima, i čudio se, radi čega je i dosad imao 
take misli. 
' Ali se spomene, kako je još davno promatrao nepo- 
znatu švelju u nekakvoj radionici pri zemlji. Imala 
je veliku plavu kosu i krotke modre oči. Bila je jako 
zaokupljena svojim poslom i svim svojim bićem poka- 
zivala, kako je spravna izvršiti sve, što joj se zapovjedi. 
I kako mu je onda sunula u glavu misao : Što, zar i ona 
nije čovjek, koji ima svoju volju i vlast, da upravlja 
sam sobom ? 

Onda, kako ga je pogledala prestrašeno i pokorno 
kroz staklo, kao da je gotova dignuti se i na njegov 
poziv. Pa da mu se ova ideja učinila vrlo znamenita 
i nova, te kako je pohrlio kući s odlukom, da napiše o 
tome čitav roman. Ispisao je zbilja nekoliko stranica 
i na svoje veliko čudo opazi, da je i nehotice rekao 
baš protivno, nego što je htio. Osim toga bile su ondje 
tako duge rečenice, kojima bi na svršetku zaboravio 
ono, što se na početku reklo. Tako se svrši i ovaj 
posao, kao i drugi književni pokušaji njegovi u ono 
doba. : 

Napokon mu se učini najpametnija misao, da 
on to sve bez potrebe mašta; odobri sam sebi i poče 
nastojati, da misli samo na ono, u što gleda. 

Diže se i poče hodati kamenitim Dančama, 
pogledajući na Grad i More, što su se već skrivali u 
tmini, Zatim hodaše okolo bedema, zagledajući se u 

nejasne likove Sveca, uzidane tu i tamo po uglovim 
golemih zidova, 

Različite stvari, što bi se pomaljale iz sumraka, za- 
bavljale su ga i potiskivale prijašnje mu nemile osjećaje. 
I teško da bi se još povratio doma, kad ne bi bilo sutraš- 
njeg sastanka. A tako je želio počinuti, da u jutro bude 
veseo i bistar, i uputi se u svoj visoki stan ,, Ispod mira". 

Domaćica, kod koje stanovaše, bila je stara tepava 
gospodja, i u nje dvije takodjer neudane kćeri, koje su 
mu strašno dodijavale, ugadjajući mu i nudeći ga 
uvijek sonim, što njemu nije bilo drago. I kad su ga 
god vidjele zabrinuta i tužna, varile mu nekakve trave, 
i to bi morao popiti na njihove oči. 

Iz početka je mislio, da su to čari kakvi, ali kako 
su mu postajale svaki dan to mrže, prestao se bojati 
i napio se koji put. 

I te večeri dočekaše ga _ s toplom večerom i lju- 
beznim pogledima, starih šarenih i ružnih očiju. 
Takovu je dočeku bio već obiknut, ali je srećom svaki 
put mogao da se i nasmije, što bi ga spasilo od upita 
i onoga napitka, 

Kada je umoran od misli te hodanja bez cilja 
legao da zaspi i s nadom, kad bude uz Madu, da mu se 
ne će povraćati crne misli — opazi, da ne će zaspati. 
I sada mu dodje nova briga, ni izdaleka znamenita 
kao prve, ali tako jaka, da ga je mučila, koliko i one. 

— Eno ja ne ću zaspati cijelu noć i ustat ću 
slab, blijed, sa vodnim očima i crnim kolobarima 
ispod njih ; činit ću se stariji za deset godina : takova 
će me vidjeti Made, i u svom mjestu, gdje sve cvate i 
pjeva.A Vlaho će se eto naspavati i probuditi svjež i 
krepak kao uvijek, jer on čim legne, zaspi, i nika- 
kove suvišne misli njega ne mute. 


<. 

I Stanko je počeo misliti, kako će ga Made upore- 
djivati s drugima, i da će to biti samo na njegovu štetu. 
Jer je on eto bojažljiv, a drugi su odlučni, bezbrižni 
i šaljivi, što se djevojkama toliko iili. A bojazljive i 
sustegnute preziru, jer su i same take. 

— Pa nema sumnje, da one uporedjuju, jer 
drukčije ne bi mogle birati, a da one biraju, to je pri- 
rodni zakon. : 

Tada mu pade na um doktor Mirko i njegove 
riječi u Ljubeću i primjeri iz prirodopisa : kako se 
medju pticama i ribama mužjaci gizdaju ili šarama ili 
glasom. I onda, kao da zbilja čuje neku pjesmu, ne- 
jasnu i čudnu iz početka, a zatim sve jasniju i ljepšu. 
— Ta ovo je ona ista... i melodija i riječi: — Ve 
una piccola giardiniera, chiamata Concettela ... 

— Kako je lijepa : — A vederti con le tue guancie 
di foglie di rosa! ... — pa je htio da i on poprati, 
ali mu prodre iz grla nekakav sipljiv i ružan glas, 
kao da ga nešto duši i hvata za grlo. 

To ga je već stao poklapati težak san, pa iza neko- 
liko nemirnih kretnja i uzdaha okrene se i zaspi 
tiho, jer sve nemile misli utonuše u tminuiništa.... 

Pa i kad se probudio, ne bijaše ni traga si- 
noćnjoj tjeskobi. Kao da je jarka svjetlost jutarnjeg 
sunca rastjerala i zadnje tragove tužnih misli: baš 
kao što diže i maglenu koprenu s vlažna polja i pre- 
tvori je u visoki, bjelkasti oblak, što ukrasuje nebo. 

Sva mu se duša ispunila jasnim i veselim svije- 
tlom i kao da je sve oko njega puno svečanih usklika: 
Made dolazi ! 

Zbog ranog sata i hladne jutarnje rose stari je 
Mato odlučio u kući pričekati ženu i kćer, a Pavle 

i Stanko imali su se naći u crkvi ,,Male brade“ na misi, 
odakle će kočijom u Gruž. 

Samo visoki dio Grada na zapadu ,,Ispod mira“ 
i daleko more bili su obasjani tracima sunca, a sve 
ostalo pokrivala su svojom sjenom bliza brda. No i 
tamo je bilo svijetlo i bistro, i svi zvukovi jasni : sve je 
okrijepio san i osvježilo jutro. 

U crkvi je bilo ponešto mračno uza sav sjaj 
mnogih svijeća, pa bi Stanko jedva opazio Pavlu, 
kad ne bi ondje bilo tako malo svijeta. 

Ona je prignute glave klečala tik oltara, s koga je 
sijedi fratar polaganom kretnjom davao zadn ji blagoslov. 
A odmah iza nje Vlaho, ozbiljan, miran i kao da veli: Ne 
ću smetati nikome ; vidite, kako i ja znam biti dobar. 

A Stanku, nesamo što nije bilo žao, već se i 
obveselio, što će i Vlaho doći s njima, i kao da bez 
njega onaj susret ne bi bio toliko veseo i lijep. 

Kad je dovršila misa, nasmiješiše se radosno svi 
troje, stisnuše srdačno i mučke Stankovu ruku, žureći 
se na Pile, jer je već bilo ponešto kasno. 

. Pavle se nemirno obazirala gore na Kono, koreći 
Vlaha, što ide s njima, premda se jasno vidjelo, kako 
se raduje, što je kod nje. 

Stanko je znao, da se ona boji oca, a ponešto i 
majke, koja dolazi, no Vlaho je bezbrižno sio u ko- 
čiju prama njima, kao da i ne opaža njezina nemira 
i ne čuje, kako ga kori. Ta vidio je, što mu govori 
njezin smiješak i sjajni pogled. 

— A što će reći majka, kad nas vidi skupa ? 
reče Pavle. 

— Ništa! Ona ni vidjeti ne će, da smo zajedno 
došli, a ja ću se stvoriti ondje kao slučajno, i pristupit 
ću, da ih pozdravim. Još će joj biti drago, vidjet ćeš. 

— Ne misli, da je tako! Kako ti brzo Sve zabo- 
ravljaš i ne spominješ se, koliko smo oboje: pretrpjeli 
od njih! 

g — Dakako, i zaboraviti se mora... kad treba. 
Ona dolazi vesela s Madom i još ću vas sve zamoliti, 
da me povezete u Grad. Malo će se začuditi i ništa više. 

Pavle zamukne i umiri se, jer mu je vjerovala 
sve, što reče i jer je prekrasno bilo ono jutro. 

Konji su grabili veselo uz brijeg, još malo ravnicom, 
i stadoše se spuštati niz Boninovo u Grušku uvalu. 

I tu je uvalu već pozlatilo sunce, a šuma sa strana 
široke ceste mirisala je borovinom te nagnjilim suvar- 
cima i lišćem, što je prošle jeseni posulo zemlju. Pro- 
laznika još nije bilo, pa su golim granama velikog dr- 
veća kraj puta te medju zelenim lovorom i borima 
skakutale i prolijetale ptičice, njišući se i cvrkućući. 
A kada stigoše pod brijeg, nestade šume, ali se ukaza 
sjajna površina tihog zaliva i jutro im postade još 
svečanije i ljepše. 

Na obali se okupilo dosta svijeta i sve je mučalo, 
jer je bijeli parobrod već ulazio u luku, pa su gledali, 
kako se tiho skliže po glatkoj površini mora. Na njemu 
se nije mogao raspoznati još nitko, ali je ipak Stanku 
počelo nemirno udarati srce i mnogi su već držali 
rupce, da mašu na pozdrav. 

Parobrod zašumi, zapjeni morem i stade se okre- 
tati, da pristane. Sada je bio obrnut kljunom prama 
njima i nije se vidjelo pogotovo nikoga, ali kako se 
primicao sve bliže i bliže, pokazujući sve više boka, 
Počeše razabirati i pojedinu čeljad na palubi. 

Najednom opaziše jasno Maru i Madu, gdje mašu 
rupcima. Stara bi jedared zamahnula, pak odmah 
Prinijela k očima maramu, kao što je običavala u 


Dinko Šimunović: Tudjinac, si 

sličnim prigodama uvijek. A Made je stajala uspravno 


na nekakvu podnožju kod nje, baš kao da želi is- 


taknuti svoj vitki i skladni struk ispod ogrnute ka- 
banice. No Stanko je znao, da je ona i bez toga lijepa, 
jer eto se vide i prekrasna usta, ona ista, što ih je vidio 
kod potoka u Ljubeću, pa tamne, valovite kose i tanke 
ruke sa gipkim kretnjama, koje znadu zagrliti kao ni- 
koje druge. A sve to zaista nije ona željela pokazati ondje, 
a.ne može sakriti svojih ljepota, sve kad bi htjela. 

Stanko pogleda u Vlaha i u Pavlu, da vidi, jesu 
li uzbudjeni i oni : Pavle je s očima punim suza pro- 
matrala Madu, a katkad bi pogledala i u majku, a 
Vlaho je stajao podalje pozdravljajući kapetana, 
miran, veseo i lijep, kao uvijek. Novo jahaće odijelo 
od debela sukna, bez kaputa, u čizmama i sportskoj 
kapi, pristajalo mu neobično lijepo baš zato, što nije 
mislio o tome ili se pričinjao, da ne haje. 

Napokon spustiš most i Made s majkom sidje 
na kraj. Ona je to jutro bila središte njihove pažnje 
i njihove ljubavi, jer im se činilo, da je uskrsla od 
mrtvih i došla ovamo samo po čudu. Osim toga i sam 
uzrok njezine bolesti, junaštvo radi ljubavi, pa mla- 
dost i ljepota privlačili su okolo nje i drugog svijeta, ko- 
jemu je bila poznata ona i ono, što je učinila. 

Bolesti se na njoj nije opažalo ni traga, samo što 
je bila ponešto blijeda, valjda od putovanja, nemira 
i nesna, ali se činila baš zato zanimljiva i više ljupka. 
I Stanko sada oćuti vanredni ponos u sebi, što ta mila 
djevojčica pripada njemu i što eto ioni znadu, kako 
radi svoje velike ljubavi prama njemu nije štedila 
života. 

Pavle najprva priskoči k njoj, zagrli je, izljubi 
i podje k majci, a Stanko radi pristojnosti oklijevaše 


so 

malo, no Made poleti sama k njemu, te ga zagrli 


vatreno i brzo, kako to čine djeca, kad pred koga 


istrče. 

Stanko joj uzvrati zagrljaj, ganut i potresen, a 
ona, kao da se malo zastidjela od svijeta, što se okupio 
iza njih, pa odstupi korak, dva, svejednako ga gle- 
dajući zaljubljenim očima. 

Stanko je drhtao od dodira onoga gipkog, mladog 
tijela i Šuštanja lake, tamne kabanice na njemu, 
te je i zaboravio, da je na Gruškoj obali. Njemu se 
činilo, da je u jednom od onih začaranih mjesta, 
što bi ih slikao u duši za sebe i Madu, i daleko od 
svega, što sliči svagdanjoj zbilji. 

I prene se istom onda, kad je Vlaho pristupio 


k njoj, srdačno joj pružio ruku i nasmiješio se veselo, > 


rekavši joj nekoliko po svoj prilici ljubeznih riječi. 
To ga nije začudilo, ali pogleda bolje u Madu i opazi, 
da je pocrvenila kao mak, a onda i opet postala blijeda 


kao prije : nešto mu u prsima uskipi, te oćuti plamen ' 


i na svom licu. 

Vlaho se približi jednako odlučno i k staroj Mari, 
pa se pokloni i njoj, ali joj ne pruži ruke, kao ni ona 
njemu. No ipak zamoli je, neka bi mu dopustila sjesti 
do Grada s njima. 

Stara se najprije začudila i mučke gledala koju 
sekundu, onda pristala i požalila, što mora ponuditi 
mjesto uz kočijaša, i podje, da se postara za prtljagu. 

— Zaboravljaš, kako sam morala dvije godine 
stati u progonstvu radi tvoje nametljivosti — reče 
Pavle, gledajući u Vlaha tako, da njezine riječi nijesu 


. nimalo sličile na ukor. 


— A ja sam držao riječ i nijesam pošao za tobom. 
Ali ovdje — 


* 


\ 

Uto se starica povrati, a Made se privije i opet 
uz Stanka. On joj odvrati stisak ruke, ali ne reče 
ništa, jer mu se činilo, da se dogodilo nešto važno, što 
je odavna slutio. No taj čas nije imao kada, da po 
svojoj navadi dube i misli o tome, jer je, dok su se 
smještali, trebalo pitati, odgovarati, postarati se za to 
i ono, i sabrati misli, jer je bio rastresen više nego prije. 

A zimsko je sunce spokojno i veselo obasjavalo 
i Gruž i Lapad i more, što je titralo odrazujući njegove 
sjajne i tople zrake, kao da je proljeće. 

Vlaho se vozio s njima sve do na Pile i svedjer 
okrenut pripovijedao Madi različite smiješne zgode, što 
su se dogodile, otkada nje nije bilo amo. Nu ona, kao 
da je izbjegavala njegov pogled, i nije mu odgovarala 
ništa, već se neprestano izvjedljivo okretala amo tamo, 
da sve vidi. A pogledala je i u smrknutog Stanka jedva 
čekajući, da se nadju sami, da ga izljubi, a i upita, 
zašto je taki. 

No on je i radi toga bio uzbudjen, 'jer mu se činilo, 
da je u njezinu vladanju nešto neprirodno, kad eto 
izbjegava i pogled i riječi Vlahove, a svakako radi 
nekog razloga. Pogledao je koji put i u Pavlu, da vidi, 
opaža li ona što, ali je Pavle bila bezbrižna i vesela, 
otkad je vidjela, da joj se majka ne srdi na Vlaha. 

Made je taka bila, što joj je Vlaho govorio ,,ti“, 
i vladao se prama njoj kao da su bogzna što doživjeli 
skupa. A jedva se sjećala, kako se nekad šuljao oko 
džardina i donosio joj slatkiša, da njegov listić 
preda sestri. 


Osim toga gledao ju je nekako čudno i ravno u 


oči, pa se bojala, da sve to Stanku ne bude ugodno, 
i smućivala se sve više. Pa i zato, što joj se Vlaho 
učinio zbilja vrlo lijep mladić, ali jako nametljiv i 

nepromišljen u svom vladanju prama djevojčicama. 
I predala je, da ne učini ili ne reče štogod preko mjere. 
No i radi sestre nije joj bilo drago, što je taki, pa je 
htjela, da se vlada prama njemu kao budućoj svojbini. 
Ali ne mogaše da pogodi pravog načina, te izbjega- 
vaše razgovor s njime, stišćući Stankovu ruku, da 
mu pokaže svoju odanost. 

No njega se i to neugodno taklo i nije mu išao 
s pameti onaj plamen uz njezino lice na susretu 
s Vlahom. I postajaše sve mračniji i nemirniji. 

Taj nemir njegov zarazi i Madu, a to su osjećali 
oboje, i bilo im je teško naći, što bi rekli jedno drugome. 

Ostali su mirno i veselo uživali zbog nemira nji- 
hova, jer su mislili, da baš taki moraju biti zaljubljenici 
iza duga rastanka. — — — — — — —_—=—>—- 


Kad se rastadoše s Vlahom, Stanku odlane nešto 
i sve malo pomalo iščezavaše njegova tjeskoba. 
I ona pregrada, što se en dizati medju njima, 
raspline se kao san. 
' A to oćuti i Made, i videći, kako joj se raduje 
i kako je ljubi, dade oduška onome plamu, koji je 
toliko vremena morao samo tinjati. I njezino milo- 
vanje postade žarče i drukčije, negoli je bilo u Ljubeću. 

Tako se nastavljalo s dana u dan, i kao da obne- 
vidješe od ljubavi, a smetao im nije nitko. Samo što 
se pobojaše kadgod i skrovito od toga, da se ne bi po- 
vratila neprijatna čustva onoga prvog jutra — i pom- 
ljivo su sakrivali jedno pred drugim, da su ih imali 
ikad, pa govora o tome nije bilo medju njima. 

Stanko se korio u sebi, kako je mogao dopustiti 
onim osjećajima, da zavladaju s njime, i nastojao je, 
da ih zaboravi. Pače je želio, neka se i opet sastanu 


150 


s Vlahom, stalan, da se ne će obnoviti ni Madino ru- 
menilo ni njegove sumnje. Smišljao je pače, kako bi 
protumačio onaj pojav i tako da ga izbriše : — Ta 
Made je bolesna bila, pretrpjela jei u duši šanogo toga, 
pa se njezini živci još ne upokojiše, a svaki nenadani 
susret mora da jako osjeti, isto kao i nenadan prasak. 
Onda je mislio, kako je nemoguće, da ona — poslije 
»Vilina vrela" — ljubi koga drugog osim njega — i na 
tu misao zakipjelo je od radosti sve u njemu. 

Cjelivao je Madu i htio, da mu pripovijeda »kako 
je ono bilo", nu ona ne htjede nipošto, kao ni na pri- 
jašnje molbe, već bi se ovila oko njega, samo da o 
može vidjeti njezino lice, i molila ga, da je o tom više 
ne pita. 

I svakiput, kad bi mu došla napast, da se dotalene 
njezinih prsiju, uklonio bi brzo ruku, kao da je vilina 
voda posvetila tajnovitost onoga čarobnog mjesta. 


XI. 


Na 19. marta, kad je vlastelin Sadi slavio imendan 
svoga najstarijega sina Josipa, pozvao je obitelj 
Bonića i Stanka na gozbu u Rijeku. 

Nekoliko dana prije proslaviše zaruke Madine, na 
kojima se dogodi nešto čudno i nenadano starome Mati. 

Kad je on najviše bio razdragan i kad opaziše, 
kako ne može progovoriti ni riječi, a da ne proplače 
od ganuća, pristupe nenadno k njemu Made, Stanko 
i Pavle, i zamoliše ga, neka se barem pomiri s Vlahom. 

"A istom kasnije, ako se Vlaho pokaže dostojan nje- 
gove ljubavi... Starac pristane to više, što već odavna 
nije čuo, da bi Vlaho učinio ludoriju kaku i što je 
bio onaj čas taki, da nije mogao odbiti ničije molbe. 

I poslaše odmah po nj, da se proveseli zajedno 
s njima, i to je bilo prvi put iza onoga jutra, što se 
Made opet sastala s Vlahom. No kad je opazila, kako 
je Stanko pomnjivo gleda, što će ona, kad on udje, 
zacrvenila se i taj put. I ponoviše se ista čustva i 
isti nemir u obojega, kao i onoga jutra. ' 

Stanko je znao, koliko ga Made ljubi, pa i to, 
kako nije moguće, da se na prvi pogled zaljubila u 
Vlaha, te da ni prvo nije ništa bilo. Aliipak... Želio 
je doći na kraj ovoj neobičnoj pojavi i htjede je opa- 
žati u što više slučajeva, kako bi napokon našao 
razlog, ma kakav on bio. ' 

A Made je opažala, da Stanko traži navlaš, kako 
bi udesio njihov susret, i znala je zašto. Pa kad bi 
vidjela, kako pomnjivo i uprto motri njezino lice i 
nemirno čeka, hoće li opaziti što, od samoga straha 
da pocrveni, zacrvenila bi se zbilja. 

— Barem da mi štogod reče, ja bih mu, čini mi se, 
mogla protumačiti sve, ali kad bih ja prva počela govo- 
riti o tome, učinila bih još gore— mislila je Made u 
sebi tužno, 

Stanko joj zbilja ne reče nikad ništa, već ju 
je gledao pitajući i ukorno, a ona je samo smeteno 
stajala pred njim ne znajući, što da učini. Čudila 
se sama sebi, što je postala taka, kad je prije bila 
bezbrižna i vesela, i smela se nije nikad. Ali otkad je 
preboljela, stala se bojati nenadnih slučajeva i sviju 
mladih ljudi osim Stanka... A sad se počela bojati 
i njega, kad bi u nju upr'o svoj ukorni pogled, jer je 
pred njegovim očima bila kriva. ' 

Iza svakog novog slučaja Stanko bi prekapao 
različite romane i domalo našao mjesto, gdje se opi- 
suje, kako se nekakva djevojka zacrvenila, kad je 

ugledala mladića, što ga ljubi. I takova bi joj mjesta 
pročitao na glas, gledajući je pomnjivo i ne veleći 


ništa. A ona bi pocrvenila i tada, i stala govoriti o 


čemu drugom, ali bi zamukla brzo i više puta zaželjela, 
da je nema na svijetu. ' 
Zadubljivala se i sama u vlastitu dušu i počela 
ispitivati, zašto se pred Vlahom rumeni, ako je i 
* Stanko: ondje, pa je gleda. Jer jednoč je susrela 


Viaha nasamu, ali ni nemira ni plamena uz lice 


oćutila nije. Pak sve ovo puta znala je, zašto — ali 
onaj prvi? 

Sjećala se, kako je bila nemirna, čim se uputila 
kući i tijekom putovanja svega, misleći samo na 
Stanka. Željela je, da u prvom času dolaska vidi 
samo njega, i činilo joj se, da će biti samo s njime, 
kao i u Ljubeću. Pa kad je ugledala Vlaha, onako 
pristala, gdje naglo pristupa k njoj i veli: — ,,Nu, 
tebe je bolest poljepšala — i — dobro mi došla !'' — 
'oćutila je, kako joj je zašumjelo u ušima, pa vrućinu 
u licu, i pobojala se prvi put, kao da je u" samoći i 
nenadano ugledala neznana čovjeka. Stoga se onda 
i privila k Stanku, i opet zaželjela, da taj čas ne vidi 
naveo osim njega. 

. I tako su im prolazili dani, sad u ljubavi, sad 


u pritajanoj duševnoj borbi, no svako od njih htjelo | 


je, da se utješi na svoj način. 

— Ta ovo će, meni proći i proći će medju nama 
ovi jadi. Ja ću se ojačati i bit ću, kao što sam i prije 
bila, pa će nestati ove muke — govorila je u sebi 
Made. A Stanko se kao i prije tješio, da je onako, 
kao što je zbilja i bilo, nu odmah zatim bi mu i samo 
došlo na um pitanje : — zašto baš pocrveni, kad vidi 
njega, a radi “drugoga nikad +? 


= 

No da jasno i bistro reče Madi, što mu je na duši, 
niti bi znao niti mogao reći za cio svijet, jer je mislio 
ovako : kad bih ja njojzi rekao, kako mislim, da joj 
je Vlaho drag, pa bila to istina ili laž, raskinulo bi 
se medju našim dušama zauvijek. No ako zbilja 
nije istina, što sumnjam, kao što i nije, kakvu bih 
joj samo nesreću i nepravdu učinio ! Dakle ništa, 
već čekaj i pazi!. Da — čekaj i pazi — rekao 
mi je i doktor Mirko one večeri kod Lasića u Ljubeću. 

. Na 19. marta, kad su bili pozvani na imendan 
u Rijeku, imao se tamo potpisati i ugovor o kupnji 
imanja i dvorca te izbrojiti novac. Stari je gospodar 
poslao svoga odvjetnika, da ga zastupa, jer on nije 
mogao iz postelje u Gradu, premda je bio prekrasan 
dan. : 

Prošle je ada pala obilna i topla kiša, a zatim 
je svaki dan grijalo sunce, i svuda propupaše i pro- 
cvjetaše rane voćke. Osobito | bajami, kojih je svuda 
bilo mnogo, osuše se rumenilom živim. Pa kako su se 
širile njihove krošnje prama drugom zimzelenom i 
tamnom lišću, obronci u luci gruškoj i sve tamo uz 
Rijeku dobivali su neobičan vid. 

U dvije niske, a široke kočije, što ih poslaše iz 
Sadijina dvorca po Bonićeve, uputiše se toga dana 
kasno u jutro iz Grada put Rijeke. U prvoj se vozio 
stari bilježnik i Made na zadnjem, a odvjetnik i Stanko 
na prednjem sjedalu, a u drugoj Mato Bonić sa ženom 
i Pavlom, te još jedna djevojka, prijateljica njihova. 

Sve su ženske bile neobično radosne i dozivale 
jedna drugu, spominjući kroz smijeh nekakve vesele 
i smiješne zgode, što im se desiše pod tim mjestima. 
A Stanko i Mato bili su zamišljeni i tmurni, oba | 
radi istog razloga, i ako ne baš na isti način. 

Bili su nezadovoljni i zabrinuti, što na tu slavu dolazi 
i Vlaho, kojega je pozvao svečar kao svoga najboljeg 
prijatelja, i što nijesu mogli zapriječiti, da bude tako. 

Stari se Mato srdio, jer je mislio, da nijedno ve- 
selje ne može dobro svršiti, kad je ondje Vlaho, pa 
da će se dogoditi bilo što neugodno, a još. više stoga, 
što je držao, kako će mu se rugati čeljad, da je morao 
dopustiti, neka mu Vlaho ljubuje s kćeri, pa izmjenjuje 
s njome zabljubljene poglede pa riječi — i pred njim. 

Stanko je bio tužan promišljajući, kako bi sada, 
kad su se ispunjale dvije njegove najljepše želje — 
da ima Madu i svoj stalni dom — mogao biti sretan, 
kad ne bi bilo one ružne misli, što ga peče. Sada je 
bio stalan, da je to strašno čuvstvo ljubomor, koji se 
pojavio baš onda, kad se najmanje nadao, da će oću- 
titi što slično. Ti su pak osjećaji bili još teži, što 
nije imao pravoga razloga, da sumnja ni da se muči, 
pače ni da pokaže svoju zlovolju. 

A on eto nije mogao da se savlada i ponizivao se 
neprestano u Madinim očima i počeo se bojati, da će 
njezina ljubav postati manja, i onda bi moglo doći 
i zbilja do onoga, što sada misli, da bi moglo biti. 
Zato je odlučio, da će se toga dana i odsele uvijek su- 
sprezati što više može i biti onaki kao u Ljubeću, 
pa makar mu srce puklo. 

Desilo se nekako, da nije mogao dići novac s banke 
do toga dana pred podne. No budući da je Stanko 
htio, da svakako -podje u Rijeku sa Bonićevima skupa, 
a ne kasnije, udesi kod banke, neka Vlaho uzme i 
donese novac tamo. A svega je imao dati Sadijevima 
onaj dan osamdeset i osam tisuća kruna. 

Vozili su se ispred zapuštenih vlasteoskih kuća, 
kojima su velika vrata i prozori ukrašeni kamenim 

rezbarijama i grbovima, a sada su bili pretvoreni u 
nečije konjske štale. Medju sjedalima i stupovima u 
dvorištu i predvorju pušile se sveže hrpe gnoja, a na- 
polak uvele paome tužno su prislonile glavu uz razva- 
ljene prozore, kao da vire unutra i vide puste sobe sa 
isplavljenim slikarijama. 

Kad zaokrenuše u Rijeku, cijela je desna strana 
doline bila još u sjeni, ali se lijeva pravo žarila od sile 
svijetla, što ga je sunce s istoka sipalo na nju. 

Pogled je bio tako krasan, da su svi zamukli 
i zaboravili svoje prijašnje misli, te mučke proma- 
trali tihu vodu, s jedne strane tamno-modru, a s druge 
srebrena sjaja, pa visoke bregove i seoska naselja 
gore visoko, a dolje uz vodu čvrsto pozatvarane vlaste- 
oske kuće u gustim vrtlima, koje kao da su zatvorile 
oči od prejakoga svijetla. 

I kočijaši zatakoše bičeve u stalke, pa stadoše 
voziti korakom po ravnici, kao da su o nečemu mislili 
i oni. 

. Kraj puta s desne prislonio se uz brijeg krasan i 
dobro sačuvan dvorac sa golemim visokim prozorima, 
— pače dva dvorca spojena perivojem i ogradom od 
gvozdenih rešetaka. Vidjelo se, da je to davni džardin, 
jer je bio tako gusti taman, pa se u njemu vidjelo malo 
što. Samo na jednom čistijem mjestu razabiralo se 
crno zjalo pećine i nekoliko novijih, bijelih stepenica, 
kojima se moglo u dubinu poći, valjda k jezercu kakvu. 

Duboki muk. — Pa i ako je sve bilo čuvano pom- 
ljivo, nije se znalo, da li je to još jutarnji san, ili je 
već tuda prohujala smrt. 

Nekolike ladjice spuštale su se niz vodu, i vesla kao 
da siplju srebro ; seljak kraj puta razvaljuje ne žu- 
reći se stari zid davno izgorjele kuće ; hrpa djece sa 

suvarcima u naramku izlazi iz guštare — pak opet 
stari dvorac, mrk i pust. 

Prekrasni * venecijanski visoki prozori, veličan- 
stven ulaz i stupovi sa kapitelima, pa taraca pro- 
strana i ogradjena niskom kolonadom. Ispod nje 
obični svod, kuda su se nekad uvozile ladje...a sve 
rasklimano, crno, te zaraslo suhom travom i divljim 
grmljem. ' np 

Od mnogih prozora samo je jedan maleni u pri- 
zemlju otvoren, i pod njim na gnjiloj gredi nekakvoj 
sjedio je ružan starac, gladeći komadićem stakla svoj 
štap. : 
Stanko ga pogleda, njega i staru palaču, pa se 
obrne na drugu stranu. I zagleda se u novu zgradu 
sumpornoga kupališta sa crveno-bijelom zastavom na 
pročelju, u koje se jedva moglo gledati od bjeline, i 
u onu golotinju, što uvijek bude okolo istom nači- 


njenih zgrada. Pak se opet okrene, da još jedanput 


vidi starca medju grmljem, što je raslo iz samog zida. 

— Okladimo se, da znadem, o čemu si mislio 
sada — reče mu Made milo i sa smiješkom, kao da 
se veseli, što pogadja njegove misli. 

— Ne, ti ne možeš znati, što sam mislio, jer sam 
oćutio, što ne bih ni sam mogao reći | 

— A sjećaš li se, u ,, Vojni i miru“, kad se knez 
Andrej svratio na uzmaku od Smolenska u Lise Gore ? 

— Ne... Da, sjećam se: kako je našao sve 
izlomljeno i srušeno, pa vidio neke djevojčice. .. 

— Istarca na drvenoj klupi, kako plete opanke ! 
I riječi se sjećam... Mene su se jako dojmile : — 
Na drvenoj klupi sjedio je starac mužik još uvijek 
tako bezbrižno i tupo, kao muha na licu dragog mr- 
tvaca.... — Eto, tako si nešto ćutio ! 

— Kako je umna ova moja Made — promisli 
Stanko — i ja da izgubim njezinu ljubav i njezinu 


dušu zbog ništa ? Ne, to ne smije da se dogodi ! 

I uhvati objema svojima njezinu ruku, imilujući je 
nježno, pa je Made znala, da je pogodila, što je mislio. 

_— Ovako ona zna i sve drugo, što ja ćutim — 
prestraši se u sebi. ' 

Ali se sjeti svoje odluke i stade razgovarati s od- 
vjetnikom i bilježnikom o nekim potankostima kupov- 
nog ugovora, samo da ne počne i opet dupsti po onome, 
što je bilo i što može biti, čemu je bio vičan oduvijek. 

Sada se ukaza i Rožat: okrugao, visok, strm 
i osamljen brijeg.više ceste na onoj strani rijeke, ob- 
rastao šumom, i sa crkvom sred čempresa na vrhuncu. 
Sav'obasjan, miran ... iu slici činilo bi se kao dodatak 
samovoljna slikara, s kojim je htio, da još više ukrasi 
onu čarobnu dolinu. 

Pa evo i njega, budućeg Stankova dvorca, sa 
šumicama, rijekom, jezercima.i pećinama u lovoru 
i divljim šipcima, više njega. 

Sa prostrane tarace spuštahu se dolje u tihu i široku 
rijeku kraljevske stepenice, goleme, položite, široke, i 
— podno njih privezana prava gondola mletačka. 

Sama zgrada, složena od mnogo dijelova, što su se 
sjekli, nadvisivali, razlazili, spajali — bez reda i si- 
metrije : neki na stupovima, sa plosnim, sa šiljastim 
krovovima, a jedan bez ikakva krova. Prozori i vrata 
u različnim stilovima, a neki zidovi bez ikakva otvora 
ili su bili zazidani još davno, prama unutrašnjem | 
raspotedu, koji je morao biti takodjer zamršen i čudan. 

Svuda se penjao bršljan, divoloza i pruće bijelih 
ruža, hvatajući se i pužući na različite načine, da 
izmedju drugoga grmlja dohvati sunce. 

Tamo prostrani voćnjaci, kud pogledaš, i šumice 
čudnih stabala usred njih, pa jezerca zaklonjena 
trstikom i rakitom. No visokih jablana nije nigdje 
bilo, pak je Stanko već odavna stao smišljati, kako će 
nasaditi posvuda i njih, pa trepetljike, vrbe i javore, 
s velikim okruglim lišćem. 

A iza svega Šumet sa gustom šumom od čempresa 
i hrašća. 

Odvezoše se na gornji ulaz pod brijegom, gdje je 
mirisalo lovorovim lišćem, jer je sva ta strmina lo- 
vorom zarasla bila, čemu se Stanko čudio najviše, 
kad je prvi put vidio Rijeku. 

On se zagleda i sad u guštaru, udišući njezin 
opojni miris. 

— Sjećaš li se — reče mu Made opet — Cvjet- 
nice u Ljubeću i kako se tamo otimlju za grančice 
s nekoliko listića lovora, da ih blagoslove i zasade 
na groblje... 

— Ne! — reče Stanko veselo. — Ovaj put po- 
godila nijesi, jer ja na Cvjetnicu u Ljubeću nijesam 
* nikada bio, ali sam vidio istu stvar po drugim mje- 
stima u Zagorju ! 

— A meni se čini, da smo mi oduvijek zajedno ! 
usklikne Made, 

Svi se veselo nasmiju i domalo su iz obiju kočija 
stali slaziti ispod brijega niza stepenice uz veliko 
dvorište sa brojnim kamenim sjedalima i ogradjenim 
šetnicama, 

Tu se već igrahu nečija djeca. Malo dalje šetalo 
nekoliko gospodja i gospode, a dolje u voćnjacima 
okolo jezerca i kanala sa drvenim mostićima skakala 
vesela mladjarija, podcikivajući i smijući se grohotom 
nečemu. 

Tu je bilo okupljeno čeljadi razne dobi, a mla- 
dosti najviše, te raznih staleža, i vidjelo se, da su 
mladi gospodar i Vlaho birali goste. No Stanko je po- 
znavao malo koga, ali se doskora saletješe svi okolo 
njega i Made, i kad su se upoznali, saletješe se opet, te 
nastade vesela vreva posvuda. 

Čudno se isticao stari dvorac medju svježim ze- 
lenilom zimskoga lišća i rumenim cvijecima bajama 
kraj zidova, pa kao da je začudjeno motrio, kakvo je 
to veselje okolo njega. 

Sličio je tužnom, zabrinutom, djetinjastom i 
ustrpljivom pogledu starca, koji dogara i čudi se ve- 
selju djece, što se igraju okolo njega, jer ga ne mogu 

obveseliti ni ugrijati niti sjajne i tople sunčeve pa 
od kojih i suho deblo kadgod prozeleni. 

Ali se taki činio samo onima, što ga vidješe tek 
od nedavna i koji ne odrastoše pod njegovim krovom. 


U vlastelina Sadija bilo je petoro djece: naj- 
stariji Josip od 22 godine, pak dvije kćeri, onda sin, 
i opet kći — sve po dvije godine jedno od drugog mla- 
dje. To je bio izuzetak medju dubrovačkom vlaste- 
lom, jer se on oženio, i to sa djevojkom, koja nije bila. , 
vlasteoskog roda. 

Sve su to bila lijepa, zdrava i vesela djeca, ni- 
malo ohola sa svoga imutka i plemstva. Majka ih je 
odgojila priprosto, a izgubiše je tek preklani, i mila 
uspomena njezina titrala im još pred očima, pa kao 
da se njezina duša i sad krilila onom starom kućom. 

Svečar, mio momak sa vranom kosom, hodao 
gologlav tamo i amo, da razveseli goste. Nu od toga 
kao da nije potreba bila, jer su se veselili i preko mjere. 
Već su u voćnjacima i pred dvorom izlomili dosta 

cvjetnih grana, a i u kući porazbijali toliko stvari, sve u 
šali i smijehu. I sestre oblijetavale su okolo, da ponude 
slatkiša, cvijeća, da pomiluju djecu ili započnu pjesmu 
u kojem skupu. 

Stanko na svoje veliko čudo opazi, kako sestre 
traže braću i svako malo pitaju za njih, a tako i oni 
za sestre, pa je mislio, da trebaju jedno drugom. No kad 
bi se. našli, samo bi se nasmiješili, ogrlili, zakinuli, pa 
se i razišli odmah, da zamalo učine istu stvar. 

Osobito je Josip sa mladjim bratom bio gotovo 


uvijek zajedno, pa je Stanko mislio, da se nijesu vi- 
djeli bogzna otkad, kad se onako miluju. Nije znao, | 


što je bratinska ljubav, pa mu se onako iskrena i 
dječinska učini tako lijepa, da je požalio još. više, 
što nema koga od svojih, da s njima dijeli bogatstvo 
i ljubav. 

Ali nesamo oni, već i ostali družili su se medju 
sobom, kao .da su od obitelji jedne, i pokazivahu se 
medju: njima dosad nevidljive. sveze simpatija, us- 
pomena, zajedničkih misli i osjećaja. Pa i mnogo- 
brojne sluge u dvorcu bile su s njima jedno. 

Stanko potraži Madu, neka bude barem uz jedno 
sebi blisko čeljade, i nadje je u nekom malom dvorištu 
medju krilima dvorca s mladjim Sadijevim sinom 
i djevojčicama nekim, gdje se spremaju da naprave 
ljuljaljku. 

— Ne, nije ovdje kuka. bila, već u onom drugom 
stupu kod zida, baš ispod klina, što ga je ondje 
zabio Pepi! — vikala je Made mašući komadom 
užeta u ruci. 

Stanko se zaustavi, kad je vidio, da ga nijesu 
opazili, i sjede u podalju sjenicu, zapletenu gustim 
prućem nekakve penjačice bez lišća. 


IGI 

— A što se ti, molim te, sjećaš; pa i ne mora biti 

baš onako kao prije! — reče Bruno - i stade vrtjeti 
drveni stup. 


Made i druge djevojčice pomagale su mu i do- 
davale, što je tražio, i začas je ljuljaljka bila gotova : 
od nekoliko željeznih kvaka, starog jedra i komadića 
konopa. 

Svi kliknuše veselo i prvo negoli se počeše lju- 
ljati zapjevaše neku pjesmicu, po čijem su taktu 
željeli da se njišu. 

AK Najprva uskoči u ljuljaljku lijepa crnka, koju 
je još kod dolaska upamtio Stanko radi njezina zvonka 
smijeha i nekakva velika, žuta cvijeta u vranoj kosi. 

Neka ju drugarica zanjiše, a Bruno iznenada 
obuhvati Madu oko pasa, htijući da je metne na krilo 
prestrašene crnke. Made se otimala sa zvonkim i ve- 
selim smijehom, koprcajući se u njegovu naručju, a isto- 
dobno hvatajući mu se rukama oko pasa, da ne padne. 

Stanko je gledao tužno njihovu zabavu kao starac 
kakav i prisilno se smiješio iz svoga skrovišta. I oćuti 
slična čuvstva, kao da je s njima bio Vlaho, no vidio 
je, kako je nevina ta njihova zabava i da samo na- 
stavljaju ono, što su činili kao djeca. Pa njihova mla- 
denačka obijest nije ga srdila, već mu tjerala sreću 
iz srca i suze na oči. 

Njihov veseli hihot domami i drugu mladost 
k ljuljaljci, pa se stadoše otimati okolo nje. Svi su 
bili nakićeni različnim cvijećem, a i u rukama su imali 
grane rumenim cvijecima osute. 

: Da je to bilo na kom drugom mjestu i da se oni 
svi nijesu poznavali medju sobom, Stanko bi se bez 
sumnje pomiješao s njima i činio, što i oni. Ali su 
svikolici govorili jedno drugome ,,ti", i vladali se onuda 

kao u svojoj kući. A on nije mogao da bude taki, 
jer nije bio, što su oni. 

Čim bi progovorio medju njima, svi bi zamukli, 
kao na kakav neobičan govor, i slušali ga pomnjivo 
veleći: — Kako Vi lijepo govorite književnim je- 
zikom! — No Stanko bi pregorio tkozna što, samo 
kad bi mogao razgovarati s njima onim ljupkim 
dubrovačkim narječjem i s onim akcentom, koji se 
njemu pričinjao kao muzika ljubavna. Pa i zbog toga, 
da se i u tom ne razlikuje od njih. I kad bi ga molili, 
da govori, neka samo čuju pravilni književni jezik, 
oćutio bi mjesto zadovoljstva s pohvale samo to, da 
je i po govoru tudji i kako ne pristaje u njihovo kolo. 


— Ali kamo ja samo pripadam ? — mislio je. 


tada u sebi gorko. Bio sam eto i u Zagorju, iu Lici, 
i u Bosni, ali sam i ondje bio tudjin! Ta Andjelija 
mi je i u Sabljarima rekla: — ,,A najmanje za Vas, 
jer ste Vi čovjek tudjin i tko zna, odakle ste se do- 
skitali 1'* 

Gledao je Madu veselu i bezbrižnu, ljubeznu, milu 
i domaću prema svakom jednako. A znao je, da bi 
onaka ista bila i prema Vlahu, kad bi bio ondje. Pa 
mu se učini sasvim ludo, što je mučio i sebe i nju ,,zbog 
onog rumenila'', kad bi eto morao da se trza svaki čas, 
na svaki njezin pokret, pogled i usklik, što ih izazivlju 
u njoj nesamo mila čeljad, već i mile stvari. 

Čekao je mirno na povratak Vlahov iz Grada i 
njegove bojazni nestade. — Jer zaista ne ću opaziti 
ni oćutiti ništa drugo, osim onoga, što vidim i ćutim 
sad, i tako uvijek s dana na dan, i kasnije ! 

Napokon se sjeti, kako bi ružno bilo, ako ga opaze, 
da ih motri iz prikrajka, pa nastojeći da ga ne ugle- 
daju, odakle dodje, približi se k njima. 

— Evo i gospodina ! — viknuše neki glasovi, pak 
zamukoše i ostaviše igru. 

— Ah, Stanko, gdje si ? — klikne Made i pohiti 
k njemu. — Mi smo se ljuljali... Vidi samo, kakvu 
smo napravili ljuljaljku! — i pokaže mu sva ra- 
dosna njihovo djelo. ' 

Stanko se prisilno nasmiješi, da ne kvari nje- 
zina veselja, ali ostade smeten medju njima, s ru- 
kama niza se, smišljajući, što bi počeo. 

Sad dotrči plav i nježan mladić, sav zapjehan, i 
stade redom šaptati nešto djevojčicama u uho, poka- 
zajući im nekakvu limenu kutiju. One su se smješkale 
i odobravale glavom. 

Zatim htjede pristupiti k. Madi, no pogleda u 
Stankovo tužno lice i stade neodlučan. A Stanko se 


. okrene i poče tobože kušati, da li je ljuljaljka dosta 


čvrsta, ali je ipak pogledao kadikad na Madu i onoga 
zbunjenog mladića, koji joj je htio nešto pokazati, 
da drugi ne vide. Onaj stade tjerati muškarce, što se 
okupiše okolo njih, i Stanko pogleda tamo baš onda, 
kad je otvorio kutiju, u kojoj je bila zelenkasta, svi- 
lena marama, zlatom izvezena, i taj mladić stade 
Madi tumačiti nešto podglas, pokazujući natpis u 
uglu marame, po svoj prilici izvezen ženskim kosama. 

— Ja ne vjerujem, da je to ona ista — meni 
se čini, da ovoga onda nije bilo. Ne sjećam se više, 
ali pokušajte ipak — govorila je Made nekakvim oso- 
bitim akcentom, i Stanku se pričini, da nijesu ni- 
kada bila tako lijepa njezina usta, kao izgovarajući 
one riječi. 

Vidio je, da spremaju neko iznenadjenje, neku 
šalu ili što slično, ali svakako takovo nešto, u čemu 
on ne može imati ni dijela ni veselja kakva. 

Made je htjela pristupiti k Stanku, da mu kaže 
nešto, no drugi je potegnuše za rukav, a onaj joj 
mladić s kutijom dapače začepi rukom usta, vičući 


prestrašeno : 
— Ne, nitko to ne smije osim nas petorice znati 
jer..... ta znadeš, kakva je ona! 


A Made ga posluša i htjede da opet poviri u ku- 
tiju, ali onaj mladičić pobježe, krijući je pod haljetak. 

— Dok svrši objed... odmah iza objeda... 
ispod male tarace!... vikao je u trku. 

Uto prispješe i neki drugi gosti i podju svi skupa, 
da ih vide. ' ' 

U glavnom dvorištu sretoše nevelik skup novih 
gostiju, i debela gospodja sa muškaračkom kapom 
zamahne rukom na Madu, čim je opazi: 

— Nuti, naše male Made, što je narasla! Ali si 
poružnila, draga moja, tamo u Vlaškoj. Baš si došla 
ružna... Hodi amo, da te ljubim ! 

I svi joj čestitaše, što se vjerila, milujući je po 
licu i hvatajući je za ruke, i ne sjetiše se onaj čas 
upitati, gdje je taj vjerenik njezin. 

Made se rumenila od radosti i uzbudjenja, i po- 
trča k Stanku, koji je stajao malo odalje, da im ga 
pokaže. 

— Duše mi, lijep ti je zaručnik — reče opet ona 
* debela gospodja. A mi smo mislili, kako ćemo ti naći 
vjerenika amo, kad se vratiš, a ti, nu — dovela ga 
sa sobom! Lijepo ! 

— Boga mi, naša Made nije luda. Taj ima no- 
vaca! — reče netko iza nje šaljivo, ali Stanka ubo- 
doše u srce one riječi. ' 

Pod silu je stiskao ruke okolo i kazivao svoje 
ime, a oni mu se naklanjatu ozbiljno, sa počitanjem, 

i odmah se obraćahu k Madi, da je pomiluju ili riječima 
ili rukom i da zapitkivaju koješta. 

Ona je svima odgovarala spremno i veselo, no 
kad je netko upita, kako je to ona na nekakvo vrelo 
išla i prehladila se, pribjegne k Stanku, pocrveni i 
ne odgovori na to pitanje. Stanku je bilo drago, što 
je došla k njemu, a ne k majci, jer je i u nju pogle- 
dala bila. Ali je ipak zaželio svom dušom, da je ugrabi 
i pobjegne otale s njom. I zato, što mu se činilo, da 
će se početi nesamo sramiti, već i kajati ovdje, zbog 
one djetinjarije, što ju je počinila u Ljubeću. 

Negdje gore pod trijemom  udesiše ljubavnu 
pjesmu : najprije sitni zvukovi mandoline, a 
onda tihi glasovi muški i ženski, pak sve jači i krep- 
čiji. Neki ženski glas prihvati krivu notu : zbor umuk- 
ne. Kad pjevačica osjeti, da je ne prate, zamukne 
naglo, a onda prasnuše u tako veseo hihot, da su se 
i u dvorištu stali smijati i pljeskati rukama. 

No toga časa zatutnji zvono sa manastirske 
crkve_sv. Frane, podno Rožata. Podne. 

Cijelo se društvo uskomeša i stade se okupljati 
u dvije velike dvorane sa prastarim slikarijama iz 
mitologije po zidovima. 

Veselje se, rekao bi, malo stišalo, ali potajna do- 
bacivanja i peckanja mladjarije ne prestadoše, pa su 
tjerali i starijoj čeljadi navadnu ozbiljnost s lica. 

Kroz goleme prozore sipali su obilni snopovi sun- 
čanih trakova na pod, a bliještile velike trpeze, ukra- 
šene dragocjenim posudjem i cvijećem. Radi toga spu- 
stiše bijele svilene zastore, da ublaže to jarko svijetlo. 

Sve je bilo pripravno, samo što su još čekali 
Vlaha, da posjedaju. Ali njega nije bilo, te se napokon 
smjestiše za stolove kojekuda, osim što Bonića obi- 

telj postaviše u skupu i na počasnom mjestu, a kod 
njih prazno sjedalo za Vlaha, jer su već znali, da se 
stari Mato pomirio s njime. 

I svečani objed započe iz poćetka tiho, pak sve 
bučnije i življe. Jela su bila izabrana i slasna, ali ne 
toliko mnogobrojna, zato, da ne bi gostima dodijalo i 
neka ostane više vremena za druge zabave. 

To je imala biti zadnja gozba Sadijeve obitelji u ovoj 
kući, pak je mladi domaćin naručio cigansku muziku, 
pripravio dvoranu za ples, te umjetne vatre za onu večer. 

— Razveselit ćemo malko stari dvor, prije nego 
što Vam ga damo! — reče Stanku. 

No njemu se nakupilo toliko tuge u duši i toliko 
suza, pak bi najvolio ostati sam te isplakati se, da 
mu odlane. A da ga je tko upitao za uzrok njegove 
tuge, ne bi mu znao kazati ni riječi. No za stolom 
je bilo tako veselo i sretno, da njegove žalosti i ne 
vidje nitko, i bude mu još teže. 

Nekoliko su se puta sjetili Vlaha i čudili se, što 
ga još nema, no Stanko nije mario ni za što više, 
misleći u sebi, kako se sve okolo ništa ne tiče njega 
i kao da je ovamo slučajno zabludio. 

Pače i onda, kad se začuše pred ulazom Vlahovi 
koraci i kako nešto slugu pita, nije htio ni da pogleda 
u Madu, kao što je to dosad činio uvijek. 

Kad je Vlaho ušao, bio je jako smućen, blijed 
i glas mu drhtao, pa se ne bi reklo, da je to onaj isti 
veseo i bezbrižan momak. 

Čim je pozdravio, obasuše ga pitanjima, a on 
začas ne odgovori nikome, pa istom malo kasnije 
jedva istisne, kao da mu je svezano grlo : 

— Moga je oca jutros udarila kap, i liječnik kaže, 

.da preživjeti ne će. 

Sve je začudila i ganula ova vijest, ali još više 
način, kako je to izrekao Vlaho. U njegovu glasu i 
na njegovu licu bilo je toliko iskrene boli, da su ga 
svi gledali sa učešćem i tako ljubezno, kao da su ga 
htjeli utješiti pogledima svojim. 

— Jedva sam dospio uzeti novac i donijeti ga amo, 
jer se nijesam uzdao poslati ga po kome, a dao sam 
riječ... Oprostite mi — ja moram odmah natrag... 

Predade hitro Stanku novac i nakloni se svima, 
da ode. 

— Ti stalno nijesi ni okusio ništa, pa uzmi 
štogod na brzu ruku | —reče mu Josip i diže se, da ga 
smjesti. 

— Ah, pusti me! Moj će otac umrijeti, ra- 
zumiješ ? : 

I ne mogaše suspregnuti suze, već mu se obo- 
riše na usnice, što su mu se iskrivile na plač, i po- 
bježe prvo nego je zaridao na glas. 

— A ja mu nijesam ni zahvalio, onome dobrome 
mladiću — reče Stanko Madi, koja je bila ganuta kao 
i ostali. : 

I stari se Mato zamislio i kradimice otirao suze radi 


staroga svoga prijatelja i druga, a možda i radi Vlaha. 


Onda započe razgovor o tome nemilom slučaju ; 
prijedjoše na druge, i tako malo pomalo povrati se 
prijašnje veselje, osim što je Stanko ostao svejednako 
zamišljen i tužan. Ali ne radi Vlaha, jer je mislio i o 
toj zgodi: — Njega svi ljube, on je njihov i utješit 
će se lako. — Napokon stadoše gosti piti sa sve manje 
straha, da se opiju; i zaredaše pjesme i zdravice u 
dimu cigareta. 

Stanko je takodjer htio piti, ne bi li se razve- 
selio išta — i bojeći se, da krivo protumače njegovu 

tugu. Ali promisli, da radi toga piju samo očajnici, 
pa mu nije išlo u slast i pio je vrlo malo. 

Oči gostiju su se krijesile sve jače, nekoliko rnla- 
djarije sa šaptom nestade, nu oni, što preostaše, nijesu 
se brinuli za to, već nastaviše veseliti se kao i prije. 

... Napokon se u dvoranama započe hvatati 
sumrak, i sluge unesoše svijeće javljajući, da su cigani 
već došli. 

Tada bilježnik i odvjetnik zažele, da se časkom 
pročita i potpiše ugovor i prije drugih zabava da se 
Svrši ovaj posao. Stanko i mladi domaćin pristadoše ; 
metnuše kod njih još dvije svijeće i starinsku sre- 
brenu tintarnicu, a bilježnik stade kroz očale čitati 
ugovor na glas. 

Svi u dvorani zamukoše, pa i iz druge dvorane 
okupiše se tiho okolo njih. Lica su bila ozbiljna i 
svečana, kao da se izvršuje kakvo tajnovito djelo. 

Još odavna je Stanko maštao o tome času i nadao 
se, da će oćutiti golemu radost i sreću u sebi, kad 
zazbilja postane gospodar zemljišta i kuće, što do- 


sad nije bio nikad. I sve je očekivao, kad će se poja- : 


viti u njemu takova čuvstva, ali uzalud, jer je osjećao 
samo tjeskobu i sram. i 
Sjetio se tada jedne zgode svoga djetinjstva, kad je 
s ocem bio u nekog inžinira, tada starješine njihova — 
ušao u njegovu pisaću sobu, te sio u naslonjač za 
st6. Kako unutra nikoga nije bilo, uzeo je pero, metnuo 
za uho i zapušio jednu od gotovih cigareta, što su 
bile na stolu, nadajući se od toga velikom užitku. 


Onda kako je ušao inžinir u sobu, začudio se, te ga . 


izveo van, veleći mu, da to nije za njega. 
A spomenuo se toga neugodnoga slučaja, jer je i 
sada oćutio čuvstva stida i razočaranja, kao i onaj dan, 


s 

Stanko je još prije vremena izvadio novac i 
držao ga pred sobom, pa se i radi toga sramio i teško 
čekao, da se dovrši taj neugodan čin. 

No čitanje je trajalo dosta dugo, a Stanko je 
slušao, kako bilježnik nabraja riječi i pusta imena 
pojedinih dijelova zemljišta i zgrada, koje on i ne 
pozna i koja za njega nijesu imala nikakva smisla. 

Kad je dovršilo čitanje, iznebuha se začuje hrapav 
glas starog i malo napitog gospodina sa kraj stola, 
koji je već odavna uprto gledao Stanka : 

— A odakle ste zbilja Vi, gospodine?... Jer 
mi to još ne znamo, a nijesam čuo, kad se čitalo. 

Stanko se zbuni još više i nije znao, što da od- 
govori. I nehotice pogleda u Madu, kao da od nje 
traži spas, a ona opazi njegovu tjeskobu i okrene se 
starome gospodinu : 

— Ta Stanko je iz..... Zar nijeste čuli.... 
Iz onoga — — pa se zacrveni i umukne, moleći ga 
pogledom, da on to reče. 

Mnogi prasnuše u smijeh. 

Stanko se jedva držao na nogama, ali se ipak 
sabere pa istisne muklo : 

— Ja sam tamo...... iz Sabljara!... Što me 
mučite ! 

Stari onaj gospodin htjede ga upitati, gdje su 
ti Sabljari, ali kad je vidio njegovo izobličeno lice, 
ne reče ništa, pogleda okolo i vidi, kako svi drugi 
zadivljeno gledaju Stanka, gdje se trese kao u groznici. 

— Meni je zlo — reče. — Evo novac, dajte mi, 
da potpišem, i ne mogu dulje ostati ovdje. 

Dok je on potpisivao, pero mu je skakalo po har- 
tiji, kao da potpisuje osudu smrtnu, ali se nitko nije 
usudio ili nije znao, što da reče, 

Samo se Made nježno privije k njemu, i na silno 
čudo sviju zaplače glasno. No on je oturne surovo 
i potrči kroz vrata, a da nitko od društva nije ni po- 
kušao, da ga zaustavi. 


XII. 


I sutradan rano nastaviše tražiti Stanka sve nasto- 
jeći, da se ne sazna, što je bilo, ali ga ne nadju. Pa onda 
se spremiše, da legnu i da se odmore, tješeći se nadom 
u njegov povratak, kad se umiri ili negdje ispava. 

A protumačiše njegov bijeg još na stotinu načina, 
a sama je Made slutila pravi uzrok njegova jada i 
njegova čudnog vladanja sinoć, No bilo je i takovih, 
što su se smijali govoreći, kako je bilo na gozbi sve 
tako veselo i pijano, da se nije znalo, što je tko radio, 
ni kako je svršila ona gozba. 

Stanko je bio zbilja kao pijan, ali ne od vina: 
sve, što je doživio i oćutio, otkada u Dubrovnik dodje, 
nije dopuštalo ni časa njegovim živcima, da se umire, 
ni da se razbistre njegove uskovitlane misli. Čutio 


je potrebu svježine i zraka, baš kao da se opio vinom, : 


ali ni hladna zvjezdana noć ne osvježi smušene misli, 
niti ublaži njegovu očajnu tugu. Sramio se onoga, 
što je učinio, pa i radi toga ne bi se bio povratio ni 
zašto na svijetu. 

Još su mu zujale u ušima zlobne riječi napitog 
starca: — A odakle ste, zbilja, Vi gospodine ? — 
A on mu nije ništa odgovorio, jer ne znadjaše tada ni 
sam, odakle je, a eto ni sad ne zna. 

— Ta jesam li ja zbilja iz Sabljara... ili iz 
Milakovine ili Bučavca... ili... odakle ? — mislio 
je u sebi gorko, koračajući oborene glave pustom ce- 
stom prama Šumetu, i ne misleći, kud ide. 

Tiha i tamna je bila noć, a visoko nebo takodjer 
mirno, ali nešto svjetlije i puno zvijezda. Tmina 
noćna ispunja svačiju dušu tjeskobom i strahom, a 


“pogotovo dušu strana čovjeka u nepoznatu mjestu. 


Razabrao bi gdjegdje i kuću u tami, no svaka še od 
njih čvrsto prislonila uz brdo i gEretila koječiti, 
čuvajući vjerno počinak svojih, ne želeći, da joj se 
itko približi u to doba. A mnogi čempresi, mrklji i 
golemiji nego po danu, plašili su samotnoga prolaz- 
nika i tjerali ga, da korača brže. ' 
Napokon se našao medju visokim i strmim 
bregovima, što su zatvarali mrku dolinu; ts se uputi 
ispod njih nekakvom oputinom, što se vijugala k iz- 
voru rijeke, odakle se čuo i mukli šum vode. 
Hodao je dugo po tim zavojima, obazirući se i 
zastajkivajući često te slušajući, kako se  pijevci ' 
javljaju s mnogih strana : iz Šumeta i drugih sela, 
što su se nizala ispod obronaka i penjala se uz njih. 
Led, što ga je stao drmati, i često kukurikanje 
sjetilo ga Sabljara i njegova odlaska po buri, ali se nije 
mogao ustaviti na toj misli, jer su mu sve nove i nove 
bez saveza i reda bježale i prestizale se u duši — baš 
kao što vjetar mota sa starim i novim lišćem ogradjena 
voćnjaka za tmurnog dana jesenskoga, dižući mrko lišće 
sa zemlje te kidajući drhtavo i blijedo sizmučenih grana. 
Zaželio je topline i takove ljubavi, kao što je 
majčina, gdje bi mogao prosuti suze, što su ga pekle 
ine mogle oduška naći, pa čeljadi, koja bi ga razumjela, 
a da im i ne kaže, što ga boli. Znao je, da će mu se 
čuditi svi, kojima dodje, ali požaliti ga ne će, jer. je 
novaca u njega dosta i jer svatko od njih ima i drugih, 
koje ljubi, pa ne mogu da ga ogrle onako, kao što bi 
trebalo njemu, 

Onda se počeo strašiti i samoga sebe promišlja- 
jući, kako nijedan drugi na njegovu mjestu ne bi bio 
taki, i pitati se, zašto mora da se muči s onih razloga, 
što ih drugi ne vide. Pa je taki, da se stidi i od Made, 
pred kojom je najviše želio biti muškarac i junak, 
i da zna uvijek, što radi. A on je eto plačljivi ćuti se 
nemoćan pred svima, što mu dodju ususret. Pomislio 
je i na Andjeliju u Sabljarima i na mnoge druge dje- 
vojke i žene, što ih je vidio kao lavice i orle na svom 
pragu i gnijezdu, pa i kod sviju drugih osjetio je neku 
neznanu silu, koje on nema. 

Počelo je bivati sve vidnije, kad se približio k ri- 
jeci, a sve tužnije bivalo je u njegovu srcu, što je 
sjajnije potrajalo nebo i dolina ljepša. Nije znao, što 
bi počeo, ni kuda bi krenuo, kad je eto svijetli dan 
stao da odgrće zemlju i tjera tminu, u koju se bio 
sakrio od ljudi. A sada će se morati opravdavati i tu- 
mačiti ono, što je i njemu samomu tamno bilo, i to 
čim susretne one, koji su jučer bili s njim. I poče 
smišljati, bi li se sinoćnje popraviti dalo, ali je vidio, 


da je sve kasno i da bi morao promijeniti najprije, 


sebe samoga. 
— A otkada sam ja ovaki ? 


Već je bio sašao na glavnu cestu, koja se savijala , 


kroz Riječka sela, te konačno lagano k mlinicama, 
što su još bile u sjeni, mrke i tihe. I vitli nad vodom 
još su počivali, čekajući udarce jakih mlazova, da se 
zavrte. 

— A ja sam taki oduvijek — reče u sebi — i ne 
sjećam se, da je kada.u meni snage bilo, jer... 

Spomenuo se tada svoga djetinjstva i roditelja, 
što su ga prenosali i vodili iz varoša u selo, pa iz sela 
u varoš... I čim bi oćutio onu prijatnu toplinu no- 

voga gnijezda, poveli bi ga dalje u nepoznato mjesto, 
gdje bi se ostuderiio iznova, a ljubavi okolo njega ne 
bi se okupljalo ničije. 

Kako se god sjeća, roditelji su mu živjeli uvijek 
u svadji. Majka mu umrije rano, a otac njegov bijaše 
čudnovat čovjek. Starao bi se jedino za novac, da sinu 
pribavi sreću i bolji život, nego što je bio njegov. Pa 
je i učinio, što smisli, uz naporan rad i trku za srećom. 

— Ali nije mislio, da sreću ne treba iskati, već 
da dolazi ona sama, ako se na jednom mjestu posto- 
jano čeka | — sunu mu u glavu žestoko, jer se srdio i 
na onoga, koji mu pribavi s trudom življenje bez posla. 

Spomenuo se, kako mu otac nije htio da žeže na 
Božić svijeće, pa kako se svadjao s pokojnom mu 
majkom, ženom svojom, kad je ona jednoč u Jagod- 
njaku razasula po kući slamu, te htjela priložiti 
badnjake na ognjište i rekla : —,,Neka se znade, da 
je i nama Božić!“ — Pa onda, kako se otac rasrdio, 
zapovjedio, da se izmete slama, a badnjaci iscijepaju, 
jer da ne može trpjeti nečistoće i dima u kući. I sjeti 
se, kako je ona badnja večer svršila s plačem, pa je 
otišao s majkom u krevet i bez večere, a otac je pošao 
u gostionu, gdje su bili i drugi, što su se bavili oko 
gradnje nove seoske crkve. A onda se sjeti i mnogih 
drugih zgoda, kao i one, kad nije htio otac njegov da 
blagoslova uskršnjeg okusi, već je sve pokupio i dao 
prosjakinji nekoj, a na Veliki petak oturio ribu, pa 
sam sebi pekao komadić mesa govoreći, da ne će 
u kući kojekakvih čudnovatih običaja. 

Rugao se tada seljacima i svemu, šta bi oni či- 
nili, veleći, da ne može trpjeti praznovjerja i pred- 
suda, a njemu je utuvljivao uvijek, da bude razuman 
i čovjek kao i on, što je od ništa tisuće skupio, pa sada 

može da zapovijeda, i u svakome mjestu, kamo dodje, 
blidi počitanje i zavist. 
Istom mnogo kasnije vidio je Stanko, da nije tako, 
i razumio je materine suze, koje su mu onda zago- 
netna bile, a kadgod ga srdile isto kao i oca njegova. 
Sjetio se i toga, kako bi ga majka u krevet legla 
i počela mu pripovijedati lijepe i čudne bajke: — 
Bila dva brata, a imali sestru jedinicu"... sve 
obazirući se u strahu, da otac ne bi čuo, jer je htio, 
da ga sam goji, neka postane čovjek od razuma i rada. 
Pa djakovanje njegovo... Negdje semestar, ne- 
gdje p5, sve na prekide, a on uvijek po strani i nov. 
Sve te misli i uspomene davne pomaljale su se 
u njegovoj duši, boreći se kao svijetlo i sjena ispod 
strmih klisura, što su se kočile nad izvorom rijeke, 
i tresle njime zajedno sa studeni zore, koja sipaše 
blijedo svijetlo u duboku uvalu i na vodu. 
Nekakve ladjice tiho i jedva osvijetljene otiskivale 


su se dolje niz rijeku, i Stanko ih je gledao s novog 


gvozdenog mosta, prislonjen na studenu ogradu, opa- 
jajući se šumom velikog vrela, što ga je za njim 
izbacivala zemlja. 

A na srcu mu bivalo sve tužnije i teže, što je 
više jačao dan, jer je morao da se na što odluči, a nije 
znao kako. Njemu se činilo, da iz drugog čeljadeta 
gleda sebe na mostu osamljena i jadna, te stade ža- 
liti svoju ucviljenu mladost i svoju dobrotu, jer se 
zbilja pričinio sebi veoma dobar i da je: zbog svoje 
mekoće toliko nesretan. 

Sva se dolina već ispunila jutarnjim svijetlom, 
a donji dio njezin i vrhunci zarumeniše se od jakih 
trakova sunčanih. Ruke su mu na studenoj ogradi za- 
trnule, i on se uspravi s uzdahom, pa ugleda, kako 

je sivo bojadisana ograda sva ispisana različitim 
natpisima pohodnika toga čarobnog i samotnog vrela. 
Mnoge rečenice, te mnoga nepoznata imena bila su 
ispisana tuda, i on stade gledati tupo i čitati ne misleći, 
kao da čita natpise na pločama u groblju. 
No eto i jednog stiha, od pjesnika njemu poznata: 
Oj rijeko, stani, stani, 
Znadeš li tuga što je ? 
Kad mladi ginu dani, 
Odnesi i srce moje ! 


(A. Briletić.) 


poje Kriletić ! (e To je onaj pognuti i zamišljeni 
pjesnik, što ga je susreo piše puta na Gracu i na nje- 


govim samotnim šetnjama uz more, gdje uživa ili“ 


trpi zbog ljepote prirode i tajnovitosti života. 

— Kako je to lijepo rečeno: Kad mladi ginu 
dani, odnesi i srce moje! Koliko jednostavnosti, snage 
i topline u ta dva stiha ! 

I sjetio se njegova plemenitog lica, što se sjalo 
poput onih u mučenika i asketa davnih vijekova za- 
nosom i dobrotom. 

— A što bih znao reći ja ? Eto mi je duša puna 
čuvstava, tuge... A nikada ne složih dva retka, da 
mi odlane, da se osokolim pa saznam, da i ja nešto 
mogu. Pa kakovih je misli u mene bilo i što sve ni- 
jesam htio da opišem ? 

PRN staroga, nesretnog i dobrog učitelja, što 
mu je žena s drugim pobjegla, a kome dadoše, neka 
uzgoji djevojčicu, da postane vrijedna zaručnica 1 
vrsna žena. I borbu u njegovoj ojadjenoj duši i pi- 


tanja, što ih daje sam sebi : za koga ja nju tako gojim 


i što ja imađdem od toga? Zar da drugome dajem ra- 
dost i sreću, a taj drugi ne će ni pomisliti name? ... 


—-— 

Pa onda, kako je glavna stvar u životu, da se 
svi osposobimo zadubljivati se u tudje stanje i tudja 
čuvstva, kako bi mogli sve razumjeti i sve oprostiti. 
... Pa seljaka, što ore zemlju i vrši jedini pametan 
i čovječji posao, koji daje sreću... a od njega je 
čuo neobične riječi, što ih je već zaboravio, ali se 
spomenuo njihova smisla : Tko prolazi pokraj ljudi 


i ne ćuti potrebu, da ih i upozna, taj i nije čovjek. 


_— No kako je on to rekao ? Nekako sasvim 
drukčije — i puno ljepše! ... 

Zatim mladića, kojemu je ljubljena djevojka 
oboljela teško, a onda ozdravila, po čudu, od Lurdske 
vode, i kako je nije više htio za ženu i prestao je 
ljubiti, jer ga bilo strah približiti se k njojzi... Pa 
od svega toga nije izišlo ništa! ... 

_ No što ja ovo mislim? Da nijesam već lud? 
... O meni se sada radi, a ja ne mislim, kuda ću poći, 
ni što ću učiniti, već eto kakve me budalaste i nepo- 
trebne salijeću misli!... 

Strese se, pročita još jednom Kriletićeve stihove, 
uzdahne opet i napokon odluči, da će se povratiti u 
Sadijev dvorac, ne će li se tamo što preokrenuti u 
njemu, da može smisliti štogod razborito, kako bi to 
učinili i drugi ljudi. 

— Sadijev dvorac ?... 
Sadijev ili je sada moj ?... 

I uputi se lagano, kolebajući, kao da ne želi ići, 
ali ćuti, da mora. 

— Bože moj, što se ovo dogadja sa. mnom! — 
reče na glas. 

Gledao je putem blizu i modru vodu u sjeni, 
i u daljini sivo, blještavo more na suncu, ali mu je 
u duši bilo tako gorko, da mu se činilo, kako sve te 

ljepote nipošto za nj nijesu, već za njih, A tko su 
tioni, nije mu jasno bilo toga studenog jutra, u sjeni 
visokih i strmih brda, i pokraj hladne vode, što ga je 
plašila svojim ocalnim i ledenim odsjevom. 

I kao krivac došuljao se k dvorcu, izmučen i 
pomodrena lica, pa je želio, da se sam sobom još 
više ponizi i tuvio je sebi, kako je prosjak, što pita 
milostinju u tudjoj, nepoznatoj zemlji. 

— Neka je samo što više sramote i kukavičluka, 
i neka vidim, koliko mogu podnijeti jada... Samo, 
Bože, udri! 

A kad je povirio u malo dvorište kod ulaza sje- 
vernog i pod velikom terasom, ugleda neku umotanu 
čeljad, kako se žurno bavi oko nekih svežanja i sprema 
na odlazak. Pa kad je uočio neko poznato lice, koje 
nije odmah našlo pravog mjesta u njegovim smušenim 
mislima, ipak se obveseli, kao što se obveseli čovjek, 
kad se sjeti, da ipak imade svoju prošlost. 

To je bila ona stara ciganka, koju je vidio dosad 
već tri puta: u varoši, u polju ispod Koviljevačkih 
sela i u Sabljarima. I htjede da pohrli k njojzi, kao 
prijateljici i znanici davnoj, ali se ustegne baš stoga, 
što je ona prva poletjela kk njemu, nastojeći, da mu 
lice postane hladno i strogo. 

— Ta samo skitnice i nesretnjaci k meni trče — 


. pomisli i stade. 


Ali kad mu se približila sasvim, nije odolio, već 
joj pruži obadvije ruke, a stara ih ciganka prihvati 
čvrsto i gledajući ga u oči reče : 

— A sjećate li se, gospodine, kad sam Vam 
rekla: — I kuću ćete svoju steći... Ja Vam se 
radujem i želim... 

— Da, hvala ti, sjećam se... A kako si ti ovdje ? 


Dinko Šimunović : Tudjinac. 12 


178 


— Meni, gospodine, nije bilo s onim društvom, 
znate... onako se malo posvadili bili... pa eto me 
sada s ovima ovdje — samo po gradovima i gospodskim 
kućama idu... I da Vam još kažem... 


.— Hvala — nego ti meni kaži... onoga... . 


kako si otuda došla ? 


— Kako otuda ?... Bogzna, kud sam ja sve 
bila... Jadan je naš život. Vidite... novaca... 


A Stanko je vidio na njezinu licu, da govori laž 
i da joj je dobro, te upita jasnije : 

— Iz Ljubeća i Sabljara, odanle ?... 

I htjede reći, u nas, ali se na tu misao bolno 
nasmiješi i počeka odgovor. ' 

— Tamo je, gospodine, sve dobro — zasu ciganka. 
Veselo, jede se i pije do mile volje, i tople postelje ne 
fali nikome, ta znate... Beatrica i Andjelija se udale 
obje... i eto sada se griju... A tamo će sada biti 
pokriveno snijegom sve... 

— Andjelija! Beatrica!... A za koga? 

— Beatrica se, gospodine, udala za liječnika. 
Vi ste ga znali... Za doktora Mirka udala se ona, 
i domalo će biti, vidite, ovaka!... Ai Andjelija... 
zimus! Kršan je njezin momak, iz Sabljara i on. 
U Beču je učio, i zove ga ,moj soko“... Ja sam 
baš tada onamo bila... : 

— A mene... sjećaju li se još... i spominje 
li se kogod ?... 

— Kako da ne, gospodine ! Smiju se, kad se god 
sjete Vas... Smiješan momak, vele... Andjeliju 
je Pekića htio pitati, ali se bojao Nikole i nje, te po- 
bjegao!.... No gdje bi Vi nju, gospodine, htjeli... 
To je samo šala bila!.., 

— A kuda ćeš ti sada? — zapita je Stanko, samo 
onako, ne starajući se za odgovor, jer su se njegove 
misli trgale nadaleko, a u glavi mu bilo hladno i prazno. 

— Ja nijesam glavarica, ne znam — ali naći će 
se za nas uvijek štogod toplo, da posrčemo i okrije- 
pimo se... Ali ipak novaca... No mi smo se bili 
sinoć pobojali za Vas, i Vaša je lijepa Made... pla- 
kala, i svirati nam nije dala... a mismo znali... 
da ste Vi... onako malo — kao mladić... ili da ste 
učinili samo za šalu... 

—A,oni...što je... ? 

I htjede upitati još za koga, ali oćuti, kako su 
mu i ciganka i Andjelija i Beatrica .. . svi sa posebnim 


interesima, što se njega ne tiču, tudji, i kako ne zaslu- 


žuje, da za njih pita. ? 

Htio je nađariti ciganku, ali samo zlobno nakrivi 
usta, kao da mu je i ona kriva, i reče ,,zbogom !““ — 
neka znade, kako je svršio ovaj razgovor. 

Ciganka je začudjeno gledala, kako odlazi i 
vikne: — A da Vam kažem, gospodine, kako je 


ono na Vilin-vrelu bilo...! 


Stanko se obazre. 

— Sad je svejedno ! — reče i odmahne rukom. 

Penjući se uz velike stepenice iz glavnog dvorišta, 
učinilo mu se ono mjesto tudje, odvratno, pa nikako 
nije mogao razumjeti, da je ta kuća i ta zemlja sad 
njegova i da ih je on kupio. 

Nije baš mrzio te stvari, već mu ih je gledati bilo 
teško, kao osramoćenu čovjeku svjedoke poniženja 
svoga ili nesretniku sreću tudju. 

—A ja se baš spremam, da legnem ! — govorio mu 
Josip u hodniku. Cijelu smo Vas noć tražili... i sada 
sam došao iz Grada, od Vaših... A Vi ? 

— Ja ću Vam pripovijedati, ali sad ne mogu! , 
Što vele ? ' 

— I tužni su i zabrinuti, a i ljute se na Vas. 
Kakav je to vjerenik, kažu, i kakav će biti gospodar |... 

— Da, imaju pravo... Kakav sam ja gospodar ! 
Ali Made... govori li i ona tako ? 


— Ne... Šamo je zamišljena, otkada ste je > 


ono oturili... Muči i sve misli. Ma, zbilja, recite Vi 
meni... 

— Ne mogu Vam sada kazati... A je li ipak 
rekla o meni što ? 

— Samo je plakala mnogo, to jest, nije plakala, 


već samo onako... suze joj same idu. Ponosna je 
ona jako! ,,Može biti, da ja njega ne poznam — 
rekla je — tudja je duša mrak“... 


— Ah!... Tako je rekla ? — klikne Stanko i 
oćuti, kao da hodnik pod njim tone. 

— Rekla je, pa što ?... Njezini su bili jako 
nemirni i govorili, da ste ih osramotili i da ćete sutra 
doći kao da ništa nije bilo, a oni da trpe i hodaju tamo 
amo... Pa i doznalo se... U Gradu su već jutros 
počeli govoriti svašta... Ta znate, što je svijet! 

— Svejedno... ja ću i onako sada tamo... 
ne govorimo više! A što se tiče našeg ugovora. ,, 

— Baš sam Vam o tome nešto htio reći još sinoć, 
ali — znate i sami... Dakle, mi imamo jednog 
starog slugu. Oduvijek je onu nas... ta i rodio se 
ovdje. Taj starac ne. će da iz kuće ode, već želi 
i umrijeti u njoj. Pak Vas molim, da bi ga pustili u 
miru, a mi ćemo davati štogod za uzdržavanje nje- 
govo. I ne zapovijedajte mu ništa, jer... onoga... 
kako bih Vam rekao to... star je, pa nije više za 
službu, 

— Razumijem, ali ne stoga, već — što on ne će 
da posluša tudjinca, a ima pravo, da živi u ovoj kući, 
gdje se rodio i odgojio... Razumijem, on imade 
razlog, pa neka mu bude ! 

Josip ne odgovori, već i sam postane tužan i za- 
gleda se u nj, a onda mu pruži ruku i čvrsto je stisne. 
T — A možda i razumije, što mi je u duši? — 
pomisli Stanko.. Dakako, ta već svi uvidjaju moj 
lažni položaj, te da nijesam pravi vlasnik onoga, što 


sam kupio... ito za tudji novac! 
— Ja ću Vam već pisati o svemu | — vikne izne- 
nada — a preseliti se još ovamo ne ću. Sada idem u 


Grad. Tamo me čeka mnogo posla ! 

Najednom zaželi, da vidi toga staroga slugu, 
i obrne se natrag. Josip ga zamišljeno gledao i korači 
k njemu : ' 

— Da li ste što htjeli ? 

— Ne, činilo mi se, da sam nešto zaboravio — 
reče, i ode što je mogao brže ne obrćući glave, kao 
bojeći se, da ga ne zaustave. 

A medjutim je mislio ovako : — Neka idu svi 
k vragu... Zašto da gledam njihovu ljubav i te nji- 
hove ,tople kutiće“', kad se to mene ne tiče ništa. 

I cijelim putem do Gruža nije gledao ni desno 


“ni lijevo, već je prisluškivao čudnovati šum u sebi 


i pustio, da ga noge nose, kako -su htjele. 

Istom u Gružu stade, da pogleda, jer se ondje 
tiskao silan svijet oko golema parobroda, što je pristao 
uz obalu, da ukrca iseljenike za Ameriku. 

Bilo je ondje svakakva svijeta, a iz Hercegovine 
i Crne Gore najviše. Ali ni plača ni tuge nije vidio 
medju njima, a bilo ih, što su se i veselili, no većina lica 
ozbiljnih, mirnih, i kao da znadu dobro, što čine. 

— A kad parobrod odlazi? — zapita i začudi se 
svome pitanju i svom glasu, kao da je to iza njega 
upitao netko drugi. 

_ Noćas — rekoše mu — u Ameriku idemo, 
ne bi li nam Bog dao tamo bolju sreću... 


— A idete li i Vi, gospodaru? — upita ga jedan 


od njih. 

On se zagleda u golemi parobrod, kao da smišlja, 
što bi odgovorio, ali ne reče ništa. ' 

Hercegovac se okrene od njega, slegne ramenima 
i ode, a Stanko malo što ne progovori na glas ono, 
što je mislio: — Dakako, tamo je zaista bolje Ms 
Tamo, gdje ne ću biti sam tudjinac, i svi bismo 
jednaki bili! 


I kao da je nešto čvrsto odlučio, korači brže i 


stroga lica prema gradu, kao da ga je osokolila nova 
misao, što je zavladala u njegovoj duši: — Ona, koja 
je radi mene išla na Vilino vrelo, ići će sa mnom i u 
Ameriku ! 

Dalje od parobroda obala je bila gotovo pusta, 

— Vidite li ga, kako trči! — govorio za njim ne- 
kakav ženski glas medju drvenim barakama na obali. 

_ Pa kako maše rukama ! Bogme: sve je njihovo, 
tih prokletih furešta! — govorila je druga. Donesu od- 
nekud novaca i pokupuju sve, što je bolje: i kuće i džar- 
dine... Ih! A bogzna, gdje se oni nagule toga novca ! 

— Ta u Americi, gdje bi drugo ! Amo u nas hoće 
da budu vlastela, a tamo su čistili... 

— Čuo te je... Vidiš, kako gleda ! 

— Pa neka čuje, ja bih mu i u brk rekla ! 

Stanko se obazre još jedanput i gotovo potrča, 
kao da ga tjeraju, i nadje se na Konalu, a da ni sam 
nije znao kako, 

I ono je jutro raskošno titralo more i zemlja od 
obilna svijetla i jarkih boja, pa nebo, more, zemlja i 
mirisni vazduh ljubili su se kao i dosad na toj čudesnoj 
obali. Ali Stanko nije vidio od svega toga ništa. 

Dosad je uvijek sunce i more, te sve što je raslo 
i micalo se na zemlji, govorilo snažno njegovoj duši, 
nu toga on jutros ne ču, jer sva je njegova pažnja u 
dubinu ronila, te je kopao samo po svojoj i tudjim du- 
šama, uzalud unoseći tamo svijetla užarenom maštom 
i reda svojim izmučenim razumom. 

Čutio je, kako mu se jako tresu ruke i srce lupa, 
i to sve jače, što dulje pred kućnim vratima čeka... 
A kako je ušao na vrata od džardina, više se ni sjećao 
nije. Prosudio je zatim, kako ni u kuću ne će, ako ostane 
tako dulje, nego će se povratiti bogzna kamo i biti na 
čemu i dosad. A dodje mu, da svakako baš to jutro 
odlučno riješi svoju sudbu, jer poslije jučeranjeg dana 
ne može da se vrati na staro. 

— Svi se oni staraju, kako će njima biti ugodnije 
i ljepše, pa je vrijeme, da i ja za sebe nešto učinim | 
— promisli i zakuca čvrsto _alkom na vratima, 

Začuo je vanredno hitre korake niza stube i šum 
ženskih haljina, pa mu je zamrlo srce i oćuti oko 
njega led.“ I zbilja, kad su se otvorila vrata, ugleda 
Madu, opalu, raščupanu i blijedu, baš onaku, kakvu 
je on zamišljao, da se povratila s Vilina vrela. 

— Stanko moj | — klikne ona, podiže i spusti ruke, 
pa oboje: ostadoše tako koji hip, gledajući se čvrsto 
u lica, kao da hoće zaviriti jedno drugome u dušu, 
prije nego se zagrle. ; 

No lica su njihova bila tako čudna, a iz očiju im 
virio strah, sumnja i mučno pitanje, koje nije htjelo 
preko usta, 

Tjeskoba je sve žešće zahvaćala njihove duše, 
i možda bi ona u zagrljaju čvrstom nestala, ali je svaki 
od njih očekivao prvi taj iskreni zagrljaj, koji bi mogao 
sve reći i rastrgati ono nemilo, što se podiglo medju 
njima. 

Na usklik Madin suspregnuše gore u sobi dah, 
no kad ne čuše dalje ništa osim duboke tišine, polete 
i oni niza stepenice k ulazu i s velikim se zagledaše 


čudom; kako njih dvoje mučke stoje jedno prema . 


drugome. 

U Stanku uskipi srdžba na samoga sebe, jer i u toj 
prilici eto ne zna, što da učini, pa skupi svu snagu 
duše i progovori muklo : 

— Ne pitajte me ništa, jer vam ne ću kazati. 
Ali Made je moja vjerenica, i ona mora sa mnom ! 


Svi se usupnu na ove riječi, problijede još više | 


i zavlada opet strašan muk. 

— Made je Vaša vjerenica, a naša kći — progo- 
vori napokon s naporom stari Matko — i kuda to ona 
mora s Vama ? 

— Ali dodjite gore u sobu... Što Vam se dogo- 
dilo, Stanko ? — reče Pavle i zaplače. 

No Stanko ne odgovori na njezino pitanje, već se 
obrati starcu : ' 

— Ona će sa mnom u Ameriku... ako me 
ljubi... ito noćas... a vjenčati se možemo odmah, 
ili tamo... nama je svejedno. 

A silio se, da govori odlučno i krepko, no glas 
mu je drhtao i užas je rastao u njemu, osjetivši, da 
je metnuo na kocku svoju posljednju radost, 

— U Ameriku ?... 

— U Ameriku ?.. 

— U Ameriku ?... zvučali su preplašeni gla- 
sovi u tome malom prostoru kod vrata, jedan za 
drugim kao jeka. 


— Ali, što je ovo, Bože moj!... zaplače stara 


iza svega glasa. — Kakva Vas je Amerika napala, 
kuku meni! 

— Ne šalite se, Stanko — reče opet Matko — 
već hodite gore, smirite se, pak ćemo se razumjeti... 
Ali... moja kći ne će u Ameriku, nesamo danas, 
već nikad! I o tome ne spominjite više. 

— Ja Vasi ne pitam! — zaviče Stanko srdito 


i sa mržnjom, jer je vidio, kako bi njegova sudba 
drukčija bila, da su on i Made sami, pa da se rodi- 
teljske želje i prava ne prte u njihovu ljubav. Pa od- 
mah zatim : 

— Ona neka govori!... 

A onda se obrne k Madi, primi je za ruku i pros 
govori glasom nježnim, u kom je zvučala očajna 
molba : 

— Hoćeš li s onim, koga ljubiši kojite ljubi... 
i u Ameriku ? 

Made pogleda okolo sebe, pa k nebu, kao da 
traži pomoći i svjeta, a onda u Stanka, i prestraši se: 
plamena u njegovim očima. I 

Zatim se laganim krikom prisloni uz majku, 
svedjer gledajući kao uhvaćena ptica, A kad je Stanko 
vidio na njezinu čelu krupne kapi znoja, i njemu 
ohladni čelo i orosi se studenim kapima. 

No videći, da ih je prestrašio, sabere sav razum 
i progovori, što je znao mirnije : : 

— Čujte me svi i ne plašite se mene kao ludjaka. 
Reći ću sve, što ovaj čas mogu ... Ja vidim, da mi 
nije ovdje opstanka, jer je za mene sve tudje i jer 

sam tudji svakome, osim, eno, njoj. Mi ćemo ovdje 
nesretni biti uvijek, pak hoću da živemo ondje, gdje 
ćemo biti tudji oboje, a nesamo ja. I pomalo imat 
ćemo ono, što je samo naše : na jednoj strani ja i 
ona, a na drugoj cio svijet ! 

No svi ga ne razumješe i gledahu ga udivljeno, 
ne znajući odgovoriti na njegove riječi. 

Made se sada manje bojala, jer je donekle poj- 
mila, što bi on htio. To je slutila još jučer, ali ipak 
oćuti, kako bi tek onda bila pravo sretna, kad bi ostali, 
gdje jesu: na Konalu, u Gradu ili Rijeci, samo ne 
odavle daleko. I da bolje nešto nije moguće da 
nadju nigdje više. 

— No zašto mi ne bismo mogli biti sretni i ovdje 
i zašto me hoćeš voditi odavle, gdje mi je tako li- 
jepo? — reče ona. | 

— Ah, tako! Dakle ne ćeš ?... Dubrovnik. ili 
ja! Biraj! — vikne, ispusti njezinu ruku, a u očima 
mu zaplamsa jača vatra. 

— Ostavimo mi to za drugi put. Što trebaići... 
još danas ? 

— A bi li ti išla sa mnom kasnije ?... Obećaj 


mi na svoju i moju ljubav, jer svakako treba poći . 


ili u Ameriku ili drugamo, samo ovdje se više ne 
može... Zakuni se! Reci! 

I gledao ju tako, kao da je htio komadić svoje 
duše i svojih osjećaja kroz oči da joj dade, i da nje- 
gova nada potraje još koji čas. 

— Ali — kad si već kupio dvorac... i što bi 
nam rekli... čudio bi se vas Grad... Pak evo ovdje 
i mojih!... Otac, majka, sestra... Zašto, da ih 
ostavljam bez ikakve potrebe, Stanko moj ? Kad bi 

ti ima svojuo kuću i svoj rod... eh... ondal... 
Ali ovako... bez ikakve potrebe ?... 

— Znam!... Tebi nije potreba, ali je meni .., 
Dakle ja... nijesam tebi ništa... ni tebi moja 
sreća ?... 

I htjede kriknuti, zaplakati, zagristi u svoju 
ruku ili učiniti, što mu drago, da iskali svoju bol, 
koja mu nesmiljeno savinula dušu. | 

Ali se ipak odnekud pridiže zgaženi ponos nje- 
gov, kad je vidio, kako roditelji i sestra zahvalno. i 
milo gledaju u Madu, pa reče opet nekim ružnim iz- 
govorom, kao da grize vlastite riječi : 

— Ti možda imaš pravo... i nije se — prena- 
gliti dobro!... Ja se nešto slabo ćutim i nemiran 
sam jako, pa idem u svoj stan, da otpočinem, A ja 
ću sutra doći... i govorit ćemo o svemu!... Jel! 
te, da je ovako najbolje ? . 

Pa dok je to govorio, pojaviše se na njegovu 
licu neke nove, ružne i zlobne crte, kao u nemoćna 
čovjeka, što smišlja osvetu i varku. 

— Dobro, Stanko, otidji i odmori se, a sutra 
dodji! — rekoše Matko, Mare i Pavle, jedno za 
drugim. 

Samo Made i Stanko gledali su se mučke u oči, 
kao da će ispiti jedno drugom dušu. 

A Made, kao da je ugledala nešto u njegovim 
očima, reče naglo : = 

— Ne, ostani ovdje... i kod nas imade mjestal 

— Kod Vas nema toliko mjesta — odgovori i 
ne tajeći zlobu svojih riječi. I ja ću najbolje otpo- 
činuti tamo... a do sutra nije daleko. Zbogom |! 

Još jedan divlji stisak ruke Madi i dugi pogled, 
a drugima mahne kapom, kao da se ruga, i ode. 


188 


— Što, zar je više vidjeti ne ću? — zapita sa- 
moga sebe, kad je otvarajući vrata od džardina 
zazvečalo zvonce u lozi. ; 

I nije vidio, kako se Made otrgla iz majčinih ruku 
i pošla za njim, da mu još nešto kaže, već je zatvorio 
vrata i koračajući hitro niz strmu ulicu odgovori 
sam sebi: Nikada! 


XIII. 


Proljeće se na dubrovačkoj zemlji rasplamsalo: 
onako, kao što biva u onim krajevima, gdje je i zima 
slična proljeću. 

Odrine prolistale, džardini se natrpali cvijeća, 
pa i stari zidovi nakitili njime svoje pukotine. Ta 
bili su već zadnji dani svibnja i prodjoše davno oluje 
proljetne, što su trgale kišne oblake i valove morske, 
No zato je sada mirisni i topli svibanj bio još ljepši : 
nad Dubrovnikom je sjalo jarko sunce, a kopno i 
more slalo je kao uzdarje svoje mirise k nebu. 

I ljubav, koju je Stanko vidio, kako diše iz sva- 


kog lapta one jedine obale, opajala je sve više dubro- 


vačke djevojčice i mladiće, te se zaljubljeni parovi 
obasipahu rasipno poljupcima i cvijećem. 

I Bonićev džardin na Konalu bijaše kao i svi 
drugi, mirisan i šaren, ali tih. 


Pavle je sa drugaricama žurno donosila svežnje i 


kutije iz Grada, pa ispod visokog zida pred džardi- 
nom: cjelovima zahvaljivala Vlahu na pratnji, jer 
je njihov vjenčani dan bio blizu. I brbljave švelje 
sa Prijekog dolažahu svakog dana i pomagahu Pavli 
opremu njezinu šiti, ali je ipak bilo u kući i džardinu 
tiho, jer je gore kod balkona sjedila Made i gledala 
pučinu. 


189 


Njezina snuždenoga pogleda nije  oživljavala 
sjajna površina beskonačnog mora, niti ju je mogao 
da ogrije stari ogrtač, što bi ga prebacila preko njež- 
nih ramena. Njoj je tuga ugasila pogled i nije ćutila 
topline proljetne. 

Tupo je gledala beskrajno more, disala neuredno 
i teško, slušajući kako joj u njedrima šuška i škripi. 
A na to je šuškanje ona već navikla bila, jer je već 
toliko dana, da ga sluša želeći, da ne otupi i njezina bol. 

To su joj u njedrima pisma šuškala : jedno nje- 
zino, koje htjede, da Stanko primi još onaj dan, kad 
od njih pobježe, i gdje mu javlja, da će ispuniti nje- 
govu želju, kadgod hoće. A drugo je pismo bilo iz 
Marsilje od njega. 

Starome je Matku ostavio dokumenat na sudu, 
kojim dariva Madi dvorac, što ga je kupio, ali njoj 
u onom pisamcu ne kaže o tome ništa, već s neko- 
liko čudnih. rečenica iskazuje joj svoju beskrajnu i 
vječnu ljubav, za koju je ona i bez toga znala. Ali ne 
reče u tom pisamcu, što ga u njedrima drži, ni da 
će se vratiti ni da ne će, pače ni kamo ide. Ne mogaše 
ona ni zamisliti, da on htjede osvetiti se puštajući 
je, da uzalud čeka, jer je on uvijek bio dobar. Pa kad 
bi imao razlog, da se osveti, pisao bi jasno, kako je 
odlučio ne vratiti se više. 

Propitkivali su i pisali radi njega svuda, ali no 
doznaše ništa. No Made je vjerovala svom dušom, 
da će jednoga dana, i to baš kad se ona najmanje nada, 
doći k njoj. Pa bi se ustresla uvijek, kad bi ugledala 
kakav parobrod na pučini, pače i onda, kad bi zazu- 
lilo zvonce na vratima od džardina. 

Hodala je sobama, uvijek bez posla, s neobičnim 
očima i strogim licem, kao avet, pa davila strahom 

i tjeskobom čeljad u kući. I kad bi obašla sve prostorije, 
vratila bi se opet na balkon, iznova gledajući more i 
strmu ulicu, što se penjala k njima. 

Ali je samo kod kuće bila taka, no pred svijetom 
nije nipošto htjela, da o njoj misle, kako tuguje, ni 
kako sumnja, da se vjerenik njezin ne će povratiti. 

Išla je i na šetnju i na zabave, više nego ikad 
prije, pa smijala se i šalila sa svakim. Ali kad bi 
vidjeli njezino upalo lice i nemirni u očima plamen, 
nestalni hod i djetinjsku brigu, da ne padne — znali 
su, kako je u njezinoj duši, 

No svi su se starali, kako će joj pokazati, da vje- 
ruju njezinim riječima, kad bi govorila: — Moj je 
Stanko zaželio vidjeti malo svijeta, jer kasnije, kad 
bude u svojoj obitelji i u svome domu na Rijeci, ne 
će mu se dati više iz njega nikud. 
<] I pomilovali je, kad bi što slično rekla: tako im je 
bila draga. A i zato, što bi poslije onakih riječi plašljivo 
pogledala oko sebe, kao da očekuje ukor ili posmijeh, 

Pa i onda, kad je napokon počela ćutiti, da ne 
govori istinu, te da joj povladjuju kao što bi raspla- 
kanu djetetu, ponavljala je uporno, sve u novim oblici- 
ma istu stvar. I svraćala je govor na to i tada, kad 
nija bilo razloga da upliće sebe i Stanka u razgovor. 

Ali odjedanput zamuče i nije bila više izvana 
tako nemirna kao prije. Rekao bi, da se izmirila sa 
sudbom svojom, i znade, što ima da čini, pa stala 
sestri pomagati u njezinu poslu. Puštali je tada u 
miru držeći, kako će se na taj način umiriti posve i 
zaboraviti, što je bilo. 

Ali je ona baš tada očajavala više nego ikad, je 
njezina ljubav nije mogla više čekati ono, za što 
nije znala, da li će se zbiti ikada. 


IgI 


A sunce i cvijeće, što je budilo plameno čuvstvo 
ljubavi i sreće u mladim srcima, pretvaralo je nje- 
zinu tugu u mržnju na svijet i život. 

Pa jedne mirisne i tople večeri u svibnju, kad je 
na Luži bila velika zabava pučka, našla se Made 
više ponora na Boninovu, sva u bjelini i s plavom 
vrpcom oko glave. 

Slušala je odozdo s Pila vesele zvukove glazbe, 

dolje šum mora, i gledala na krst više provalije, što 
ga postaviše kao opomenu dušama ucviljenim i tuž- 
nim. No taj kameni znak nije smirio očaja njezina, 
već je zamišljala drugi krst, odmah tamo iza nje, 
kod Triju Crkava, sa natpisom : — Made Bo- 
nićeva — 17 godina — Bog joj se smilovao duši. — 
A onda je zamišljala Stanka, koji se povratio na glas 
o njezinoj smrti, gdje je pritisnuo čelo na studenu 
ploču njezina groba, i tiho je, tiho zove, da joj kaže, 
kako se vratio, i moli, da mu oprosti. 
— A ja mu praštam... praštam od svega srca, 
jer je nesretan, jer me ljubi i nije ničemu kriv — 
govorila je u sebi, gledajući bijeli visoki krst u su- 
mraku i čitajući na njemu onaj umišljeni natpis : 
Made Bonićeva — 17 godina... 

— No ovako se dalje živjeti ne može — reče 
opet, prekrsti se i zažme oči... 


— Made moja!... Što ti radiš ovdje ?... I 
sama ? — začuje nedaleko iza sebe ženski i uplašen 
glas. 

To se gospodja Strmenčeva sa svojom kćeri, a 
prijateljicom njezinom žurila iz Gruža k Pilama, 
da prispiju na glazbu. 

Made se prenu i okrene se hitro : 

— Što ste me prestrašili! — reče. Evo sam 
se ovuda prošetala i stala, da se pomolim za one 
dolje... Ah —a što ćete vi biti pomislile ! 

_ Mi... nismo ništa! Ali ipak. .. kakva si 
to u licu... strašna ! 

— Strašna ?... Da, ne ćutim se najbolje od 
nekoliko dana, ali ja nemam razloga — ni da budem 
tužna, kad se eto primiče moj najsretniji dan! Ta 
ovoga će ljeta Stanko... ' 

_ Dakako!... Dakle, idemo li na glazbu ? 
I tako smo okasnile večeras... A onima dolje — 
pokoj vječni i počivale u miru ! 

_— Evo odmah... Ta vidite, da sam se opremila 
i sama tamo ! Obukla sam prvi put svoje novo odijelo 
ljetno. Jel' te, da je lijepo ? . > Samo ga treba čuvati, 
da se ne opraši... Hajdmo ! 

More je dolje ispod Boninova nezadovoljno mrm- 
ljalo, zapljuskujući sitnim valovima oštre hridine, a 
s Pila se čuo veseo žamor te isprekidani zvukovi 
,, Toske“'. 

Svijetlo bengala čudno se miješalo sa mjese- 
činom, 'što se sipala preko crnih zidina na Lužu, kao 
da viri na zagonetne poglede i smiješke, kojima se 
pozdravlja zaljubljena mladost, dišući opojni miris 
ruža, te s usnicama spravnim na cjelove. 

Pa odoše i njih troje S Boninova na Pile cvjetne, 
gdje je treptjela radost, i nije se znalo, što je to misao 
na smrt. 

A Made poče iznova živjeti o nadi i sve tako do 
jeseni tmurne, kad je prestala i da čeka i da se nada. 


a 


